念佛法要目錄

念佛法要增刪續印序

念佛法要序

念佛法要卷一 念佛指南

唐善導大師淨業專雜二修說節要

宋永明延壽大師萬善同歸集節要

宋慈雲懺主遵式大師往生淨土決疑行願二門節要

宋普照中峰明本大師三時繫念佛事節要

元虎溪尊者優曇普度大師蓮宗寶鑑節要

元維則天如大師淨土或問節要

明幽溪傳燈無盡大師淨土法語節要

明紫柏達觀大師紫柏老人集節要

明蓮池袾宏大師雲棲法彙節要

明憨山德清大師夢遊集節要

清蕅益智旭大師靈峰宗論節要

清截流行策大師淨土警語節要

清梵天省庵思齊大師法語節要

清夢東徹悟大師語錄節要

清悟開豁然大師淨業知津及念佛百問節要

清妙空大師念佛四十八法節要

民國卓三諦閑古虛大師語錄節要

民國印光聖量大師文鈔正續三編節要

民國慈舟普海大師法彙節要

民國韜光圓瑛大師法彙節要

民國虛雲德清古巖大師法彙及年譜節要

民國智光文覺大師遺著節要

民國廣欽照敬大師開示錄節要

民國煮雲醒世大師精進佛七開示錄節要

民國道源中輪大師佛堂講話節要

宋王虛中日休居士龍舒淨土文節要

清張息廬次民光緯居士淨土剩言節要

清陳復齋熙願居士勸修淨土切要節要

清楊仁山文會居士遺集節要

民國江勝觀味農妙煦居士金剛經講義節要

民國劉洙源復禮居士佛法要領節要

民國王博謙居士佛學淺說節要

民國李炳南老居士全集佛學類之九節要

附錄　印光大師普勸全球同胞同念觀音聖號啟

附錄　草庵禪師念佛訣

念佛法要卷二 念佛示範

見相不言

天迎不赴

念佛不休

誓取金臺

利物為先

苦行專念

福慧雙修

誘兒念佛

萬行莊嚴

結社互勵

以死自誓

請僧助念

經行成槽

廣修眾善

專心念佛

捨禪修淨

結庵專修

日課十萬

病困益切

佛從意出

攝禪歸淨

禮念並行

不念自念

念必高聲

專念觀音

工念無間

閉關精修

常坐不臥

捨觀念佛

精進佛七

律淨雙弘

見苦念佛

息妄念佛

持戒念佛

獄中念佛

珠不去手

日行一善

十念回向

日課千拜

絕葷西行

臨終勇猛

醫勸念佛

居官奉佛

由道轉佛

佛聲不絕

獨居念佛

身痛心念

覺照念佛

密行精進

用力猛厲

助念得力

捨咒念佛

別眾坐化

正助雙修

病益精進

自行化他

臨終十念

作務念佛

懺悔念佛

修善念佛

婢妾同修

持齋念佛

勉強念佛

坐臥向西

兒孫助念

百事不管

普願生西

專求脫苦

附錄　印光大師念佛秘訣

附錄　草庵禪師念佛訣

念佛法要卷三 念佛引證

佛說阿彌陀經節引

佛說無量壽經節引

佛說觀無量壽佛經節引

大佛頂首楞嚴經大勢至菩薩念佛圓通章節引

阿彌陀鼓音聲王陀羅尼經節引

稱揚諸佛功德經節引

佛說灌頂隨願往生十方淨土普廣所問經節引

大方廣佛華嚴經節引

千手千眼觀世音菩薩廣大圓滿無礙大悲心陀羅尼經節引

文殊師利發願經節引

文殊師利所說摩訶般若波羅蜜經節引

佛說觀普賢菩薩行法經節引

禪宗秘密經節引

坐禪三昧法門經節引

天親菩薩無量壽經論節引

馬鳴菩薩大乘起信論節引

龍樹菩薩十住毘婆沙論節引

覺明妙行菩薩西方確指節引

魏曇鸞大師略論安樂淨土義節引

隋天台智者大師淨土十疑論節引

唐懷感大師釋淨土群疑論節引

唐迦才大師淨土論節引

唐紫閣山飛錫大師念佛三昧寶王論節引

明四明妙叶大師寶王三昧念佛直指節引

明荷葉庵石頭道人袁宏道居士西方合論節引

附錄　　蓮池大師普勸戒殺放生

念佛法要卷四 念佛須知

一、早晚功課

王龍舒居士修持法門一

王龍舒居士修持法門二

慈雲懺主晨朝十念法

通行早晚功課儀式

附錄　蓮池大師新定西方發願文

善導大師臨睡入觀法

何顯慈居士睡眠攝心法

二、剋期精進

三峰大師追頂念佛法節錄

憨山大師十二時念佛規制節錄

妙空大師結期持名法節錄

截流大師一心精進念佛七期規式節錄

王耕心居士剋期求證閉關專念十法節錄

三、飭終助念

善道大師臨終正念往生文節錄

慈照宗主臨終三疑四關節錄

優曇大師臨終警策節錄

印光大師臨終三大要節錄

弘一大師人生之最後節錄

飭終津梁助念儀節錄

念佛法要增刪續印序

三界六道，眾苦充滿，故名苦海。況值世界大亂，災禍頻仍，第二次世界大戰之餘燼，猶未熄滅，第三次世界大戰之危機，又一觸即發，核子彈之毀滅，殺劫尤大，慘絕人寰，無地可逃，無人能救；縱能幸免，而人命無常，輪迴尤險，一息不還，即隨業受報，輪迴六道，受苦無窮。惟有深信切願，專念阿彌陀佛萬德洪名，求生淨土，即蒙諸佛護念，罪業消除，令皆逢凶化吉，轉危為安；若臨命終，捨報安詳，佛及聖眾，親垂接引，皆獲往生西方極樂世界，即了生死，永脫輪迴，無有眾苦，但受諸樂，福壽無量，一生成佛。誠我佛普度眾生，離苦得樂之無上妙法也。

故千經併闡，萬論均宣，若從解入，非深入經藏，廣研祖教，決難尋究。吾幸得早退隱，涉獵經藏，廣蒐淨籍，編印淨土叢書，以廣弘揚，而期普利。際茲工業社會，人多忙碌，無暇研閱，曾將節錄經論及淨土文等，有關持名念佛之法要，增刪五版，廣結淨緣，期皆先從行入，實甚簡易，共獲離苦得樂之大利也。鄭南薰居士前為自利利人，囑再增刪，連印數版。茲又承囑將近年在台往生之高僧大德，節錄其法語事略，分別增刪，以廣示範而起信，期皆見賢而思齊，並改排大字，標點斷句，以便閱讀，集資廣印，分贈中外，輾轉流通。凡見聞者，皆發深信切願，專勤念佛，諸惡莫作，眾善奉行。現即蒙佛加被，消災延壽，共免核子毀滅之大劫；壽終往生，永離生死輪迴之極苦，見佛聞法，忍證無生。然後不違安養，回入娑婆，廣度眾生，共成大覺之佛，化此苦海，皆為極樂之邦。此皆鄭居士屢囑增刪，續印廣贈之福德無量也。

民國八十三年甲戌中秋　

菩薩戒優婆塞湖北通城惕園毛凌雲謹序於台北時年八十五

念佛法要序

人同此心，各有所好，所好不同，造業亦異，其忙則一耳。好殺盜淫妄者，純惡業，好功名學術者，或善或惡，惟好善樂施者，純善業也。各隨所好，念念不休，忙至死而後已，而心與業未已也。古德云：「萬般將不去，惟有業隨身。」隨業受報，善者生天人等善道，福盡還墮，難得易失；惡者墮鬼畜地獄等惡趣，時長苦重，易入難出；輪迴六道，了無已時。此皆一念不覺，迷真逐妄，起惑造業，受苦無窮也。苟一念覺而念佛，即心與佛合，轉業斷惑，反妄歸真，圓成佛道，豈僅頓超極樂，永脫輪迴已耶？果明此理而不念佛者，未之有也。

念佛之法有三：一者專念自佛，即實相念佛，如諸經中，以般若智，照見蘊、入、處、界、諸法皆空，親證本具妙真如性；及臺宗止觀，禪宗參究向上等皆是，所謂念自性天真佛也。諦理最深，修頗不易，以惟仗自力，別無他力相助，非宿根成熟，悟尚甚難，況實證耶？二者專念他佛，須具深信切願，方能與佛感應道交，親蒙接引，往生極樂，一生成佛。法亦有三：一、觀想念佛，即依觀經作觀，或專觀白毫，或但觀丈六八尺之佛身，或觀廣大法身，而眾生慧淺，境細心粗，觀難成就。二、觀像念佛，即觀佛形像，心常繫念，而眾生障重，像去還無，因成間斷。惟三、持名念佛，即一心專念阿彌陀佛聖號，下手易而成功速，但能都攝六根，淨念相繼，念到全心是佛，全佛是心，心外無佛，佛外無心，心佛兩彰，而復雙泯時，則實相妙理，全體顯露，西方依正，徹底圓彰，即持名而深達實相，不作觀而澈見西方，現在親證念佛三昧，臨終決定往生上品也。縱根機陋劣，未能如是，亦以信願持名，如子憶母，常時無間，迨至臨終，決仗佛慈力，帶業往生。攝機普而得益深，最利末法鈍根之士，大暢如來出世之懷，故萬修萬人去也。三者兼念自他佛，即禪淨雙修。若具信願求生，參禪即淨土行，有疑則參，無疑則念，惟在下手時自酌耳。若專看念佛是誰，以期明心見性，不以信願求生為事者，實有禪無淨，如有絲毫惑業未盡，隨業所趣，莫由出離，固不如專持名號，一門深入也。

余何幸承宿善業，今得人身，好多空忙，造業無量，劫後餘生，又蒙佛光垂照，善友提攜，獲閱龍舒淨土文，頓生信願，盡棄所好而好念佛。來臺後，欣逢影印大藏，又獲廣閱淨典，凡有關持名念佛之修持方法者，隨閱隨節，遺珍固多。隨加按語，詞亦未達，而理本佛經祖訓，絕無一字出自己意，以自取壞法誤己之咎，彙成四卷，名曰念佛法要。原備自修，以古為師，策勵精進，而免盲修瞎鍊，果遭紆曲。因應獅刊徵文，謹以就正有道！詎連載甫半，謬承海內外諸大德捐資促印，以廣流傳。普願法界眾生，無暇廣參明師，深入經藏者，取法有地，依教念佛，同出苦輪，同生極樂，同斷惑業，同證菩提也。

民國五十五年丙午季春　

菩薩戒優婆塞湖北惕園毛凌雲謹識於台北市郊思歸淨舍

念佛法要卷一 念佛指南

                                                                        淨業弟子惕園毛凌雲敬輯

念佛指南　大集經云：「末法億億人修行，罕一得道，唯依念佛，得度生死。」靈峰云：「一切念佛法門中，求其至簡易，至穩當者，莫若信願專持名號，不勞觀想，不必參究。」而近來持名者多，往生者少，皆由信願不切，雜修不專，或求人天福報，依舊輪迴也。茲節錄歷來高僧大德法語，不取參究觀想玄談，惟取持名法要，以便時時省覽，策勵精進，較參叩知識，更加親切。

唐善導大師淨業專雜二修說節要

問：何故不令作觀，直遣專稱名號？答：眾生障重，境細心粗，識颺神飛，觀難成就。是以大聖悲憐，直勸專稱名字，正由稱名易故，相續即生。若能念念相續，畢命為期者，十即十生，百即百生。何以故？無外雜緣，得正念故，與佛本願相應故，不違教故，順佛語故。若捨專念，修雜業者，百中希得一二，千中希得三四。何以故？由雜緣亂動，失正念故，與佛本願不相應故，與教相違故，不順佛語故，繫念不相續故，心不相續念報佛恩故，雖作業行，常與名利相應故，樂近雜緣，自障障他往生正行故。願一切人等善自思惟，行住坐臥，必須厲心克己，畫夜莫廢，前念命終，後念即生，永受無為法樂，乃至成佛，豈不快哉。

(按)印光大師云：「善導和尚係彌陀化身，所示專修，謂身業專禮，(凡圍繞及一切處，身不放逸皆是。)口業專稱，(凡誦經咒，能志心回向，亦可名專稱。)　意業專念，則往生西方，萬不漏一。雜修、謂兼修種種法門，回向往生，以心不純一，故難得益。此金口誠言，千古不易之鐵案也。」願即死心專修，畢命為期，以求必生。

宋永明延壽大師萬善同歸集節要

觀經九品經文，自有升降，上下該攝，不出二心：一定心，如修定習觀。二專心，但念名號，眾善資薰，回向發願，仍須一生歸命，盡報精修，坐臥之間，常面向西。當行道禮敬之際，念佛發願之時，懇苦翹誠，無諸異念，如就刑戮，若在狴牢，怨賊所追，水火所逼，一心求救，願脫苦輪，速證無生，廣度含識，紹隆三寶，誓報四恩，如斯志誠，必不虛棄。如言行不稱，信力輕微，無念念相續之心，有數數間斷之意，恃此懈怠，臨終望生，但為業障所遮，恐難值其善友，風火逼迫，正念不成。何以故？如今是因，臨終是果，應須因實，果則不虛。如要臨終十念成就，但預辦津梁，合集功德，回向此時，念念不虧，即無慮矣。

問論云：行道念佛，與坐念功德如何？答：譬如逆水張帆，猶云得往，更若張帆順水，速疾可知。坐念一口，尚乃八十億劫罪消，行念功德，豈知其量？故偈云：行道五百遍，念佛一千聲，事業常如此，西方佛自成。若禮拜，則屈伏無明，深投覺地，命終往生，速證涅槃。

附禪淨四料簡：有禪無淨土，十人九蹉路，陰境若現前，瞥爾隨他去。無禪有淨土，萬修萬人去，但得見彌陀，何愁不開悟。有禪有淨土，猶如帶角虎，現世為人師，來生作佛祖。無禪無淨土，鐵床並銅柱，萬劫與千生，沒個人依怙。

(按)印光大師云：「有禪者，即參究力極，念寂情亡，徹見父母未生前本來面目，明心見性也。有淨土者，即真實發菩提心，生信發願，持佛名號，求生西方也。倘參禪未悟，或悟而未徹，皆不得名為有禪。倘念佛偏執唯心，而無信願，或有信願，而不真切，悠悠泛泛，敷衍故事；或行雖精進，心戀塵境；或求來生生富貴家，享五欲樂；或求生天，受天福樂；或求來生出家為僧，一聞千悟，得大總持，宏揚法道，普利眾生者，皆不得名為有淨土矣。有謂無禪無淨，即埋頭造業，不修善法者，大錯大錯。夫法門無量，唯禪與淨，最為當機。其人既未徹悟，又不求生，悠泛修餘法門，既不能定慧均等，斷惑證真，又無從仗佛慈力，帶業往生，以畢生修持功德，感來生人天福報，倚福作惡，即墮地獄，欲復人身，難之難矣。沒人依怙，猶局於偈語而淺近言之也。大師恐世不知，故特料簡，以示將來。」願即專心持名，求生西方，必不虛棄。

宋慈雲懺主遵式大師往生淨土決疑行願二門節要

凡公臨私養，歷涉緣務，雖造次而常內心不忘於佛，及憶淨土。譬如世人切事繫心，雖經歷語言去來坐臥種種作務，而不妨密憶，前事宛然。念佛之心，亦應如是。或若失念，數數攝還，久久成性，任運常憶。楞嚴經云：「若眾生心，憶佛念佛，現前當來，必定見佛，去佛不遠，不假方便，自得心開。」如此繫心，任運常遮一切惡念，設欲作惡，憶佛之故，惡不能成，縱使隨惡作惡業時，心常下軟，如身有香，自然離臭。又復覺心微起惡念，即便憶佛，以佛力故，惡念自息，如人遇難，求彼彊援，必得免脫。又若見他受苦時，以念佛心，憐憫於彼，願其離苦。若斷刑獄，以念佛故，生憫念心，雖依王法，當密作願云：「我行王法，非我本心，願生淨土，誓相救濟。」凡歷一切境界，若善若惡，由心憶佛，皆心念作願。故普賢願王云：「作一切惡，皆不成就，若作善業，皆悉和合。」即此意爾。如是相續念佛在心，能辦一切淨因功德。

（按）此繫緣門，為益最大，下手在心常繫念，不忘於佛。願於一切善惡境界及種種作務，皆密持名不輟，所謂道也者不可須臾離也。

宋普照中峰明本大師三時繫念佛事節要

淨土之為教，仰承阿彌陀佛四十有八大慈大悲深重願力，攝取十方一切眾生，凡具信心者，皆得往生。信者、信有西方淨土，信有阿彌陀佛攝取眾生之事，我等眾生信有往生之分，雖謂彌陀攝取眾生往生，要信唯是隨心自現，感應道交，究竟非從外得。如是信者，是為真信。信而無行，不成其信。行者、楞嚴經云：「都攝六根，淨念相繼。」阿彌陀經云：「聞說阿彌陀佛，執持名號，若一日、二日，乃至七日，一心不亂。」如是行者，是名正行。行而無願，不成其行。願者、要與阿彌陀佛四十八願願願相應，是為大願也。信行願三，如鼎三足，缺一不可。當知現前一念，本自圓常，信行願、原是自己本來具有如是性德，今者但是本性光明顯發耳。

當妄心雜亂之頃，能舉起一念，如對慈尊，按定六字洪名，一一出口入耳，則此雜亂，自然隨念寂靜。自是一念而至十念，乃至念念不移，即教中所謂淨念相繼者也。念佛之人，須要信心懇切，正因凜然，重念死生輪轉之可悲，深厭塵勞紛擾為可痛，舉起一聲佛名，直下更無異見，直至一心不亂，能所兩忘，到家之說，不容再舉，捷徑之詞，何勞掛齒，可謂證修行之神術，超方便之正途。

（按）當妄心雜亂時，能起念念佛，一一出口入耳，自然隨念寂靜。此息妄要訣，願即切實行持。而信為入門，願為前導，亦缺一不可。

元虎溪尊者優曇普度大師蓮宗寶鑑節要

攝心念佛，欲得速成三昧，對治昏散之法，數息最要。凡欲坐時，先想己身在圓光中，默觀鼻端，想出入息，每一息默念阿彌陀佛一聲，方便調息，不緩不急，心息相依，隨其出入，行住坐臥，皆可行之，勿令間斷。常自密密行持，乃至深入禪定，息念兩忘，即此身心與虛空等，久久純熟，心眼開通，三昧忽爾現前，即是唯心淨土。

寶王論云：「修持一相念佛三昧者，當於行住坐臥，繫念不忘，縱令昏寐，覺即續之，不以餘業間斷，不以貪瞋等間隔，隨犯隨懺悔，不隔念，不異念，不隔日，不隔時，念念常不離佛，念念清淨圓明，即是得一相三昧也。」

在家菩薩奉佛持戒，逐日營辦家緣，未能一心修行者，須早起焚香，參承三寶，隨意念佛，每日黃昏亦如是禮念，以為常課。如或有幹失時，次日當自對佛懺說。此法門要不妨本業，為士者不妨修讀，為農者不妨耕種，為工者不妨作務，為商者不妨買賣，晨參夕禮之外，更能二六時中，偷那工夫，持念佛號百聲千聲，志誠為功，期生淨土。

凡修淨土之人，灼然是要敵他生死，不是說了便休，當念無常迅速，時不待人，須把做一件事始得。若信得及，便從今日起，發大勇猛精進，莫問會與不會，見性不見性，只執持一句南無阿彌陀佛，如靠著一座須彌山相似，搖撼不動。專其心，壹其意，或參念、觀念、憶念、十念，或默念、專念、繫念、禮念，念茲在茲，常憶常念，朝也念，暮也念，行也念，坐也念，心念不空過，念佛不離心，日日時時，不要放捨，綿綿密密，如雞抱卵，常教暖氣相接，即是淨念相繼。更加智照，則知淨土即是自心。此乃上智人修進工夫。如此抱得定，做得主，靠得穩，縱遇苦樂順逆境界現前，只是念阿彌陀佛，無一念變異心、退惰心、雜想心，直至盡生，永無別念，決定要生西方極樂世界。果能如是用功，則歷劫無明，生死業障，自然消殞，塵勞習漏，自然淨盡，親見彌陀，不離本念，功成行滿，願力相資，臨命終時，定生上品。

若念佛之人，塵垢未淨，惡念起時，須自檢點，或有慳貪心、瞋恨心、癡愛心、嫉妒心、欺誑心、吾我心、貢高心、諂曲心、邪見心、輕慢心、能所心，及諸逆順境界隨染所生一切不善之心，設或起時，急須高聲念佛，斂念歸正，勿令惡心相續，直下打併淨盡，永不復生。所有深信心、至誠心、發願回向心、慈悲心、謙下心、平等心、方便心，忍辱心、持戒心、喜捨心、禪定心、精進心、菩提心、及一切善心，常當守護。更要離非梵行，斷惡律儀，雞狗豬羊，慎毋畜養，畋獵漁捕，皆不應為。當隨佛學，應以去惡取善為鑑戒！

真信修行之士，只要記得這一句阿彌陀佛在念，莫教失落，念念常現前，念念不離心，無事也如是念，有事也如是念，安樂也如是念，病苦也如是念，生也如是念，死也如是念，如是一念分明不昧，又何必問人覓歸程乎？

(按)在家念佛者、早晚常課，定不可缺，如有幹失時，寧可遲睡早起，不可藉此間斷，必須通宵有幹，方可次日對佛懺說補念。平時偷閒念佛，愈多愈妙，亦不限於百聲千聲，久久純熟，三昧自易現前也。

元維則天如大師淨土或問節要

人生在世，能有幾時，石火電光，眨眼便過。趁此未老未病之前，抖擻精神，撥棄世事，得一日光景，念一日佛名，得一時工夫，修一時淨業，由他臨命終時，好死惡死，我之盤纏，預辦了也，我之前程，穩當了也。

世網中人，若是痛念無常，用心真切者，不問苦樂逆順，靜鬧閒忙，一任公事幹辦，迎賓待客，萬緣交擾，八面應酬，與他念佛，兩不相妨。其有世緣稍重，力量稍輕者，亦須忙裏偷閒，鬧中取靜，每日或念三萬聲、一萬聲、三千聲、一千聲，定為日課，不容一日放過。又有冗忙之極，頃刻無閒者，每日晨朝，必須十念，積久功成，亦不虛棄。念佛之外，或念經禮佛，或懺悔發願，種種結緣作福，隨力布施，修諸善功以助之。凡一毫之善，皆須回向西方，如此用功，非唯決定往生，亦且增高品位矣。

專持名號，或加禮拜懺悔，正合善導專修無間之說。專修無間者，身須專禮阿彌陀佛，不雜餘禮；口須專稱阿彌陀佛，不稱餘號，不誦餘經；意須專想阿彌陀佛，不雜餘想。若貪瞋癡來間者，隨犯隨懺，不令隔日隔夜隔時，常使清淨，亦名無間修也。

繫念之法，不拘行住坐臥，不必出聲損氣，唯務至誠，默想默念，念念相續，心無間斷，敢許現生肉眼便能見佛，或見光明，或承摩頂等事，豈在臨終時哉？此是一種徑捷法門，至簡至要，極靈極驗。

（按）大師之母、年將七十，恐出聲損氣，故函其弟行遠，勸以繫念法門。若能出聲念，仍以稱名較易，相續即生，故淨土或問，仍歸結於專持名號也。

明幽溪傳燈無盡大師淨土法語節要

楊次公云：「愛不重，不生娑婆，念不一，不生極樂。」娑婆有一愛之不輕，則臨終為此愛所牽，而不得生，矧多愛乎？極樂有一念之不一，則臨終為此念所轉，而不得生，矧多念乎？蓋愛有輕重厚薄，正報依報，歷舉其目，則父母妻子，昆弟朋友，功名富貴，文章詩賦，道術技藝，衣服飲食，屋室田園，林泉花卉，珍寶玩物，不可枚盡。有一物之不忘，愛也，有一念之不遺，愛也，有一愛存於懷，則念不一，有一念不歸於一，則不得生。或問輕愛有道乎？曰：輕愛莫要乎一念。一念有道乎？曰：一念莫要乎輕愛。蓋念不一，由散心異緣使然，散心異緣，由逐境紛馳使然，娑婆有一境，則眾生有一心，眾生有一心，則娑婆有一境，聚緣內搖，趣外奔逸，心境交馳，愛若塵沙。故欲輕其愛者，莫若杜其境，眾境皆空，萬緣都寂，一念自成，一念若成，則愛緣俱盡矣。杜境有道乎？曰：杜境者、非屏除萬有也，亦非閉目不觀也，即境以了其虛，會本以空其末也。萬法本自不有，有之者情，故情在物在，情空物空，萬法空而本性現，本性現而情念息，自然而然，非加勉強。楞嚴所謂：「見與見緣，並所想相，如虛空花，本無所有，此見及緣，原是菩提妙淨明體，云何於中，有是非是。」是以欲杜其境，莫若體物虛，體物虛則情自絕，情絕則愛不生，而惟心現，念一成。故圓覺云：「知幻即離，不作方便，離幻即覺，亦無漸次。」一去一留，不容轉側，功效之速，有若桴鼓，學道之士，於此宜盡心焉。

一念之道有三，曰信、行、願。不疑謂之信，苟有疑焉，心不得一矣。是以求生極樂，以敦信為始。必須秄讀大乘，廣學祖教，凡是發明淨土之書，皆須一一參求，悟極樂原是我惟心之淨土，不是他土，了彌陀原是我本性之真佛，非是他佛。大要有二：悟妙有秄周秄具，以為欣淨之本。悟真空圓離圓脫，以為捨穢之原。信解既備，應當念佛修行。行門有二：一正、二助。正行復二：一稱名，二觀想。稱名如小本彌陀經七日持名，一心不亂，有事一心，理一心。若口稱佛名，繫心在緣，聲聲相續，心心不亂；設心緣外境，攝之令還。此須生決定心，斷後際念，撥棄世事，放下緣心，使念心漸漸增長，從漸至久，自少至多，一日、二日、乃至七日，畢竟要成一心不亂而後已，此事一心也。苟得此已，則極樂之淨因成就，垂終之正念必然，身無病苦，不受惡纏，預知時至，身心歡喜，吉祥而逝，坐脫立亡，親見彌陀垂光接引，得生淨土必矣。理一心亦無他，但於事一心中，念念了達：能念之心，所念之佛，三際平等，十方互融，非空非有，非自非他，無去無來，不生不滅，現前一念之心，便是未來淨土之際。念而無念，無念而念，無生而生，生而無生，於無可念中、熾然而念，於無生中、熾然求生，是為事一心中、明理一心也。苟於四威儀中、修之不間，往生淨土必矣。

助行亦有二：一、世間之行，如孝順父母，行世仁慈，慈心不殺，具諸戒律，一切利益之事，若能回向西方，無非助道之行。二、出世之行，如六度萬行，種種功德，讀誦大乘，修諸懺法，亦須以回向心而助修之，無非淨土行也。更有一種微妙助行，當歷緣境，處處用心。如見眷屬，當作西方法眷想，以淨土法門而開導之，令輕愛以一其念，永作將來無生眷屬。若生恩愛時，當念淨土眷屬，無有情愛，何當得生淨土，遠離此愛；若生瞋恚時，當念淨土眷屬，無有觸惱，何當往生淨土，得離此瞋。若受苦時，當念淨土無有眾苦，但受諸樂；若受樂時，當念淨土之樂，無央無待。凡歷緣境，皆以此意而推廣之，則一切時處，無非淨土之助行也。

願有通別、廣狹、秄局。通如古德所立回向發願文，別則各隨己意。廣謂四弘，上求下化；狹謂量力，決志往生。局如課誦有時，隨眾同發；秄則時時發願，處處標心，但須體合四弘，不得師心妄立。大率所發之願，別勝於通，通恐隨人語轉，別則自己標心，然隨通文而生決志，雖通而別，若於別文而生濫漫、別亦成通。廣勝於狹，廣則發心大，剋果勝，狹則悲願淺，獲果劣。又秄勝於局，局則數數間斷，秄則念念圓成。如此三法，可以期生淨土，速覲彌陀，一切淨土法門，舉不外乎是矣。

(按)所示輕愛一念之道，在於信行願三法，最為精當。惟正行只專持名，不必觀想。世出世間一切善行，隨時回向西方，皆為助行，是即萬善同歸，福慧雙修也。

明紫柏達觀大師紫柏老人集節要

問僧海州念佛常間斷否？曰：合眼睡時便忘了。師震威呵曰：合眼便忘，如此念佛，念一萬年也沒幹。自今而後，直須睡夢中念佛不斷，方有出苦分。若睡夢中不能念佛，忘記了，一開眼時痛哭起來，直向佛前叩頭流血，或念千聲萬聲，盡自家力量便罷。如此做三二十番，自然大昏睡中佛即不斷矣。世上念佛人，或三二十年，或盡形壽念佛，及到臨終時卻又無用，此是睡夢中不曾有念頭故也。人生如覺，人死如夢，所以夢中念得佛底人，臨死自然不亂也。

念佛心真不真，勘驗關頭，直在歡喜煩惱兩處取證，其真假之心，歷然可辨。大抵真心念佛人，於歡喜煩惱中，必然念念不間斷，是以煩惱動他不得，歡喜也動他不得，煩惱歡喜既不能動，死生境上自然不驚怖。今人念佛，些小喜怒到前，阿彌陀佛便撇在腦後，如何能得念佛靈驗。若依我法念佛，果能於愛憎關頭，不昧此句阿彌陀佛，而現在日用不得受用，臨終不得往生，我舌根必然破爛。

(按)此法最妙，念佛心真不真，但於歡喜煩惱中勘驗。如或夢中間斷，即依此法勇猛精進，則現在自得受用，臨終自得往生也。

明蓮池袾宏大師雲棲法彙節要

心本無念，念起即乖，而眾生無始以來，妄想慣習，未易卒遣，今教念佛，是乃以毒攻毒，用兵止兵。而念佛一法，復有多門，今此持名，是為徑路之中，徑而又徑。因佛有無量德，今但四字名號足以賅之，以彌陀即是全體一心，心包眾德，常樂我淨、本覺始覺、真如佛性、菩提涅槃，百千萬名，皆此一名，攝無不盡。眾生學佛，亦有無量行法，今但持名一法足以賅之，以持名即是持此一心，心賅百行，四諦六度，乃至八萬四千恆沙微塵一切法門，攝無不盡。

持有數種：一者明持，謂出聲稱念。二者默持，謂無聲密念。三者半明半默持，謂微動唇舌念，咒家名金剛持是也。又或記數持，或不記數持，隨便皆可，而各分事理：憶念無間，是謂事持。體究無間，是謂理持。憶念者、聞佛名號，常憶常念，以心緣歷，字字分明，前句後句，相續不斷，行住坐臥，惟此一念，無第二念，不為貪瞋煩惱諸念之所雜亂，如成具光明定意經所謂：「空間寂寞而一其心，在眾煩惱而一其心，乃至褒訕利失善惡等處，皆一其心」者是也。事上即得，理上未徹，惟得信力，未見道故，名事一心也。體究者、聞佛名號，不惟憶念，即念反觀，體察究審，鞫其根源，體究之極，於自本心，忽然契合。於中復二：初即如智不二。能念心外，無有佛為我所念，是智外無如，所念佛外，無有心能念於佛，是如外無智，非如非智，故惟一心。二即寂照難思。若言其有，則能念之心本體自空，所念之佛了不可得；若言其無，則能念之心靈靈不昧，所念之佛歷歷分明。若言亦有亦無，則有念無念俱泯；若言非有非無，則有念無念俱存。非有則常寂，非無則常照，非雙亦非雙非，則不寂不照，而照而寂，言思路絕，無可名狀，故惟一心。斯則能所情消，有無見盡，清淨本然之體，更有何法而為雜亂，以見諦故，名理一心也。良以事依理起，理得事彰，事理交資，不可偏廢。然著事而念能相繼，不虛入品之功，執理而心實未明，反受落空之禍。

念佛高聲覺太費力，默念又易昏沉，只是綿綿密密，聲在唇齒之間，乃金剛持。又不可執定，或覺費力，不妨默持，或覺昏沉，不妨高聲。如今念佛者，只是手打魚子，隨口叫喊，所以不得利益。必須句句出口入耳，聲聲喚醒自心，譬如一人濃睡，一人喚云某人，則彼即醒矣，所以念佛最能攝心。

雜念是病，念佛是藥，念佛正治雜念，而不能治者，因念佛不親切也。雜念起時，即用力加工念，字字句句，精一不二，雜念自息矣。

念念念佛，更無雜念，是名一心。一心念佛，又一心修餘種種法門，是二心也。無雜念者，止得事之一心，今且未能，何況理一。故念佛者，守志不二，勿因三昧難成，而輒改修餘行。

新學後生，纔把一句佛頓在心頭，閒思妄想，越覺騰沸，便謂念佛工夫不能攝心，不知汝無量劫來生死根由，如何能得即斷？且萬念紛飛之際，正是做工夫時節，旋收旋散，旋散旋收，久後工夫純熟，自然妄念不起。汝之能覺妄念重者，虧這句佛耳，如不念佛時，瀾翻潮湧，剎那不停者，豈能覺乎。

古人教親近明師，求善知識，而善知識實無口傳心授秘密法門，只替人解粘去縛，便是秘密。今但「執持名號，一心不亂」，此八個字，即解粘去縛秘密法門，即出生死堂堂大路。朝念暮念，行念坐念，念念相續，自成三昧，莫更他求也。

心本不生，緣合而生，心本不死，緣散而死，似有生死，原無去來，於斯會得，生順死安，常寂常照。如或未能，便當全身放下，密密持念一句阿彌陀佛，求生淨土。假使諸緣未盡，壽命未終，倍應念佛，有大利益。古云：「念佛法門，此金仙氏之長生也。」

夫生死不離一念，乃至世出世間萬法皆不離一念，今即以此念念佛，何等切近精實。若覷破此念起處，即是自性彌陀，即是祖師西來意。縱令不悟，乘此念力，往生極樂，且橫截生死，不受輪迴，終當大悟耳。願放下萬緣，十二時中念念提撕，是所至望！

七十古稀，百年能幾，今此暮景，正宜開放懷抱，看破世間宛如一場戲劇，何有真實，但以一聲阿彌陀佛，消遣光陰，但以西方極樂世界為我家舍，我今念佛，日後當生西方，何幸如之，發大歡喜，莫生煩惱。倘遇不如意事，即便撥轉心頭，這一聲佛，急急提念，卻回光返照，我是阿彌陀佛世界中人，奈何與世人一般見識，回瞋作喜，一心念佛，此是智慧中人大安樂、大解脫法門也。

疾病之由，多從殺生中來，故偏重放生也。外僧代懺，與內心自懺，功德懸殊，願空其心，盡罷一切諸緣，於空心中單念一聲阿彌陀佛。所云念者，不必啟口動舌，但默默以心眼返照，字字分明，句句接續，從朝至暮，從暮至朝，心心靡間。若有痛苦，忍之耐之，一心顧念。經云：「至心念佛一聲，滅八十億劫生死重罪」，故功德懸殊也。

學佛者無用莊嚴形跡，只貴真實修行。在家居士，不必定要緇衣道巾，帶髮之人，自可常服念佛。不必定要敲魚擊鼓，好靜之人，自可寂默念佛。不必定要成群做會，怕事的人，自可閉門念佛。不必定要入寺聽經，識字之人，自可依教念佛。千里燒香，不如安坐家堂念佛。供奉邪師，不如孝順父母念佛。廣交魔友，不如獨身清淨念佛。寄庫來生，不如現在作福念佛。許願保禳，不如悔過自新念佛。習學外道文書，不如一字不識念佛。無知妄談禪理，不如老實持戒念佛。希求妖鬼靈通，不如正信因果念佛。以要言之，端心滅惡，如是念佛，號曰善人。攝心除散，如是念佛，號曰賢人。悟心斷惑，如是念佛，號曰聖人。

一勸極閒人念佛，婚嫁都畢，子孫克家，安閒無事，正好儘心儘力念佛，每日念幾千聲，乃至幾萬。一勸半忙半閒人念佛，半了不了，或忙或閒，雖不極閒，亦可忙時治事，閒時念佛，每日念幾百聲，乃至幾千。一勸極忙人念佛，勤勞王事，奔波家業，雖無閒時，也須忙裏偷閒念佛，每日晨朝十念，乃至日間或念幾百。

念佛法門，不論男女僧俗，貴賤賢愚，無有一人，不堪念佛。若人富貴，受用現成，正好念佛。若人貧窮，家小累少，正好念佛。若人有子，宗祀得託，正好念佛。若人無子，孤身自由，正好念佛。若人子孝，安受供養，正好念佛。若人子逆，免生恩愛，正好念佛。若人無病，趁身康健，正好念佛。若人有病，切近無常，正好念佛。若人年老，光景無多，正好念佛。若人年少，精神清利，正好念佛。若人處閒，心無事擾，正好念佛。若人處忙，忙裏偷閒，正好念佛。若人出家，逍遙物外，正好念佛。若人在家，知是火宅，正好念佛。若人聰明，通曉淨土，正好念佛。若人愚魯，別無所能，正好念佛。若人持律，律是佛制，正好念佛。若人看經，經是佛說，正好念佛。若人參禪，禪是佛心，正好念佛。若人悟道，悟須佛證，正好念佛。普勸諸人，火急念佛，九品往生，華開見佛，見佛聞法，究竟成佛，始知自心，本來是佛。

但念尊稱，便成皈敬，六字四字，誠無別焉。獨以法久弊生。翻成瀆慢，鳴鑼擊鼓，而如唱如歌；泄憤申冤，而似咒似詛，聞之天耳，寧不悲乎？然而戲稱怒舉，亦植良因，果報將來，不可思議，凡情未諳，明者知之。

（按）識字之人，自可依教念佛，不論事持理持，只要守志不二，念念相續，自成三昧，不必更求口傳心授。但不可執理廢事，自招落空之禍。

明憨山德清大師夢遊集節要

佛說修行出生死法，方便多門，唯有念佛求生淨土，最為捷要。經云：「若淨佛土，當淨自心。」今修行淨業，必以淨心為本。要淨自心，第一先要戒根清淨。以身三、口四、意三，此十惡業，乃三途苦因。今持戒之要，先須三業清淨，則心自淨。若身不殺、盜、淫，則身業清淨。口不妄言、綺語、兩舌、惡口，則口業清淨。意不貪、瞋、癡，則意業清淨。如此十惡永斷，三業冰清，是為淨心之要。於此清淨心中，厭娑婆苦，發願往生安養，立念佛正行。念佛要為生死心切，先斷外緣，單提一念，以一句阿彌陀佛為命根，念念不忘，心心不斷，二六時中，行住坐臥，拈匙舉筯，折旋俯仰，動靜閒忙，於一切時，不愚不昧，並無異緣。如此用心，久久純熟，乃至夢中亦不忘失，寤寐一如，則工夫綿密，打成一片，是為得力時也。若念至一心不亂，則臨命終時，淨土境界現前，自然不被生死拘留，則感阿彌陀佛放光接引，此必定往生之效驗也。

修慧在乎觀心，修福在乎萬行，觀心以念佛為最，萬行以供養為先，是二者乃為總持。吾人日用一切，起心動念，皆是妄想，為生死本，故招苦果。今以妄想之心，轉為念佛，則念念成淨土因，是為樂果。若念佛心心不斷，妄想消滅，心光發露，智慧現前，則成佛法身。眾生所以貧窮無福慧者，由生生世世未嘗一念供養三寶，以求福德，直為生死苦身，念念貪求五欲之樂，以資苦本。今以貪求一己之心，轉而供養三寶，以有限之身命，隨心量力供養十方，乃至一香一華，粒米莖菜，其福無窮，故感佛果華藏莊嚴，為己將來自受用地，捨此則無成佛妙行矣。

念佛求生淨土，是要了生死大事，若不知生死根株，畢竟向何處了？古人云：「業不重不生娑婆，愛不斷不生淨土。」是知愛乃生死根株，自有生死以來，生生世世，捨身受身，皆是愛欲流轉。而今念佛，念念要斷這愛根。即日用現前，在家念佛，眼見兒女子孫，家緣財產，無一不愛，則無一事一念不是生死活計。正念佛時，心中愛根未曾一念放得下，如此佛只聽念，愛只聽長。且如兒女之情現前時，回光看這一聲佛，果能敵得這愛麼？果能斷得這愛麼？若斷不得這愛，畢竟如何了得生死？以愛緣多生習熟，念佛纔發心，甚生疏，又不切實，因此不得力。若目前愛境主張不得，則臨命終時，只見生死愛根現前，畢竟主張不得。故勸念佛人，第一要為生死心切，要斷生死心切，要在生死根上念念斬斷，則念念是了生死時也。所謂目前都是生死事，目前了得生死空，如此念念真切，刀刀見血，若不出生死，則諸佛墮妄語矣！

學道無他伎倆，只是生處要熟，熟處要生，久久純熟，打成一片，自然念念彌陀，頭頭極樂矣。近見學道之士，祗知貪求玄妙，不知向根本處下死工夫，及臨榮辱禍患死生之際，便見手忙腳亂，此非人誤，乃自誤耳。生死根者：即吾人日用種種妄想，人我憎愛貪瞋癡等諸煩惱業，若有一絲不斷，即是生死根本。今要參禪頓悟了生死，請自討量，果能一念頓斷歷劫煩惱，如斬亂絲否？若不能斷煩惱，縱能頓悟，亦成魔業，豈可輕視？從上諸祖頓悟，亦從多生積功漸修中來，故頓悟一著，說易實難，苟無二三十年死心工夫，如何得向熱惱中一念頓悟，要在自知根器何如耳！至若念佛一門，世人不知其妙，視為淺近，其實步步踏著實地，何也？以吾人有生以來，念念妄想攀緣，造生死業，何曾一念回光返照自心，何曾一念肯斷煩惱。今果能以妄想之心，轉為念佛，則念念斷煩惱。若念念能斷煩惱，則是念念出生死。果能以念佛之一念不移，一心不亂，比參禪更有下落，總之，惟在一念真切耳。但參禪定要死盡世心，不容一念妄想，念佛是以淨想轉染想，以想除想，乃博換之法，就吾人根器易為耳。

修淨土不必求悟明心性，專以念佛為正行，又以布施齋僧，修諸福田功德，以為莊嚴佛土之助。其念佛心中，雖發願往生，要知先斷生死之根，方有速效。生死根即今貪著世間種種受用，及美色淫聲，滋味口體，一切皆是苦本，及一切瞋怒忿恨執著癡愛之心，與一切邪魔外道邪師所說邪教之法，俱要盡情吐卻，只篤信念佛一門，每日誦彌陀經兩卷，念佛若干，或不計數，只是心心不忘佛號。佛者覺也，若念念不忘佛，即念念明覺。心若忘佛，便是不覺。若念至夢中能念，即是常覺不昧。現在若此心不昧，則臨終時此心不昧，即此心不昧處便是下落。今國事萬機，決不能參禪，惟有念佛最好，不拘閒忙動靜，一切處都念得，只是一心不忘，更無別巧法。

參禪要離想，念佛在專想。以眾生久沉妄想，離之實難，若即染想而變淨想，是以毒攻毒，博換之法耳。故參究難悟，念佛易成。若果為生死心切，以參究心念佛，又何患一生不了生死乎？

念佛即是參禪，更無二法，即念佛時，先將自己胸中一切煩惱、妄想，貪、瞋、癡、愛種種雜亂念頭，一齊放下，放到無可放處，單單提起一聲阿彌陀佛，歷歷分明，心中不斷，如線貫珠；又如箭筈，相拄中間無一毫空隙處。如此著力靠定，於一切處，不被境緣牽引打失，日用動靜，不雜不亂，夢寐如一，念到臨命終時，一心不亂，便是超生淨土之時也。

此種法門：第一要決定志。第二要放得下。第三要隨得緣，隨緣即安命也。第四要認得真，即不惑也。第五要厭苦切，厭苦心切，則慾念自除，不退屈也。以此五訣，單持一念。

修行之方，亦有節次，如僧家功課之法，不必拘套，但以念佛為主。每日早起禮佛，即誦彌陀經一卷，持數珠念阿彌陀佛名號，或三五千聲，或一萬聲，完即對佛回向，發願往生彼國。此是早課，晚亦如之，如此日日以為定課，定不可缺，此法教諸宮眷，如法同修更妙，是為常行也。若為末後一著大事，做工夫更要親切。每日除二時功課外，於二六時中，單將一聲阿彌陀佛橫在胸中，念念不忘，心心不昧，把一切世事都不思想，只將一句佛作自己命根，咬定牙關，決不放捨，乃至飲食起居，行住坐臥，此一聲佛時時現前。若遇逆順喜怒煩惱境界，心不安時，就將者一聲佛提起一拶，即見煩惱當下消滅。以念念煩惱，是生死苦根，今以念佛消滅煩惱，便是佛度生死苦處。若念佛消得煩惱，便可了得生死，更無別法。若念佛念到煩惱上作得主，即於睡夢中作得主，若於睡夢中作得主，則於病苦中作得主，若於病苦作得主，則於臨命終時，分明了了，便知去處矣。此事不難行，只要一念為生死心切，單單靠定一聲佛，再不別向尋思，久久純熟，自然得大安樂自在，得大歡喜受用，殊非世間五欲之樂可比，捨此更無過此直捷省事者也。

(按)要了生死，要為生死心切，要先斷生死根株之愛根。惟愛乃多生習染，熟不易斷，其入門下手工夫，只是生處要熟，熟處要生，久久純熟，則念極情空，愛根自斷。其他生死根本之日用種種妄想，人我是非貪瞋癡慢等諸煩惱業，不求斷而自斷矣。

清蕅益智旭大師靈峰宗論節要

念佛求生淨土，乃一門圓攝百千法門，非舉一廢百也。但必一門深入，念佛為正行，餘一切戒定慧等為助，正助合行，如順風之舟，更加板索，疾到岸矣。念佛之法雖多，持名最為簡便，持名之法亦多，記數尤為穩當，真操實履之士，豈求異愚夫愚婦哉？

出三界火宅，有橫豎兩途：以自力斷惑超生死者，名豎出三界，事難功漸；以佛力接引生西方者，名橫超三界，事易功頓。遠祖云：「功高易進，念佛為先。」經云：「末世憶憶人修行，罕一成道，惟依念佛，可得度脫。」如趁船渡海，不勞功力。夫能篤信西方捷徑，至誠發願，一心念佛求往生者，真大丈夫矣。倘信不真，願不切，行不力，佛雖大慈為舟，如眾生不肯登舟何哉？

欲速脫輪迴之苦，莫如持名念佛，求生極樂世界；欲決定生極樂世界，又莫如以信為前導，願為後鞭。信得決，願得切，雖散心念佛，亦必往生。信不真，願不猛，雖一心不亂，亦不得生。云何為信？一信阿彌陀佛願力，二信釋迦文佛教語，三信六方諸佛讚歎，此而不信，真不可救，故須先深信，勿起疑惑。云何為願？一切時中，厭惡娑婆生死之苦，欣慕淨土菩提之樂，隨有所作，若善若惡，善則迴向求生，惡則懺願求生，更無二志，是名為願。信願既具，念佛方為正行，改惡修善皆為助行。隨功力之淺深，以分九品四土，纖毫不濫，只須自己檢察，不必旁問他人。謂深信切願念佛，而念佛時，心多散亂者，即是下品下生。散亂漸少者，即是下品中生。便不散亂者，即是下品上生。念到事一心不亂，不起貪瞋癡者，即是中三品生。念到事一心不亂，任運先斷見思塵沙，亦能伏斷無明者，即是上三品生。故信願持名念佛，能歷九品，的確不謬。又信願持名，消伏業障，帶惑往生者，即是凡聖同居淨土。見思斷盡而往生者，即是方便有餘淨土。豁破一分無明而往生者，即是實報莊嚴淨土。持到究竟之處，無明斷盡而往生者，即是常寂光淨土。故持名能淨四土，亦的確不謬。問：如何持名能斷無明？答：所持之佛名，無論悟與不悟，無非一境三諦。能持之念心，無論達與不達，無非一心三觀。只為眾生妄想執著，情見分別，所以不契圓常。殊不知能持者即是始覺，所持者即是本覺，今直下持去，持外無佛，佛外無持，能所不二，則始覺合乎本覺，名究竟覺矣。

念佛法門，別無奇特，只貴信得及，守得穩，直下念去，或晝夜十萬，或五萬三萬，以決定不缺為準。盡一日中，出聲一＊香，默持一＊香，循環無間，必以一心不亂為期，畢此一生，誓無變改，若不得往生者，三世諸佛，便為誑語。一得往生，永無退轉，種種法門，咸得現前。切忌今日張三，明日李四，遇教下人，又思尋章摘句；遇宗門人，又思參究問答；遇持律人，又思搭衣用缽；此則頭頭不了，帳帳不清。豈知念得阿彌陀佛熟，三藏十二部極則教理，都在裏許，千七百公案向上機關，亦在裏許，三千威儀，八萬細行，三聚淨戒，亦在裏許。真能念佛：不復起貪瞋癡，即大持戒；不計人我是非，即大忍辱；不稍間斷夾雜，即大精進；不復妄想馳逐，即大禪定；不為他歧所惑，即大智慧。試自檢點，若身心世界猶未放下，貪瞋癡念猶自現起，是非人我猶自掛懷，間斷夾雜猶未除盡，妄想馳逐猶未永滅，種種他歧猶能惑志，便不為真念佛也。要到一心不亂境界，最初下手，須用數珠，記得分明，刻定課程，決定無缺，久久純熟，不念自念，然後記數亦得，不記數亦得。若初心便要說好看話，要不著相，要學圓融自在，總是信不深，行不力，饒你講得十二分教，下得千七百轉語，皆是生死岸邊事，臨命終時，決用不著。

（按）明示信願持名，能歷九品，淨四土。如信不真，願不猛，雖一心不亂，亦不得生，至為切要。應深信切願而直下持去，持到究竟之處，即無明斷盡，而往生常寂光淨土矣。

清截流行策大師淨土警語節要

念佛須具真實信心，一要信得心、佛、眾生，三無差別，我是未成之佛，彌陀是已成之佛，覺性無二。我雖昏迷倒惑，覺性未曾失，我雖積劫輪轉，覺性未曾動，故曰：莫輕未悟，一念回光，便同本得也。次要信得我是理性佛、名字佛，彌陀是究竟佛，性雖無二，位乃天淵。若不專念彼佛，求生彼國，必至隨業流轉，受苦無量。所謂法身流轉五道，不名為佛，名為眾生矣。三要信得我雖障深業重，久居苦域，是彌陀心內之眾生；彌陀雖萬德莊嚴，遠在十萬億剎之外，是我心內之佛。既是心性無二，自然感應道交，我之苦切必能感，佛之慈悲必能應，如磁石吸鐵，無可疑者。具如上真信者，雖一毫之善，一塵之福，皆可回向西方，莊嚴淨土。何況持齋秉戒，放生布施，讀誦大乘，供養三寶，種種善行，豈不足充淨土資糧？唯其信處不真，遂乃淪於有漏。故今修行，別無要術，但於二六時中，加此三種真信，則一切行履，無須改轍矣。

若娑婆事業，在在縈懷，一暴十寒，心不專篤。遇五欲時，如膠如漆，遭逢逆境，結怨銜恨。及臨命終，重處偏墜，淨因微弱，難脫苦輪，袛是重處放捨不下故也。宜各痛念娑婆險惡，早求出離，六道之匍匐，九品之逍遙，利害天淵，大須猛省！必也生大欣厭，捨穢取淨，信此取捨，與不取捨，原非異轍。毋騖虛名，毋執空見，毋受高帽禪和口頭三昧惑亂，毋求旦夕速效，妄冀心外有佛來迎，動諸魔事。恒以念佛為正行，勉修眾善為助行，更於貪瞋習氣，刻意揩磨，使重處得輕，生處漸熟，淨念相繼，願行相資，自然千穩百當也。

敬勸諸友：必具真實願，發忻厭心，視三界如牢獄，視家園如桎梏，視聲色如鴆毒，視名利如韁鎖，視數十年窮通際遇，如同昨夢。視娑婆一期報命，如在逆旅，信宿捨離，惟以歸家為務，如意亦得，不如意亦得，捨得寸陰，一心念佛。果能如是，若不生淨土，諸佛皆成誑語，願共勉之！

七日持名，貴在一心不亂，無間無雜，非必以快念多念為勝也。但不緩不急，密密持名，使心中佛號歷歷分明，著衣喫飯，行住坐臥，一句洪名，綿密不斷，猶如呼吸相似，既不散亂，亦不沉沒，如是持名，可謂事上能一心精進者矣。

今時淨業學人，終日念佛懺罪發願，而西方尚遙，往生弗保者無他，愛樁未拔，情纜猶牢故也。若能將娑婆恩愛，視同嚼蠟，不管忙閒動靜，苦樂憂喜，靠著一句佛號，如須彌山相似，一切境緣，無能搖動。或時自覺疲懈，惑習現前，便奮起一念，如倚天長劍，使煩惱魔軍，逃竄無地，亦如紅爐猛火，使無始情識，銷鑠無餘。此人雖現處五濁之鄉，已渾身坐在蓮花國裏，又何待彌陀授手，觀音勸駕，而始信其往生哉。

（按）持名固非以快念多念為勝，但不可輕鬆養識，古德晝夜持名十萬，非快念多念耶？毋求速效，妄冀心外有佛來迎，動諸魔事，此指修觀想而言。若遇魔事，即提起正念，默持佛號，則邪不勝正，魔即消滅，不必憂懼。

清梵天省庵思齊大師法語節要

與茅靜遠居士書曰：居士造橋事畢，可謂莫大之功，然居士之心，好善無倦，一善甫完，復作一善，美則美矣，其如生死大事何？苟不以生死大事為急，而孳孳為善，所作善事如須彌山，皆生死業緣，有何了日？善事彌多，生死彌廣，一念愛心，萬劫纏縛，可不懼耶？居士世間公案，久已參透，西方淨業，久已修習，然而生死心不切，家緣撇不下，人情謝不去，念佛心不專，何也？將名根不斷耶？抑愛念牽纏耶？于此二者，宜加審察。苟不把家緣世事，一切斬斷，六字洪名，盡力提取，欲望娑婆之脫，安養之生，難矣。不生安養，而欲脫生死，不脫生死，而欲免墮落，抑又難矣。縱一生、兩生，不失人身，濟得甚麼事？嗟乎！居士慧心如此明利，家緣如此豐足，繼嗣如此賢能，事事適意，尚不能放下萬緣，一心念佛，為天負人耶？為人負天耶？不以念佛為急，而以世間小善為急，不以生死大事為先，而以人天福報為先，是不知先後也。居士雖不求福，而常作福，雖欲出生死，而反入生死，皆由不知所緩在彼，所急在此，致使北轅適越，卻步求前也。居士今日要務，唯當謝絕人事，一心念佛，加以齋戒二字，尤為盡美。大抵西方佛國，非悠悠散善所能致；萬劫生死，非因循怠惰所能脫。無常迅速，旦暮即至，安得不為之早辦耶？

（按）謝絕人事，一心念佛，加以齋戒二字，確為我輩老人今日要務也。

清夢東徹悟大師語錄節要

一切法門，以明心為要；一切行門，以淨心為要。明心之要，無如念佛，憶佛念佛，現前當來，必定見佛，不假方便，自得心開，念佛非明心之要乎？淨心之要，亦無如念佛，一念相應一念佛，念念相應念念佛；清珠下於濁水，濁水不得不清，佛號投於亂心，亂心不得不佛，念佛非淨心之要乎？一句佛號，俱攝悟修兩門之要，舉悟則信在其中，舉修則證在其中，信解修證俱攝，大小諸乘一切諸經之要，罄無不盡，一句彌陀，非至要之道乎？

吾人現前一念之心，全真成妄，全妄即真，終日不變，終日隨緣；不隨佛界之緣而念佛界，便念九界，不念三乘，便念六凡，不念人天，便念三途，不念鬼畜，便念地獄。以凡在有心，不能無念，無念心體，惟佛獨證，等覺以還，皆悉有念；凡起一念，必落十界，更無有念出十界外，以十法界更無外故。每起一念，為一受生之緣，果知此理，而不念佛者未之有也。若此心能與平等大慈大悲、依正功德，以及萬德洪名相應，即念佛法界也。能與菩提心、六度萬行相應，即念菩薩法界也。以無我心與十二因緣相應，即念緣覺法界也。以無我心觀察四諦，即念聲聞法界也。或與四禪八定以及上品十善相應，即念天法界也。若與五戒相應，即念人法界也。若修戒善等法，兼懷瞋慢勝負之心，即落修羅法界。若以緩軟心念下品十惡，即墮畜生法界。或以緩急相半心與中品十惡相應，便墮餓鬼法界。若以猛熾心與上品十惡相應，即墮地獄法界也。十惡即殺、盜、淫、妄言、綺語、惡口、兩舌、貪、瞋、邪見是，反此則為十善。當密自檢點日用所起之念，與何界相應者多，與何界相應者猛，則他日安身立命之處，不勞更問人矣。

吾人現前一念，緣生無性，無性緣生，不生佛界，便生九界。若約緣生無性，則生佛平等一空。若約無性緣生，則十界勝劣懸殊。阿祈達王，臨終為趕繩人以拂拂面，一念瞋心，墮為毒蛇。一婦渡河失手，其子墮水，因撈子故，與之俱沒，以慈心故，得生天上。夫一念慈瞋，天畜遂分，則此臨終之緣生一念，可不慎乎？苟以此心緣念彌陀，求生淨土，得不見佛往生乎？但此一念不可僥倖而致，必須存之以誠，操之有素。是故吾輩於此一句彌陀，千念萬念，以致終日終年念者，無非為熟此一念而已。果得一念純熟，則臨命終時，惟此一念，更無異念。智者大師云：「臨終在定之心，即淨土受生之心。」惟此一念，更無異念，非在定之心乎？念果如是，不見彌陀，更見何人？不生淨土，更生何處？只恐吾人自信不及耳。

真為生死，發菩提心，以深信願，持佛名號；此十六字為念佛法門一大綱宗。若真為生死之心不發，一切開示，皆為戲論。世間一切重苦，無過生死，生死不了，生死死生，生生死死，出一胞胎，入一胞胎，捨一皮袋，取一皮袋，苦已不堪。況輪迴未出，難免墮落，一念之差，便入惡趣，三途易入而難出，地獄時長而苦重，每一念及，五內如焚，故即今痛念生死，如喪考妣，如救頭然也。然我有生死，我求出離，而一切眾生，皆在生死，皆應出離，彼等與我，本同一體，皆是多生父母，未來諸佛，若不念普度，唯求自利，則於理有虧，心有未安。況大心不發，則外不能感通諸佛，內不能契合本性，上不能圓成佛道，下不能廣利群生，無始恩愛，何以解脫？無始冤愆，何以解釋？積劫罪業，難以懺除，積劫善根，難以成熟，隨所修行，多諸障緣，縱有所成，終墮偏小，故須稱性發大菩提心也。大心既發，應修大行，而一切行門之中，求其最易下手，最易成就，至極穩當，至極圓頓者，無如以深信願，持佛名號矣。所謂信者，釋迦如來梵音聲相，決無誑語，彌陀世尊大慈悲心，決無虛願。且以念佛求生之因，必感見佛往生之果，如種瓜得瓜，種豆得豆，響必應聲，影必隨形，因不虛棄，果無浪得，此可不待問佛而能自信者也。況吾人現前一念心性，終日隨緣，終日不變，橫秄豎窮，當體無外，彌陀淨土，總在其中，以我具佛之心，念我心具之佛，豈我心具之佛，而不應我具佛之心耶？往生傳載，臨終瑞相，班班列列，豈欺我哉。如此信已，願樂自切。以彼土之樂，回觀娑婆之苦，厭離自深，如離廁坑，如出牢獄。以娑婆之苦，遙觀彼土之樂，欣樂自切，如歸故鄉，如奔寶所。總之，如渴思飲，如飢思食，如病苦之思良藥，如嬰兒之思慈母，如避冤家之持刀相迫，如墮水火而急求救援，果能如此懇切，一切境緣莫能引轉矣。然後以此信願之心，執持名號，持一聲是一九蓮種子，念一句是一往生正因，直須心心相續，念念無差，唯專唯勤，無雜無間，愈久愈堅，轉持轉切，久久自成片段，入一心不亂矣。誠然如此，若不往生者，釋迦如來便為誑語，彌陀世尊便為虛願，有是理乎？

吾人生死關頭，惟二種力：一者心緒多端，重處偏墮，此心力也。二者如人負債，強者先牽，此業力也。業力最大，心力尤大，以業無自性，全依於心，心能造業，心能轉業，故心力唯重，業力唯強，乃能牽生。若以重心而修淨業，淨業則強，心重業強，惟西方是趨，他日報終命盡，定往西方，不生餘處矣。如大樹大牆，尋常向西歪，他日若倒，決不向餘處也。何為重心？我輩修習淨業，信貴深，願貴切，以信深願切故，一切邪說莫能搖惑，一切境緣莫能引轉。若正修淨業時，倘達磨大師，忽現在前曰：「汝但捨念佛，即授以直指人心，見性成佛之禪。」當向祖作禮謂：「我已受如來念佛法門，發願受持，終身不易，不敢自違本誓也。」縱釋迦如來忽現身曰：「吾先說念佛法門，特一時方便，汝且置念佛，即為說更殊勝法門。」亦向佛稽首陳白：「我先稟受世尊淨業法門，發願一息尚存，決不更張，不敢自違本願也。」雖佛祖現身，尚不改其所信，況魔王外道，虛妄邪說，豈足以搖惑耶？能如是信，可謂深矣。若赤熱鐵輪旋轉頂上，不以此苦退失往生之願；若輪王勝妙五欲現前，亦不以此樂退失往生之願。此逆順至極，尚不改所願，況世間小小逆順境界，豈能引轉哉？能如是願，可謂切矣。信深願切，是謂重心，而修淨業，淨業必強。心重故則易純，業強故則易熟，極樂淨業若熟，娑婆染緣便盡，則臨終時，雖欲輪迴境界再現在前，彌陀淨土不現在前，皆不可得。然此信願，要在操之有素，臨時自不入於歧路。

佛法大海，信為能入，淨土一門，信尤為要。昔王仲回問楊無為曰：「念佛如何得不間斷去？」楊曰：「一信之後，更不再疑。」王欣然而去。未久，楊夢仲回致謝：「因蒙指示，得大利益，今已生淨土矣。」

一、真為生死，發菩提心，為學道通途。二、以深信願，持佛名號，為淨土正宗。三、以攝心專注而念，為下手方便。四、以折伏現行煩惱，為修心要務。五、以堅持四重戒法，為入道根本。六、以種種苦行，為修道助緣。七、以一心不亂，為淨行歸宿。八、以種種靈瑞，為往生證驗。此八種事，各宜痛講，修淨業者，不可不知也。

執持名號者，即拳拳服膺，牢持於心而不暫忘，稍或一念間斷或夾雜，非執持也。念念相續，無雜無間，是真精進，精進不已，則漸入一心不亂，圓成淨業。若到一心不亂，仍復精進不輟，將見開智慧，發辯才，得神通，成念佛三昧，以至種種靈異瑞相，皆現前矣。但不可預存期效之心，唯當致力於一心不亂耳。

念佛時當萬緣放下，一念單提，如救頭然，如喪考妣，如雞抱卵，如龍養珠，不期小效，不求速成，只一心常恁麼念，是名無上深妙禪。此則根身世界，密隨其心念念轉變，殆非凡心肉眼所能知見。及報終命盡，彌陀聖眾，忽現在前，或現異香天樂諸靈瑞相，世人方謂淨業成就，然淨業之成，豈此時乎？

念佛當生四種心：一、無始以來造業至此，當生慚愧心。二、得聞此法門，當生欣慶心。三、無始業障，此法難遭難遇，當生悲痛心。四、佛如是慈悲，當生感激心。此四種心中有一，淨業即能成就。念佛當長久，不可間斷，間斷淨業不能有成。當勇猛，不可疲怠，疲怠淨業亦不能成。長久不勇猛即有退，勇猛不長久即無進。

當念佛時不可有別想，無有別想即是止。當念佛時須了了分明，能了了分明即是觀。一念中止觀具足，非別有止觀。止即定因，定即止果，觀即慧因，慧即觀果。一念不生，了了分明，即寂而照。了了分明，一念不生，即照而寂。能如是者，淨業必成。如此成者，皆是上品。一人乃至百千萬億人，如是修，皆如是成就，念佛者可不慎乎。

（按）大師千言萬語，只教人真為生死，發菩提心，以深信願，持佛名號。當持名時，應萬緣放下，一念單提，不期小效，不求速成，只一心常恁麼念，念到無有別想即是止，了了分明即是觀，一念中止觀具足，寂照不二，能如是者，必生上品。願從此入，攝心專注而念，無雜無間，精進不輟。

清悟開豁然大師淨業知津及念佛百問節要

開眼念佛，心易散動，可閉目念。當念佛時，將心放空，提起佛號，即念即聽，即聽即念，綿綿不絕，行之久久，必有相應時也。但要字字從念頭上著實，句句從求生西方裏出來。更有繫念一法，在不念佛時，將念頭常掛在阿彌陀佛身上，心常清淨，不動不搖，便是得力處。

問：雜念從何而來？答：人之一身，只有一念，念佛之念是他，雜念之念亦是他，只因這一念不能全分歸於念佛，即有少分在佛外。問：如何得除雜念？答：不消除得，但自抖擻精神，以此一念全提在佛上，雜念即無。然精力疲弱，不能使之即無，又當如何？答：道力未充，多諸散亂，收攝六根，漸歸清淨。當雜念起，不要理他，我只是念，更加目注佛像，或念注佛像，自無雜念矣。但久之雜念又起，甚至纏擾不開，不必焦躁，但澄清心思，令六字洪名，一一從念提起，由口出聲，耳中歷歷聽聞，又復從心念中流出，循環貫攝，不令間斷，雜念自無。尚有鈍根者不能，可將南無阿彌陀佛六字，當念佛一聲，即記在南字上，二聲記無字，又阿、又彌、又陀、又佛、又南，連環記認不斷，一切雜念，無處出生矣。

(按)閉目空心，即念即聽，收攝六根，漸歸清淨，雜念即無矣。依次記字念，與印光大師之十念記數，同為攝心妙法，屢試屢驗。

清妙空大師念佛四十八法節要

觀既未易成就，戒亦未易全持，眾福非旦夕可期，妙悟非鈍根可得，大願堅固更罕有，若不再從老實持名上出一頭地，必致長沉苦海，永受輪迴，千佛慈悲，亦難救度。老實持名者，既不求名利，又不逞才能，不於阿彌陀佛四字外添一毫妄想也。

既以此心念佛，凡一切雜善雜惡之事，皆不必念。即日用應緣萬不得已之務，應畢即捨，勿令纏綿，障我心念。既以此口念佛，凡一切殺盜淫妄之事，不可在口頭播弄。若一涉及，當思念佛人不當如是，猛念佛數聲，以提醒而滌蕩之。既以此身念佛，行住坐臥，務常端正，身若端正，心即清淨。念佛一聲，手過一珠，單念四字，勿雜六字，以四字易成片也。或於阿字上過珠，或於陀字上過珠，劃定規模，不得錯亂，此借珠束心之一法也。若神志昏沉，或妄想紛起時，振作精神，高聲念佛數百聲，自換一番境界。且耳根最靈，外緣易入，聲感心動，雜念熾然。惟高聲念佛，能護耳根而啟心靈，心聽自聲，聲聲快足，一切閒是閒非自然罷遣也。若精神散失，或勞極逼迫時，不必高聲，但收斂神明，低聲細念，候氣息完固，精神勃興，便可高聲念佛。若心氣不適，或人地有礙，但動口唇，用金剛持法，不拘多少，總要字字從心裏過，心憶而後動於舌，舌動而後返於心，舌既有聲，耳還自聽，是為心念心聽也。心念心聽，則目不妄視，鼻不妄嗅，身不妄動，一個主人翁，被阿彌陀佛四字請出來也。或金剛持，仍嫌著癇，古有至巧方便，無用動口出聲，但使繫心一緣，微以舌根敲擊前齒，心念隨應，音聲歷然，聲不越竅，聞性內融，心印舌機，機抽念根，從聞入流，反聞自性，是三融會，念念圓通，久久遂成唯心識觀。

或昏沉多，則經行以持之，雜亂多，則端坐以持之，或跪或立，乃至暫臥，亦廣作方便，隨分持名而自救之。要於四字洪名，不肯一念忘卻，乃降伏心魔之要術。不問淨處穢處、閒處忙處、高興處、失意處，不管他念得念不得，但誓此念佛心，至死也不斷此念頭。何以故？念佛的念頭一斷，一切善惡無記種種雜念又生也。雖大小便時，女人生產時，只管念，越苦越念，越痛越念，朝也念，暮也念，無事也念，有事也念，淨處也念，穢處也念，無有一念非佛者，即使日用應酬有時間斷，斷其言句，不斷其真命脈也。功夫至此，成片易矣。

早晚二時，劃定常課，從今至死，不增不減，其餘十二時中，能念一句念一句，能十句則十句，但使百忙中得一刻之暇，便可放下身心，朗然持誦，務須綿密接續，振作收斂，方能不負光陰。若使悠忽念去，不能濟事，虛延歲月，辜負四恩，一朝無常到，將何抵對耶？

對像時，即以此像為真佛，面對心念，誠敬可知，誠敬之至，必邀靈感。無佛像時，端坐宜向西方，起心動念時，當念阿彌陀佛光明住我頂上，字字句句自不落空，黑業亦能消滅。

凡一切喜慶樂境當前，當知此樂虛幻不常，乘此好時回光念佛，則仗佛光明，於順境去多少惡念，吉祥連綿，如意修行，直至命終，往生極樂，豈不快哉。凡一切逆境當前，俱是威緣照面，不可再起惡念，只須順受，可避則避之，可消則消之，但隨因緣，勿忘念佛，佛光所加，境緣即轉。凡今生前世惡果成就，苦報必來，故一分苦，即一分惡也。不可諉於命運之不齊，但當愧其修行之不早，每一想及，身毛皆豎，五內若裂，悲傷感奮，痛不欲生，如此，則字字從肝髓中流出，方是念佛真境。

凡見苦惱者，先安其身，然後開導其心，勸之念佛，所謂救一時之苦，布施為急，救歷劫之苦，念佛為要。或見人物有難，力不能救，當急為彼念佛，安其魂識。或清夜朗誦，以施鬼神。凡大兵大疫之年，五更持誦佛名，能消冤厲。當思我此一聲阿彌陀佛，上窮有頂，下極風輪，塵剎眾生，一時受益，其布施不可思議也。

念佛之聲，既已純熟，於六塵中，惟一聲塵，六根之用，全寄於耳，身亦不覺其旋繞也，舌亦不覺其鼓動也，意亦不覺其分別也，鼻亦不覺其呼吸也，眼亦不覺其開閉也，觀音勢至兩圓通，即是一也，根即塵也，塵即根也，根塵即識也，十八界融成一界也。初或未調，久當自入。

凡念佛時，取淨地四五尺，右繞一匝，然後徐徐出聲，漸漸聲高，如是念到三匝之後，覺自己心聲透靈，旋繞太空，圓裹十方，秄週法界，是安住身心世界於念佛聲中也，是以此身心安住於念佛聲中而念佛也。此是勝境，能滅心垢，宜勤習之。聲者心聲也，光亦心光也。心聲旋繞之處，即心光煥發之處，安住於心聲中而念佛，即安住於光明中而念佛也。此亦勝境，能滅心垢，宜勤習之。心聲旋繞，心光煥發，心體自然披露矣。此一真心，如大圓鏡，洞達無遮，十方三世，我佛眾生，濁世苦輪，淨邦蓮萼，皆鏡中影也。聲中即是光中，光中即是鏡中。此是最勝境，能永滅心垢，宜加意勤習之。

不雜即止，止者定之機，止雜念而正念現矣。雜念有三：一善念，一惡念，一無記念，三者除盡，方為不雜。心要寂寂，寂寂則善惡念不生。心要惺惺，惺惺則無記念不生。佛外無念，故常寂寂，念中有佛，故常惺惺。不住即觀，觀者慧之機，前一句過去矣，後一句未來也，現在一句亦不住，了了分明而不可得，不可得而了了分明。若於念佛時，不昏不散，止觀定慧，念念圓成。

持佛戒以治身，持佛名以治心，持之久而心純，持之久而心空，念性戒性，非有二也。板板持戒，不得出頭，板板念佛，則臨命終時，打破鬼門關，跳出三界矣。若奉戒已有工夫，即以此回向西方，必生中品。若未能兼顧者，且勤念佛，如救頭燃。須知人既念佛，即當心佛慈心，行佛悲行，發廣大願，濟度眾生，一切眾垢冤纏，普為懺悔，一切鉅細功德，回向西方，如此乃為念佛之正因也。

一事纔畢，一語纔罷，尚未打點念佛，而四字佛名滾滾出來，此三昧易成之象也。持名不懈，快足又快足，於念佛時，明明持此四字，念頭不轉，而四字忽然一停，亦非有即四字之念，亦非有離四字之念，亦非有四字以外之念，此謂暫得勝境，非真心空也。然勤勤念佛，此境屢現，則漸漸心空，若因一念心空，遂逐昏沉，是謂無慧。當知心愈空則念愈靈，心愈空則念愈淨，以佛心中之我，念我心中之佛，空與不空，更在何處。譬如日與月，周流照天下，此如何妙覺圓明哉。

凡難中發心念佛者，必有奇應，雖秄地干戈，一鄉疫癘，而求佛呵護者，一即一安，百即百安，非佛之有私也，亦平等光中無心而應也。何以故？動念發聲，覺阿彌陀佛光明住我頂上，自然念念具足，念念堅固，念念長久，佛光所加，吉神擁護，自能離難，勿轉念也。

臨命終時，能高念便高念。能低念便低念，或高低皆不能，亦宜將四字默記於心，不令忘失。左右奉侍之人，宜將此四字頻頻提醒。當知百劫千生所有亂走之路，全在此時一念斷得清楚。何以故？六道輪迴，皆一念為主，若一念專注在佛，則形雖敗壞，而神不散亂，即隨一念而往生淨土矣。嗚呼！但記取阿彌陀佛四字勿忘也。

(按)口念耳聽，心念心聽，神念神聽，為大師十二字念訣。願從口念耳聽入手，能了了分明，不散不昏，便是不亂境界。漸至心念心聽，即已六根都攝。若至神念神聽，豈非寂之至照之至耶。單念四字，易成片也。惟穢處及大小便時，只宜默念或心念，出聲不恭敬。女人生產時，宜出聲朗念，因默念心力小，故感應亦小，或致閉氣受病也。

民國卓三諦閑古虛大師語錄節要

持名念佛，要信真願切行純，先須放下胡思亂想一切雜念，單提正念，將四字名號繫念在心。不必長用高聲，恐傷元氣，以致喉痛。若有昏睡時，須用高聲以破昏。亦不必長用低聲，恐易散入昏，反起思慮。當思慮起時，自覺心不歸一，須收來正念，默默持去，從口中念出，耳裏收來，名為口耳相傳，自他不隔，最易入手，又易純熟，久久自成念佛三昧也。

(按)文殊所說摩訶般若經云：「若人學射，久習則巧，後雖無心，箭發皆中。」願即單提正念，默默持去，久久純熟，自成三昧，如習射既熟，無心皆中也。

民國印光聖量大師文鈔正續三編節要

凡我有情，聞是淨土法門者，當信娑婆極苦，西方極樂。當信多生以來業障深重，非憑佛力，驟難出離。當信求生決定現生得生，當信念佛定蒙慈悲攝受。由是堅定一心，願離娑婆，如囚之欲出牢獄，絕無繫戀之心。願生西方，如客之思歸故鄉，豈有因循之念。從此隨分隨力，至心持念阿彌陀佛聖號，無論語默動靜，行住坐臥，迎賓送客，穿衣吃飯，務令佛不離心，心不離佛。

念佛心難歸一，當攝心切念，自能歸一。攝心之法，莫先於至誠懇切，心不至誠，欲攝莫由。既至誠已，猶未純一，當攝耳諦聽，無論出聲默念，皆須念從心起，聲從口出，音從耳入，心口念得清清楚楚，耳根聽得清清楚楚，如是攝心，妄念自息。如或猶湧妄波，即用十念記數，則全心力施於一聲佛號，雖欲起妄，力不暇及，此攝心念佛之究竟妙法，屢試屢驗。當念佛時，從一句至十句，須念得分明，記得分明。至十句已，又須從一句至十句念，不可二十三十。隨念隨記，不可掐珠，唯憑心記。若十句直記為難，或分為兩氣，從一至五，從六至十。若又費力，當從一至三，從四至六，從七至十，作三氣念。念得清楚，記得清楚，聽得清楚，妄念無從著腳，一心不亂，久當自得。但作事時，或難記數，則懇切直念。作事既了，仍復攝心記數，則憧憧往來者，朋從於專注一境之佛號中矣。

攝心念佛，為決定不易之道，而攝心之法，唯反聞最為第一。

寶王隨息法門，具攝五停心觀。若能隨息念佛，即攝數息念佛二觀。而攝心念佛，染心漸可斷絕，瞋恚必不熾盛，昏散一去，智慧現前，而愚癡可破矣。又即勢至都攝六根法門。今之悠忽念佛者，似不宜令依此法，恐彼因不計數，便成懈怠。有肯心者，若不依此法，決難成三昧。若是利根，一七二七，定得一心。縱光之昏鈍魯劣，想十年八年或可不亂矣。

追頂易受病。大聲、小聲、金剛、默念，隨自己精神調停而用，何可死執一法，以至受病乎？隨息不如靜聽，以隨得不好，也會受病，靜聽不會受病。

三昧境相，唯證方了。若論其法，當念佛時，即念返觀，專注一境，毋使外馳。念念照顧心源，心心契合佛體，返念自念，返觀自觀，即念即觀，即觀即念。務使全念即觀，念外無觀，全觀即念，觀外無念，觀念雖同水乳，尚未鞫到根源，須向者一念南無阿彌陀佛上，重重體究，切切提撕，越究越切，愈提愈親，及至力極功純，豁然和念脫落，證入無念無不念境界。所謂：「靈光獨耀，迥脫根塵，體露真常，不拘文字，心性無染，本自圓成，但離妄念，即如如佛」者，此之謂也。工夫至此，念佛法得，感應道交，正好著力。現在則未離娑婆，常預海會，臨終則一登上品，頓證佛乘。

念佛勿用觀心念法，當用攝心念法。楞嚴經大勢至菩薩說：「都攝六根，淨念相繼，得三摩地，斯為第一。」念佛時，心中意根要念得清清楚楚，口中舌根要念得清清楚楚，耳中耳根要聽得清清楚楚，意舌耳三根，一一攝於佛號，則眼也不會東張西望，鼻也不會嗅別種氣味，身也不會懶惰懈怠，名為都攝六根。都攝六根而念，雖不能全無妄念，較彼不攝者心中清淨多矣，故名淨念。淨念若能常常相繼，無有間斷，自可心歸一處，淺之則得一心，深之則得三昧。能真都攝六根而念，決定業障消除，善根增長，不須觀心，而心自清淨明了，又何致心火上炎之病乎？觀心乃教家修觀之法，念佛之人，不甚合機。都攝六根，淨念相繼，乃普被上中下若聖若凡，一切機之無上妙法也。須知都攝注重在聽，即心中默念也要聽，以心中起念即有聲相，自己耳聽自己心中之聲，仍是明明了了，果能字字句句聽得清楚，則六根通歸於一，較彼修別種觀法，為最穩當、最省力、最契理契機也。

念佛雖貴心念，亦不可廢口誦，以身口意三，互相資助。若心能憶念，身不禮敬，口不持誦，亦難得益。所以大集經云：「大念見大佛，小念見小佛。」古德謂大聲念，則所見之佛身大，小聲念，則所見之佛身小耳。具縛凡夫，心多昏散，若不假身口禮誦之力，欲得一心，末由也已。

念佛法門，注重信願。有信願，未得一心，亦可往生。得一心，若無信願，亦不得往生。世人多注重一心，不注重信願，已失其要；而又生既未得一心，恐不得往生之疑，則全與真信切願相反矣。由此而益加信願，以致一心，則是好想念。若由因不得一心，常存一不能往生之心，則成壞想念矣。不可不知！

念佛最要在了生死，既為了生死，則生死之苦，自生厭心，西方之樂，自生欣心，如此則信願二法，當念圓具。再加以至誠懇切，如子憶母而念，則佛力、法力、自心信願功德力，三法圓彰，猶如杲日當空，縱有濃霜層冰，不久即化。

欲心不貪外事，專念佛，不能專，要他專；不能念，要他念；不能一心，要他一心等。亦無奇特奧妙法則，但將一個死字貼到額顱上，掛到眉毛上，心常念曰：「我某人從無始來，直至今生，所作惡業，無量無邊，假使惡業有體相者，十方虛空，不能容受。宿生何幸，今得人身，又聞佛法，若不一心念佛求生西方，一氣不來，定向地獄鑊湯爐炭劍樹刀山裏受苦，縱出地獄，復墮餓鬼畜生，縱得為人，愚癡造業，又復墮落，經塵點劫，輪迴六道，雖欲出離，末由也已。」能如是念，如上所求，當下成辦。故經中屢云：「思地獄苦，發菩提心。」此大覺世尊最切要之開示。念佛要時常作將死將墮地獄想，則不懇切亦自懇切，不相應亦自相應。以怖苦心念佛，即出苦第一妙法，亦隨緣消業第一妙法。

念佛之人，不可涉於禪家參究一路，以參究者，均不注重於信願求生，縱然念佛，只注重看念佛是誰，以求開悟而已。若開悟而惑業淨盡，則可了生死，若惑業未盡，則不能仗自力了生死，又無信願，則不能仗佛力了生死，自力佛力，兩皆無靠，欲出輪迴，其可得乎？

念佛之人，不可效愚人做還壽生、寄庫等佛事，以還壽生不出佛經，係後人偽造，寄庫是願死後做鬼，預辦做鬼用度，既有願做鬼的心，便難往生。如已作，當稟明於佛：「弟子某唯求往生，前所作寄庫冥資，通以賑濟孤魂。」方可不為往生之障。

念佛之人，當吃長素，如或不能，當持六齋或十齋，初八、十四、十五、廿三、廿九、三十為六齋，加初一、十八、廿四、廿八為十齋，遇月小即儘前一日持之。又正月、五月、九月為三齋月，宜持長素，作諸功德，由漸減以至永斷，方為合理。雖未斷葷，宜買現肉，切戒家中殺生。

念佛最要緊是敦倫盡分，閑邪存誠，諸惡莫作，眾善奉行；存好心，說好話，行好事。力能為者，認真為之，不能為者，亦當發此善心，或勸有力者為之。或見人為，發歡喜心，出讚歎語，亦屬心口功德。若自不能為，見他人為，則生妒忌，便成奸惡小人心行，定折福折壽，不得好結果，宜痛戒之。

念佛之人，必須孝養父母，奉事師長，慈心不殺，修十善業。又須父慈子孝，兄友弟恭，夫和婦順，主仁僕忠．恪盡己分，不計他對我之盡分與否？我總要盡我之分，能於家庭及社會盡誼盡分，是名善人。善人念佛求生西方，決定臨終即得往生，以其心與佛合，故感佛慈接引也。又須勸父母、兄弟、姊妹、妻室、兒女、鄉黨、親友，皆常念佛及觀世音菩薩，(每日念一萬佛，即念五千觀音，多少照此加減。)以此事利益甚大，忍令生我之人，及我之眷屬親友，不蒙此益乎？況勸人念佛求生西方，即是成就凡夫作佛，功德最大，以此功德回向往生，必滿所願。凡誦經、持咒、禮拜、懺悔及救災、濟貧種種功德，皆須回向往生西方，切不可求來生人天福報，一有此心，便無往生之分。而生死未了，福愈大則業愈大，再一來生，難免墮於地獄、餓鬼、畜生之三惡道中，欲復人身，再遇淨土即生了脫之法門，難如登天矣。

觀世音菩薩誓願宏深，尋聲救苦，若遇刀兵、水火、饑饉、蟲蝗、瘟疫、旱澇、賊匪、怨家、惡獸、毒蛇、惡鬼、妖魅、怨業病、小人陷害等患難者，能發改過遷善、自利利人之心，至誠懇切念觀世音，念念無間，決蒙慈護，不致有何危險。倘仍存不善之心，雖能稱念，不過略種未來善根，不得現時感應，以佛菩薩皆是成就人之善念，絕不成就人之惡念，若妄欲以念佛菩薩名號，冀己之惡事成就者，決無感應，切勿發此顛倒之心也。

但能真切念佛，自可仗佛慈力，免彼刀兵水火。即宿業所牽，及轉地獄重報，作現生輕報，偶罹此殃，但於平日有真信切願，定於此時蒙佛接引。

女人當月經時，可少禮拜，念佛誦經，均當照常。宜常換洗穢布，若手觸穢布，當即洗淨，切勿以觸穢之手，翻經焚香。臨產雖裸露不淨，乃出於無奈，非特意放肆者比，若至誠懇切出聲朗念南無觀世音菩薩，決不會有苦痛難產、及產後血崩、兒子驚風等患。縱難產之極，人已將死，教本產婦及在旁照應者，皆同出聲念觀世音，家人雖在別房，亦可為念，決不須一刻工夫，即得安然而生。不但無罪過，且令母子種大善根。但不可心中默念，以默念心力小，故感應亦小。又此時用力送子出，若默念，或致閉氣受病。

一句佛號綿綿密密，常時憶念，凡有忿怒、淫欲、好勝、賭氣等念，偶爾萌動，即作念云：「我念佛人，何可起此種念乎？」念起即息，久則凡一切勞神損身之念，皆無由起，終日由佛不可思議功德，加持身心，敢保不須十日，即見大效。若只偶念一句兩句，便欲見效，則是自欺欺人，雖有功德，欲即由此愈病，決不可得。

念佛必須至誠，或有時心中悲痛起來，此善根發現之相，切不可令常如是，否則必著悲魔。凡有適意事，不可過於歡喜，否則必著歡喜魔。念佛時眼皮須垂下，不可提神過甚，致心火上炎，或有頭頂發癢發痛等毛病。必須調停適中，大聲念不可過於致力，以防受病。掐珠念能防懈怠，靜坐時切不可掐，掐則指動而心不能定，久必受病。臥時只宜默念四字，以免多字難念，若出聲，一則不恭，二則傷氣。

念佛閉目，易入昏沉，若不善用心，或有魔境。念佛頭上若有物摩撫及牽制等，此係念佛時心朝上想，致心火上炎之相。若眼皮垂簾，心向下想，則心便沉潛不浮動，火不上炎，此病即消滅矣。切不可認此為工夫，又不可怕此為魔境。但至誠攝心而念，並想自身在蓮華上坐或立，一心想於所坐之蓮華，自可頓愈矣。若不敢作蓮華上坐立想，恐致或有魔事，但向腳底下想，此種心火頭火，均可不生矣。

見佛頗不容易，於未得一心前，斷不可萌見佛之念。能得一心，則心與道合，心與佛合，欲見即可頓見，不見亦了無所礙。倘急欲見佛，心念紛飛，欲見佛之念，固結胸襟，便成修行大病。久之，則多生怨家，乘此躁妄情想，現作佛身，企報宿怨，自己心無正見，全體是魔氣分，一見便生歡喜，從茲魔入心腑，著魔發狂，雖有活佛，亦末如之何矣。但能一心，何須預計見佛與否？一心之後，自知臧否，不見固能工夫上進，即見更加息心專修，斷無誤會之咎，唯有勝進之益。

閉方便關，拒絕不急事緣，甚為有益，關中用功，當以專精不二為主，心果得一，自有不可思議感通，感通則心更精一。所謂明鏡當臺，遇形斯映，紜紜自彼，與我何涉。心未一前，切不可以躁妄心先求感通，即此求感通之心，便是修道第一大障。況以躁妄心，格外企望，或致起諸魔事，破壞淨心。

近來修行者多著魔，皆由以躁妄心，冀勝境界，勿道其境是魔，即是勝境，一生貪著歡喜等心，便受損不受益矣，況其境未必的是勝境乎。倘其人有涵養，無躁妄心，見諸境界，直同未見，不生歡喜貪著，恐怖驚疑，勿道勝境現有益，即魔境現亦有益。何以故，不為魔轉，即能上進故。

黑影非佛菩薩之影，亦非怨家對頭所現之影，以佛菩薩既現，必明了能見其面目等，怨家當現其可畏之相。此影殆宿生有緣之孤魂，冀仗念佛誦經之力，得以超生善道耳。當於課誦回向後，專為回向，令其消除惡業，增長善根，仗佛慈力，往生西方，則於彼有益，庶不負現影一番苦衷。

人之宿生，何業不造，幸聞佛法，當認真修持，庶可消除宿業，超度怨家。若難解結者，倘肯發菩提心，並誠心超度，無不即解結矣。念佛氣悶，非體弱故，乃業障所使，但懇切至誠念，如念不來，則心常憶想，能念仍須用口念，不能念，但心轉心憶，久久此業即消。以後凡居心行事，必須向厚道一邊做，厚則載福，薄則無福可得，若再加以刻險奸巧，便如山峰峻峙，任何雨澤皆不受，任何草木皆不生矣。

(按)大師係蓮宗十三代祖師，明示勿用觀心念法，當用攝心念法。攝心之法，唯反聞最為第一，一字一句，勿令空過，久久不退，自得一心，願深信切願而力行之。

民國慈舟普海大師法彙節要

佛有大智，知機知根，死心念佛，七日無有不得一心不亂者，不肯死心，不能濟事。心本活潑靈通，云何言死？蓋以念人情恩愛名利是非之心，換來念佛，古人所謂「打得妄想死，救得法身活。」譬如作賊人，賊心死下去，一心作正人。心若真死，將誰念佛？要想念到一心不亂，還要一心不亂念。

念佛須切實用功，念至無能念所念，亦無身心世界，念即無念。雜念一起，即成障礙。此豈早上念幾句，晚上念幾句，所能念得成的嗎？此念佛之念，應如鐵帚一樣，掃去一切雜念，雜念雖多，不出念財、色、名、食、睡、色、聲、香、味、觸等。先以鐵帚掃粗念，後掃細念。雖一時掃不盡，也須減少，務必掃清，方見太平。要自己檢察明白，念佛能不能掃去自己的恩愛牽纏，若掃不了，須生大慚愧。所謂信要真信，願要切願，行要實行，方得真實受用。

(按)死心念佛之死字最妙，財色名食等妄心不死，如何能得一心不亂耶？

民國韜光圓瑛大師法彙節要

一句佛名，具有不可思議神力，能治一切煩惱心病。每當逆境之來，心生煩惱，遂即經行念佛，四步一聲佛號，循環往復，念之數匝，漸覺心地清涼，熱惱自息。有時事多心擾，更深不能成寐，亦專稱佛號，歷時少頃，即心身安定，便能睡著，無諸夢想。當寫經時，一筆一句佛號，精神不散，妄念不起，寫久亦不覺辛苦。果能信此念佛一法，專心稱念，無有間斷，念到心空境寂，煩惱自然無自而生。

楞嚴經云：「攝心為戒。」念佛正是攝心之法，即以念佛之正念，止息攀緣之妄念。倘妄心攀色塵之緣，即專念阿彌陀佛，淨念相繼，自不隨色塵所轉，攝歸念佛之正念矣。攀聲塵等緣，一一如是，自不致破戒作惡。念佛念到念念與佛相應，諸念當然不起，意業便能清淨，眾戒自然具足。身口二業，亦由意業所起，意業不想作殺盜淫，不想說妄言、綺語、惡口、兩舌，身口業自不致犯戒。故念佛為淨業法門，一念佛名，能淨三業，此念佛具足戒學之明證也。

(按)念佛能淨三業，治一切煩惱心病。願攝心專念，念到心空境寂，煩惱業障自然消除也。

民國虛雲德清古巖大師法彙及年譜節要

參禪、念佛、持咒等一切法門，皆教眾生破除妄念，顯自本心。佛法無高下，根機有利鈍，其中以念佛法門，最為方便穩妥。靜坐是教人返觀自性的方便方法，其要在於繫念一句佛號，(或阿彌陀佛，或觀世音菩薩皆可。)心心相契，念念相續，由心而出，從耳而入，莫令間斷。果能如斯，則更無餘緣雜入矣。若能久久不退，彌勤彌專，轉持轉切，不分行住坐臥，豈覺動靜閒忙，便可一直到家，永生安養。才覺有些定明澄澈之境，便生心動念而執著之，宜其不能進步。靜坐如法，可使四大勻調，促進健康，宜取乎自然。身體有病，宜適當調養，不必勉強支持，修行用功，不拘於行住坐臥也。靜坐修行，目的要了生死。葷食造殺害生，大違慈旨，令人智昧神昏，增長貪瞋淫慾，增加無邊生死，身後業案如山，冤怨債報，寧有了日，漏瓶盛油，虛勞精神，智者可以自審矣。

參禪與念佛，在初發心的人看來是兩件事，在久修的人看來是一件事。參禪提一句話頭，橫截生死流，也是從信心堅定而來。若話頭把持不住，禪也參不成。若信心堅定，死抱著一句話頭參去，直待茶不知茶、飯不知飯，功夫熟處，根塵脫落，大用現前，與念佛人功夫熟處，淨境現前是一樣的。到此境界，理事圓融，心佛不二，佛如眾生如，一如無二如，差別何在？

(按)大師係當代禪宗泰斗，既親證參禪功夫熟處，大用現前，與念佛功夫熟處，淨境現前無異，願即死抱著一句佛號念去，不必禪淨雙修也。

民國智光文覺大師遺著節要

生前三大要：第一、少說話，多念佛。要做的事，快快做成，應吩咐的事，早早吩咐。莫留戀人間富貴，勿羡慕天上快樂。關於做善舉事業，勸化人起信心，隨分隨力為之，主要在念佛求生西方，見佛聞法。第二、立定主宰，不聽他人口頭轉，不隨他人腳跟移。人情應酬，可省者省，不必遷就敷衍。年老光陰有限，勿再空過。心中於道有疑者，即請問明白，不可含糊自誤。第三、時時反問自己：阿彌陀佛在心否？佛像在目否？行住坐臥都念佛否？忙閑總不忘記否？凡所做善舉事業，念經、念佛、持咒、禮拜、靜坐等功德，悉皆發願回向：現在家屬平安，將來莊嚴淨土，更祈臨命終時，預知時至，心不顛倒，蒙佛接引。

(按)大師一生行在華嚴，所示生前三要，確甚精當。願立定主宰，勿隨人轉，少說多念，閒忙勿忘，時時反省，事事回向，定蒙佛接引也。

民國廣欽照敬大師開示錄節要

我們既聞佛法，要深信有個西方極樂世界，有位大慈大悲的阿彌陀佛。阿彌陀佛發了四十八大願，只要念他名號，即接引我們到西方，他有這個願，我們也要有這個往生西方的願。具足信願行，隨時念佛，臨命終時，我們有正念，能念佛，阿彌陀佛即來接我們。若還惦念娑婆世界的任何一針一草，就要再受輪迴。

念佛也不是簡單的，必須通身放下，內外各種紛擾，都要摒棄，一心清淨稱佛名號，然後才能相應。要能將一句六字洪名，念得清清楚楚，聽得明明白白，不要有一絲疑念，其他雜念自然消除，決定會證到一心不亂。如果你們信我的話，老實念佛，行住坐臥，不離這個，甚至在夢中都能把持得住，把一句佛號謹記在心，不為六根塵境侵擾，到了這種地步，自然心不貪戀，意不顛倒。等到功夫純熟，西方極樂世界自然現前。千萬不可掉以輕心。

念佛如有散亂心，唯一的辦法就是繼續念，把全副精神投到六字洪名就對了。

(按)念佛要具足信願行，通身放下，一心念佛，才能與佛相應，證到一心不亂。臨命終時，要能正念念佛，佛即接引往生西方；若還惦念娑婆的一針一草，就要再受輪迴，此往生之願不切而自誤也。

民國煮雲醒世大師精進佛七開示錄節要

念佛八法，第一、攝心念：把心收攝起來，即所謂：「都攝六根，淨念相繼。」一切時，一切處，甚至睡眠時，亦不忘彌陀聖號。第二、勇猛念：打個比喻，如窮人求財寶，縱然財寶放在老虎口中，或蛟龍窟底，也要前進不退。念佛有這種精神，決定往生。第三、深信念：我們念佛，須具深信切願，了生脫死之心。第四、觀想念：如觀佛三十二相好，念念見三十二相，忽然在前，如獲至寶，可參考十六觀經觀想念佛的方法。第五、息心念：息掉一切愛憎心，名利心，功過心，希求心，貪戀心，人我是非心，唯念念在佛。就是把一切生死心放下，只存一念佛心。第六、愛慕念：如少背母，五內悲愍，求佛哀憐攝受。大勢至菩薩念佛圓通章說：「子若憶母，如母憶時，母子歷生，不相違遠。」即是說：佛如一位大慈母，時刻盼望我們這些流落異鄉的浪子，能早回故鄉。我們若能如兒子念母親一樣，憶念阿彌陀佛，佛決定來接引我們，這是二願契合的緣故。第七、發奮念：拿大學聯考為例，若今年沒考上，發奮圖強，明年再來，要有這種再接再厲的精神。又思：淨土聖賢，都是凡夫去的，我亦不能自輕，也一定要去。第八、一切念：凡見聞覺知，毛孔骨髓，無一處不念佛，如此名為真念佛，要全身都在念。

三種念佛不相應，第一、心性不純，若存若亡故。念佛時恍恍惚惚，心有時在有時不在，沒有拿出全部力量，因此不得感應。第二、心性不一，無決定故。念佛無決定心，亦不得感應。第三、心性不相續。念佛時不能相續下去，一會兒念佛，一會兒做旁的事，也不得感應。此三事輾轉相成，以心性不純，故無決定心，無決定心，故心性不相續。此三事與佛相違，故念佛不得感應。

(按)善導大師云：「眾生障重，觀難成就。」此念佛八法，惟第四觀想念，不必兼修，餘均古德精進專修之妙法。三種念佛不相應，亦應注意！願共遵行，一心念佛，以求相應，決定往生。

民國道源中輪大師佛堂講話節要

念佛必須認真念，纔能念出功夫來，纔有證得一心不亂的希望。如已證得一心不亂，則了生脫死，可操勝券。倘若未能，必須勇猛精進，以求證得。所以念佛一定要認真的念！要把這一句佛號，念得字字分明，同時自己的心中，觀想的清楚，耳中也聽的明白，這就是認真的念。這第一句佛號念的好，再認真的念第二句、第三句、以至無數句。句句佛號，都要從最虔誠，最懇切的心中念出來，這樣纔算認真，纔算用功，纔有了生死的希望。

念佛平時須相續。第一、初勿貪多，但求相續：每日念佛要有一定的數目，在家居士方不致因事忙而忘念佛。這要依各人的因緣，每日念數千聲，數萬聲都好，但每日至少須念十念，否則，就不能往生了。至於念佛的聲音，或高聲念，或低聲念，或者默念，在家裡念佛，最好是默念，以免惹得別人煩惱。第二、漸次加多，以求進益：每天十念，從不間斷，這就是功夫。但不可以此為足，仍須盡自己的力量，將佛號的數目漸次加多。因為我們念佛，是為了生死，應當盡心盡力，以求進益。前面說的，是每日早晨念十念，現在再加上每日晚上念十念。晚上念佛，最好是在臨睡以前，念完佛再睡，尚可得到安眠熟睡，夜無惡夢的好處。如是早晚十念，能不間斷；再進一步，就要用念珠，早晚各念百八聲；更進一步，把百八聲算作一百聲，早上念三百，晚上念三百；加到早上念五百，晚上念五百；再加到早上念一千，晚上念一千。若時間不夠分配，可以早起遲睡各一小時，不會影響身體。至於走路時、坐車時、休息時、散步時，皆須隨心念，不必記數。若有多的閒時間，念佛的數目，仍需加多，每日加至三千聲，五千聲，一萬聲，三萬聲，乃至十萬聲。其方法：一、須坐下來念，雖行住坐臥，皆可念佛，而以坐念為宜。二、須用草菩提子念珠，取其分量輕，掐得快。天臺菩提子亦可，星月菩提子則不相宜，以其分量太重。三、須念四字｜阿彌陀佛。如念六字｜南無阿彌陀佛一萬聲，改念四字佛，可念一萬五千聲。四、須金剛念，即唇舌微動之默念。念佛，高聲念低聲念皆可；若求快求多，只有以金剛念為最宜。第三、不必太多，精益求精：我們要知道，念佛是用功，不是論數。果真多而且精，自然太好；若只貪其多，而不求其精，也是錯誤的。試想：口裡念佛，手裡掐珠，而心裡在打妄想，即使每日念十萬佛，能算是用功嗎？所以說不必太多，要精益求精！每一句佛號，都要念得清清楚楚，內要念到自己心裡去，外要念到極樂世界去，一句如是念，百句如是念，千句萬句亦如是念，自然而然地就念成一心不亂了，毫無障礙地就把自心與彌陀感動了，只在各人精進而已！

(按)念佛必須認真，而不懈怠敷衍，平時尤須相續，而不間斷，纔能念到一心不亂，決定往生，望共注意！

宋王虛中日休居士龍舒淨土文節要

孟子云：「人皆可以為堯舜。」荀子云：「塗之人可以為禹。」常不輕菩薩云：「我不敢輕於汝等，汝等皆當作佛。」是人人可以為聖賢，可以作佛。西方淨土，乃要捷門庭，無人不可以修，故普勸修持。大慈菩薩勸修西方偈云：「能勸二人修，比自己精進，勸至十餘人，福德已無量。如勸百與千，名為真菩薩，又能過萬數，即是阿彌陀。」觀此，則知西方之說者，豈可不廣大其心，而使人人共知此道，以積無量福報乎？凡師友恩地，下至僕隸，皆告以淨土而為之報。凡一切知與不知，識與不識，皆欲以是化之，使共生淨土。一切飛禽走獸，下至蜎飛蠕動之類，凡有形相可見者，吾因見之，皆當為念佛數聲，發善願云：「願汝等盡生極樂世界，我得道後，盡度汝等。」其形相不可見者，亦當作是念言。如此，則善念甚熟，於一切眾生，皆為有緣，必上品上生，他時化度，無不樂從。

齋僧供佛，燒香獻花，懸旛建塔，念佛禮懺，種種三寶上崇奉，以此功德回向願生西方亦可。或為世間種種利益方便善事，若孝養父母，友愛昆弟，閨門盡善，宗族和睦，鄉黨鄰里姻親，相接以禮，相與以恩，事君則赤心為國，為官則仁慈利民，善以安眾，勤以事上，或教導愚迷，或扶助孤弱，或濟急惠貧，或修橋砌井，或施藥散食，或減己奉養，以利他人，或臨財饒人，以自省約，或教人為善，或讚善止惡，隨力所作一切善事，以此回向願生西方亦可。或為世間一切利益，不拘大小多少，若止以一錢或一杯水與人，下至毫芒之善，必起念云：「以此善緣回向願生西方。」常使一念不斷，念念在彼，必上品生。

修淨土者，宜隨其所而為善，以資進修之功。僧當早修淨土，直脫輪迴，面見阿彌陀佛，方是出家事畢。凡受人一錢之施，一食之供，皆當為說淨土，以報其德，縱彼不信，亦使知之，耳根漸熟，久而自信。常如此化人，現世為人所敬，身後必上品上生。士當勤於學問，篤於孝友，遠念吾曾高以來，誰其存者，宜留心此道。官吏修福，行種種方便愛人利物之事，以此回向西方，直出輪迴之外，壽樂無窮。富宜隨分為生，少損濟物，不吝財以為善，不貪財以為惡，當念世福有盡，若以回向西方則無盡。多屯蹇者，勿怨天責人，當勤懺悔，常念佛以消宿障，增長善緣。若能轉以化人，使更相勸化，現世可消災獲福，身後必上中品生。

農、商皆當自念：耕種殺害物命，販賣寧無欺偽，宜委曲全護，懺悔為善。工當物不過望，事則盡心。皆常念佛，願見佛得道後，先度從生以來，一切所殺、及與己交涉眾生，次度一切怨親及有緣無緣眾生，如此念念不絕，念自純熟，定生極樂世界。若轉以化人，使更相勸化，現世獲福，身後必中上品生。漁、獵、屠、廚，及開食店者，皆當自念：魚蝦禽獸，皆是性命，我乃殺害，其罪無量，若能改業，固為上也，若未能猝改，且從減省，勿殺物小命多、及螺蛤鱔鱉等難死之物。常念佛懺悔，發大願云：「願我見佛得道後，盡度從生以來，一切所殺及所用之肉眾生，皆生淨土。」如此念念不絕，念自純熟，亦生極樂世界。若轉以化人，使更相勸化，現世可消災滅罪，身後亦不在下品下生。

在風塵者，當自省悟，斷除淫業，如未能斷，常念佛發大願云：「願我惡業日消，善業日長，衣食粗足，早離此門，見佛得道後，盡度一切因我為淫之人，皆生淨土。」罪惡病苦者，須急懺悔，迴心念佛，誓願不復為惡殺生，不復惱害一切眾生，願此生早離病苦，見佛得道後，盡度前生今世一切所殺所害眾生，及一切怨親，皆生淨土。念念不絕，念自純熟，定生極樂世界。若轉以化人，使更相勸化，現世可除災滅罪，病苦必愈，福報無窮，身後必生極樂世界。

(按)淨業學人，願崇奉三寶，廣行眾善，普發大願，盡度眾生，使善念純熟，上品上生。如營惡業，未能猝改，亦當隨分為善，懺悔發願，並轉以化人，使更相勸化，共生淨土，方不負此老苦口婆心，普勸修持也。

清張息廬次民光緯居士淨土剩言節要

口誦佛名，眼觀佛像，耳還自聽，聲從舌流，禪味悅心，鼻聞香氣，如是念佛，反六還一，云何得亂。吾今念佛，作一方便，自視此心如淨寶瓶，佛名如穀，逐字逐句，如穀投瓶，貫珠而下，穀既無盡，瓶亦不滿，不放一粒拋向瓶外。顧念此瓶不滿徑寸，中藏三千大千世界百億微塵數佛，三十六萬億一十一萬九千五百同名同號阿彌陀佛，安住其中，我亦與之俱會一處，游樂宴息，方是我安身立命處也。

吾向來念佛，只囫圇念過，今始知須字字從心裏出，還須字字入心裏去。當念佛時，先要閉目端坐，凝神定慮，不可有一毫雜亂心、躁競心、昏惰心，開口出聲，務令聲從心發，心藉口傳，息調聲和，不徐不疾，字字分明，句句相繼，分之則一字可作一句，貫之則百千句直如一句，綿綿密密，自一聲以至千萬聲，自一刻以至十二時，無斷無續，不缺不漏，久久純熟，華開見佛，到時自驗。

(按)此老所言，皆從念佛有得而來，誠堪效法。

清陳復齋熙願居士勸修淨土切要節要

念佛正要在鬧處鍊，不拘行住坐臥，嘈雜之所，能一心不亂，則少聲勝多聲，所謂心淨即土淨也。終日雖忙，豈無片刻之暇，何不挪一茶之頃，心不外馳而念佛，勞心者可藉以養心，勞力者亦可藉以蓄力，事之有益無損，孰有過於此乎？急須起真切心，發勇猛力，世緣可放下者即放下，人命不常，切勿留戀自誤。雖有不可放下的，也不礙我念佛，如有切事在心，雖辦別事，還肯忘否？能如此念佛，自無雜念，也不至一暴十寒了。

還有心甚真切，因往昔罪深業重，為魔嬈亂。內魔是心裏時醒時迷，一切貪瞋癡愛，此心纔離，彼心又起。外魔是境遇屯邅，種種障緣，逼迫身心，不得安穩。即當對佛發願，勤求懺悔。要緊一著，在念佛之心，不因魔退，任他種種障緣，一聲佛號，總不離心。魔力雖強，仗此萬德洪名，與之抵對，不計利害死活，只管念去，誓不退轉，久必蒙佛冥加，障緣消釋，淨緣成熟，佛不負人，必滿所願。

念佛之法，貴閉戶潛修，無論趺坐經行念，默持出聲念，必須一心靠定佛號，字字分明，纔覺模糊，急提起覺照，或落於無記，或流於妄想，旋覺旋提，將此一句佛號，薰逼意根，塞斷雜念昏沉兩路，是為念佛正轍。不可過急，急則難久，不可過緩，緩則易散，又不可希冀入定，全不作意，放下隨口而念，最易入於輕昏境界。蓋念佛重在一心不亂，臨命終時，全仗這個念頭徑入蓮胎。迨至一心之極，不期禪定現前而自現，此是工夫純熟時候，與放下隨口入於輕昏者，迥然不同。至於體究，念即無念，不妨無念而念，此一念，即是空假中三諦，即事理四法界，即唯識唯心二觀，即實相無相涅槃妙心，此乃上根理一心念法，然亦不離一心靠定佛號，字字分明而念，此為正行持名軌則也。

更須廣修助行：一者、禮敬三寶：視紙畫木雕，即同真佛，早晚朝參，必誠必敬，出入問訊，百里千里，常如目前，一飲一食，先須供養。二者、懺悔業障：因無量劫來，身口意三業，所造已深，能為種種障礙，故名業障，懺悔障除，身心清淨。三者、戒惡行善：但有不好心起，即著力念佛，定要念退這不好的心。四者、割捨情愛：人多愛戀骨肉，貪財如命，濁世這邊情重，淨土那邊自然情輕，命終時神魂必歸重處，如樹倒時，自然倒在偏重一邊。從來妻子骨肉，緣盡則散，散後都不相識，如多生以來，妻子骨肉，今在何處，還恩愛麼？如惡緣聚會，眷屬即是冤家，不覺暗受其害。想到此，不容不淡。財產等物，轉眼成空，尤當看破。五者、解釋冤結：如殺生偷盜邪淫等事，及貪瞋等情，皆結冤仇之因，能戒則不結，已結者宜解釋。如眷屬為冤仇，及橫逆相加，犬咬蛇傷，俱有宿冤，要歡喜忍受，與他解釋，切不可一來一往，益結益深。須佛前發願，以此念佛功德，普利一切冤家仇對，設我作佛，先度此類眾生，以此慈心願力，自然消彼宿怨，化仇為恩。六者、發憤為雄，綿密精進，必至證果而後已。此尤往生淨土切要之一法也。

(按)在鬧處鍊，不如閉戶潛修，惟趺坐默持，不可希冀入定，放下隨口而念，最易入於輕昏境界。須提起覺照，以一句佛號，薰逼意根，塞斷雜念昏沉兩路，至工夫純熟時，不求定而定自現也。

清楊仁山文會居士遺集節要

承問念佛下手處，曇鸞法師有無後心，無間心之語，信內光景易移，早辦前程等語，有後心也。人命在呼吸間，何能存此後心？無論千念萬念，只用當念一句，以為往生正因。前句已過，後句正出，亦在當念。如是，則心不緣過去，不緣未來，專注當念一句，是謂事一心，無論何時可以往生。久久純熟，當念亦脫，便入理一心，生品必高。其無間心，即是無後心之純一境界也。

或曰：求生淨土，必須發菩提心，修六度行，不亦難乎？答曰：無難也。凡信淨土法門者，發願自度度人，同證佛果，即是菩提心矣。專修念佛，見得世間財物無一可樂，不起慳貪想念，即與施度相應矣。專修念佛，逆境現前，不生瞋恚之心，即與忍度相應矣。專修念佛，心不散亂，即與禪度相應矣。專修念佛，不受世俗愚迷，即與智度相應矣。初行之，即是日用尋常，漸次增進，便成菩薩妙行。

（按）祗要深信切願，守定當念一句，不緣過去未來，截斷前後心識，即事一心。心不散亂，不起貪瞋癡，願自度度人，同生極樂，即與六度行及菩提心相應矣。

民國江勝觀味農妙煦居士金剛經講義節要

念佛一法，尤為斷念方便之方便。不令他念而念佛，亦是轉換一個念頭。而念佛更視作觀親切，念佛則是淨念，換一個清淨念，以治向來染濁之念。並令一心念之，又是以純一之念，治向來雜亂之念。且佛者覺也，念念是佛，即念念是覺，覺者、覺其性本無念，故曰更親切也。但能勤懇一心，便能做到念而無念。當知念佛目的，必須歸於無念，便是歸於真如，則不說斷而自斷，不期證而自證矣，其方便為何如哉。

念佛功夫，雖未做到念而無念，但能行願真切，仗彌陀悲願力，亦蒙接引往生，便同阿蟮跋致，此云不退，即是初住地位。如修他法，須經久遠劫數，今一生辦到，故曰方便之方便也。然行願真切，必須一心在念佛求生上，方能謂之真切。若一面念佛，一面又起塵濁之想，則行願不真切矣。所以念佛人，於斷念一層，縱令未易辦到，而不應住色生心，不應住聲香味觸法生心兩句，務必做到。不然則願不切，行不真，何能蒙佛接引乎？塵濁氣重，與清淨二字太不相應，則佛亦末如之何也已矣。

須知起念即妄，念佛之念，亦妄非真。何以故？真如之性，本無念故。但因凡夫染念不停，不得已，故借念佛之淨念，治其住塵之染念。蓋念佛之念，雖非真如之本體，卻是趨向真如之妙用。何以故？真如是清淨心，佛念是清淨念，同是清淨，得相應故。所以念佛之念，念念不已，能至無念，故曰勝方便。極樂世界，亦是幻相，然而不可不求願往生者，淨幻非同染幻也。何以故？清淨土本由清淨心顯現故，所謂心淨則土淨也。

須知彌陀來接，初未嘗來，往生西方，亦未嘗去。雖未嘗去，亦何妨現來現去。何以故？不來不去者理體也，有來有去者事相也，理事從來不二，性相必須圓融，故儘管不來不去，不礙有來有去，儘管有來有去，其實不來不去。最要緊者，即是來去要在不來不去上體認，不來不去要在來去上做出，此是念佛求生之要訣。得此要訣，決定往生見佛。孰謂修淨土無須學般若，且疑般若妨礙淨土乎？

（按）萬緣放下，即不住有，一心念佛，即不住空，即是般若淨土同修。雖般若從空門入，離相離念，至於無念；淨土從有門入，以念止念，念而無念，殊途同歸。然非般若不顯淨土之妙，非淨土難成般若之行，故觀經上品上生，須讀誦大乘經典也。此老一生教宗般若，行在彌陀，洵堪效法。

民國劉洙源復禮居士佛法要領節要

念佛加行有二：一曰莫妄想、凡對一切境界，並將為空，不可執著以起想念。世間受生，皆由妄想所成，此乃生死根本，不可不知。二曰耐冷淡、世人造業，都由耐不得冷淡。既欲做個出世賢聖，猶與世俗貪逐五欲無異，不惟佛不得成，閻羅老子不是瞎漢。何緣妄想，就因耐不得冷淡，此是大大病根。若先除此二病，心內自寂靜，智慧自光明，于佛法有趣向分矣。

學法因地貴真，求了生死，求生西方，此正因也。求世俗果報，邪因也。求持咒靈驗，求神通，亦邪因也。戒之戒之！問日課如何定？努力念佛盡之矣，四字六字俱可，跏趺坐最妙，暇時加念普賢行願品。生計不裕，即營他業，未嘗不可，所謂「治生產業，不礙圓宗」，但不可犯十惡業耳。從前知見，務希掃除淨盡。附佛外道書籍，屏之遠方，或付丙丁。一心念佛，莫求義解。

（按）因地不真，果遭紆曲，故念佛因地貴真。以莫妄想，耐冷淡為加行，方能一心念佛，願以全力注之。

民國王博謙居士佛學淺說節要

淨土法門，以信、願、行三法為宗，這三件要事，是缺一不可。何謂信？信是入道之門，華嚴經說：「信為道元功德母。」倘然不信，何能修行？倘信心不深，修行必不得力。所以念佛的人，一要信本師教導我們念佛的話，是決不會錯的；二要信阿彌陀佛的弘願，我如念佛，他一定來度我的；三要信西方是確確實實有一個極樂世界的；四要信彌陀經上所說西方極樂世界的種種勝妙莊嚴，是確確實實有那許多好處的。何謂願？既然相信娑婆世界有種種苦，便願速離娑婆。既然相信極樂世界有種種樂，便願往生極樂。此願既立，堅如金剛，泰山可移，願不可奪。不但對於娑婆世界種種聲色、貨利，不再有一絲一毫的貪戀，就是有人說：另有一個世界，比極樂世界還要好，我也是直往西方，不願到他處去的。就是有人說：另有一個法門，比念佛法門還要好，我也是死心塌地念佛，不願去學別種法門的。必須如此立願，方能趁彌陀大願之船，到彼國蓮池之岸。何謂行？既然信有西方，既然願生極樂，必須勇猛進行念佛一法；兼以諸惡莫作，眾善奉行。西方雖隔十萬億佛土，我若一心念佛，念到極處，舉念即到。若不專一其心念佛，則業力凡夫，何能到佛菩薩的境界？既然信了願了，非一心的念不可，非懇切至誠的念不可。因為生死無常，念佛心不專一，則不能感佛接引。倘若閻王爺的勾票一到，那就只好隨他去受生死的苦了！所以修行念佛的人，念佛必須勇猛精進，專心一致，掃除一切妄念，放下一切世緣，綿綿密密，心口相應，一日十二時中，無一時一刻一分一秒不念佛。（念字從心不從口，口中不念，心念也是一樣。但專靠心念，易於懈怠，每日至少必須口中持誦一千聲，愈多愈佳。）行也念佛，坐也念佛，立也念佛，臥也念佛，閒也念佛，忙也念佛，雖在造次顛沛的時候，也不離佛；等到功夫純熟，就是睡中夢中也在念佛，念到一心不亂，決定生西，決定成佛。倘若今天念，明天不念，口中念，心中不念；念佛時心中有佛，不念佛時心中無佛；像這種悠悠忽忽的念佛，也不過替來生種一點淨因罷了！若要生西成佛，是做不到的。這不怪佛不來度你，只怪你自己念佛不誠。憨山祖師說：「口念彌陀心散亂，喉嚨喊破也徒然。」至理名言，切記切記。

（按）此信願行三法，確極要妙，望我念佛同倫，必須如此深信切願，常勇猛精進，專勤念佛，纔能念到一心不亂，決定生西成佛。

民國李炳南老居士全集佛學類之九節要

凡修淨者，皆知「萬修萬人去」，此乃祖師所言，絕不會錯。「修」即照淨土法門之法去修，乃指正助雙修。正即根本功夫，只念「南無阿彌陀佛」六字洪名，人人會念，不學佛者亦會念，然不知其義。今略釋之：（一）一句南無阿彌陀佛為法界藏身，十方三世佛皆括之。（二）一句南無阿彌陀佛於三藏十二部經典皆括，即一「阿」字就該三藏全部之法。（三）六字洪名為諸咒中王，南無阿彌陀佛六字為秘密不翻，皆非中文；此法高極，勝持任何咒語。（四）學佛當修定，「華嚴大定」即是「彌陀大定」；一心不亂即是定，得一心即成功，此即淨土法門之妙處。念佛是正功夫，能顯真如本性，念得一心，心明性顯，就成功；南無阿彌陀佛六字洪名，即是汝之本性，本性即是汝之心，汝心即是佛，佛即是汝心。心佛原是一，為無明所遮，佛是佛，心是心，將心佛分為二，皆汝自造。汝今念佛，正是顯汝之本性，「十方三世佛，共同一法身。」過去佛有法身，未來佛亦有法身，未來佛即是吾等，吾人與釋迦、彌陀之法身，是一非二；念佛是開顯本性，為正功夫。

「修」者乃吾人心性為無明所遮，無明不易懂，換言之，無明乃吾人平日所為之殺盜淫、貪瞋痴等，修即去此無明，不造殺盜淫，不起貪瞋痴，使本性透出光明，即是修。一般人隨念佛，隨染無明，焉能明心見性？故須用助力消除殺盜淫、貪瞋痴。如何助修？雖不懂佛理，只要能分辨善惡，懂二句即可。凡是壞事則莫為，此即「諸惡莫作」；忍不住，則咬住牙根不幹；找善事做，開始須勉強行之，此即「眾善奉行」；行善止惡，存好心，說好話，做好事，此即幫助正功夫去無明之方法，故曰助行。助行廣說是修六波羅密，但難懂，不必言之，凡惡事，縱贈汝十萬磅金剛鑽亦不幹，於善事則受任何阻礙亦須幹，此二即「隨緣消舊業，更不造新殃。」平時遇善為之，遇惡去之，若念佛時，則萬緣放下，一起惡念，即以一句南無阿彌陀佛壓之，攝住身、口、意三業，依之而行，日久即能成功，故曰「萬修萬人去」。

結七是在剋期求證，修淨土念佛法門，必得一心不亂，始有成就。結七念佛七天，若功夫好，念一天即得一心，此須念佛多年，且明教理者，方能成辦。其次二、三、四、五、六日不定。再其次，念至七日，而證一心。此就淨七而言，晝夜念佛不停，七日即能斷見思惑；惟有斷見思惑，始真正得一心也。然斷見思惑太難，故有特別法，先求其伏惑耳；即起惑時，以佛號伏之，功夫熟練，惑起即伏，如此得相似之一心，亦能帶業往生也。今依次略說淨土正助修法︱

先說正功：七日之中，必須時時心存恭敬，一入寺門，即同見佛。當知如來法身秄一切處，非但大殿上佛像始視為佛，其實一色一香，莫非佛之妙色妙心；如是於所處環境，一一皆作佛觀，則言行自然恭敬，不復懈怠。恭敬乃趣菩提之秘訣；此第一層功夫。既坐定已，則宜放下萬緣，將平日之雜事妄念掃除，然後收心一處，繫於一句洪名；譬如湍流船舫，拴於樁上，自免流失之難；此第二層功夫。正持名時，必須將此六字洪名，從心想起，由口念出，依耳聽入，譬如三輪，來回輾轉，務必心想得清清楚楚，口念得清清楚楚，耳聽得清清楚楚；如此自念自聽，字字靠緊，其中勿使打失一句；此第三層功夫。又，吾人念佛時，不論口誦意持，當令全無雜音，單存佛號之音；而以彌陀法身秄一切處，佛光亦秄一切處；故念佛時，由我出心聲，心聲入佛光，佛光入心聲；如是心聲佛光交融，則我即彌陀，彌陀即我；此第四層功夫。依上所說，精進修去，層層拶入；令熟處轉生，生處轉熟，待到第四層次，即是一心功成之日也。

次言助功：夫正功之法，固然直捷了當，但眾生無始劫來，煩惱習深，妄念紛騰；今欲以一句佛名，一下逼令不造業，無妄想，絕非短期所能辦到，故必輔以助行之功也。苟能日日省察己惡，誠心懺悔，俾消業障；而見他為善，則隨喜讚歎，以增福德。如是懺悔隨喜，並皆回向往生西方；此助行之一也。次者，欣厭之法：於日常生活中，不論食、衣、住、行，凡娑婆種種，一概觀為污穢而厭離之；於淨土三經中，所說極樂種種，統通觀為清淨而欣羨之。厭離則無貪戀之心，欣羨自增求生之願，待其欣厭之極，則身雖寓娑婆，已非娑婆久客，雖未登極樂，早列蓮邦佳賓；此淨宗之妙訣，是為助行之二也。再者，方便伏惑之法：須知念佛不得一心者，妄念亂之也。而妄念者，即是惑，亦即是魔。涅槃經云：「須陀洹斷見惑，如截四十里流。」故知欲求即斷，甚不容易。今乃暫求伏惑之法，古德云：「不怕念起，但恐覺遲。」若能念起即覺，一覺即以佛號壓之，如此魔來佛壓，譬如以石壓草，壓之既久，惑自不起，亦得方便一心，待生西後，再去斷惑；此為淨土之特別法，是為助行之三也。

（按）念佛是正行，行善止惡等皆助行，必正助雙修，方得一心不亂。此老以念佛所得之信解行證，於佛七開示時，和盤托出，誠念佛之指南也。

附錄　印光大師普勸全球同胞同念觀音聖號啟

觀世音菩薩，於無量劫前，久已成佛，號正法明。但以悲心無盡，慈誓莫窮，故復於十方世界，現菩薩及人天凡聖等身，以施無畏，而垂濟度。普門品所謂：應以何身得度者，即現何身而為說法，不但現有情身，即山河船筏，橋樑道路，藥草樹木，樓臺殿閣，亦隨機現，總以離苦得樂，轉危為安為事。凡遇刀兵水火，惡病惡獸，怨家對頭，惡鬼毒蛇，種種危險者，果能至誠稱念：南無觀世音菩薩，即可蒙菩薩加被，轉危為安。現在殺劫瀰漫，全球皆無安樂之處，亦無安樂之人。願中外同胞，同念觀音聖號，同以觀音救苦救難之心為心，同以觀音利人利物之事為事，則人我念空，鬥爭事息，自可同享太平，共樂天常。縱定業難轉，喪身失命，亦可仗菩薩力，往生西方，則是因宿業而殞身命，蒙佛力而出苦海也。凡我中外同胞，祈共鑒此愚誠！　　　　　　　　　

釋印光啟

附錄　草庵禪師念佛訣

阿彌陀佛，誰不能念，而偏難念；西方極樂，誰不願生，而罕得生者，蓋念佛之人未得訣耳。教念佛而使之真切者，其唯死之一字乎。死之一字在念頭上，境緣自然冷淡，情愛亦自輕微，名利勢豪，向此處俱用不得，見聞知解，到此時卻使不行。四大各離，將何所靠，孤魂無主，安得自由。此時不見彌陀，恐逢羅剎，不生淨土，恐入驢胎。縱無惡業，亦不免人道往還。即有善因，其爭奈天福易盡。莫云自有主宰，業果所牽，誠難迴避。莫道本無生死，識心未盡，總屬輪迴。莫視此事為緩，明日之事，今日不知。莫將此事為輕，錯過此生，沉淪永劫。是一切事，無如生死大事，則事事皆不切之事。於一切時，總作臨命終時，即時時皆念佛之時。如是念佛，斯為切心，如是切心，方生淨土。須下死功夫，纔成淨業，常念死時節，方肯切心。此乃成佛之階梯，是誠念佛之妙訣也。

念佛法要卷一終

念佛法要卷二 念佛示範

                                                                        淨業弟子惕園毛凌雲敬輯

念佛示範　　自東晉慧遠大師倡修淨土，歷代僧、尼、居士，及農、工、商賈、罪惡、疾苦者之往生事蹟，何止萬億，典籍所載，乃億萬中略見一二而已。言教不如身教，茲節其行持事略便於效法者，以為軌範，願覽諸先德之遺蹟，而見賢思齊，奮然興起也。

見相不言

晉慧遠大師，蓮宗初祖也。姓賈，雁門人。學精儒老，年廿一，聞道安法師講般若經，豁然大悟，嘆曰：「儒道九流，皆糠粃耳。」遂出家，誓弘佛教。安歎曰：「使道流中國，其在遠乎。」後居廬山東林寺，率眾行道，鑿池種蓮，於水上立十二葉蓮華，因波隨轉，分刻晝夜，以為行道之節。與劉遺民等僧俗百廿三人，創立蓮社，六時念佛，求生西方。在山三十年，癇不入俗，專志淨土，澄心繫念，三見聖相，而沉厚不言。一夕，方從定起，見阿彌陀佛身滿虛空，觀音、勢至，左右侍立。又見水流光明，分十四支，同注上下，演說妙法。佛言：「我以本願力故，來安慰汝，後七日當生我國。」社中佛陀耶舍、劉遺民等，已往生者，皆在佛側。師曰：「吾始居此，三禝聖相，今復再見，必生淨土。」至期，端坐入寂，年八十三。東林傳　

(按)如見好相，先欲明說，必為魔惑，願行退失。願效法三見不言，但除臨終時耳。

天迎不赴

唐僧藏大師，西河人。幼出家，屈己事人，一切恭敬，不辭勞苦。見他僧衣故，潛為澣濯而縫紉之。天暑，脫衣坐草中，以血肉施諸蚊蚋。日念佛號，不紀其數，確志冥心，未嘗少廢。及報盡，見諸天次第來迎，皆不赴。俄告人曰：「適往淨土，見諸上善人，散華空中。」乃合掌念佛而化。高僧傳三集　

唐道昂大師，魏郡人。志結西方，願生安養。後在報應寺，自知時至，預告有緣，八月初當來取別。至期，升高座，爐發異香，引四眾受菩薩戒，詞理切要。忽見天眾繽紛，管絃嘹喨，告眾曰：「兜率陀天迎我，然天道乃生死根本，非所願也，常祈心淨土，此願不果遂耶？」天樂忽隱，西方香華伎樂飛湧而來，旋繞頂上，舉眾皆見。師曰：「今西方靈相來迎，吾往矣。」言訖而逝，年六十九。(高僧傳二集)　

（按）臨終四大分張，此何時也？諸天次第來迎，此何境也？苟非信願堅固，當此時，對此境，而能強作主宰乎？此真千古修淨業者之標榜也。否則，一生天道，仍墮輪迴。願勿誤信外道，求生天國也。

念佛不休

唐善導大師，蓮宗二祖也。因見道綽禪師淨土九品道場，喜曰：「此真入佛津要，修餘行業，迂僻難成，唯此法門，速超生死。」於是，精勤禮念。旋至京師，激發四眾。每入室長跪念佛，非力竭不休。雖寒冰亦須流汗，以表至誠。常念佛一聲，有一光明從其口出，十至百千，光亦如之，人皆能見。出則演說淨土法門，無暫時不為利生事。三十餘年，未嘗睡眠，除沐浴外，從不脫衣，護持戒品，纖毫不犯，絕意名利，離諸戲笑。每自獨行，不與人共，恐談世事，妨修道業。三衣瓶姙，躬自持洗，好食供眾，粗惡自奉，乳酪醍醐，皆不飲噉。所有襯施，用寫阿彌陀經十餘萬卷，畫西方聖境三百餘壁，修營塔寺，然燈續明，終歲不絕。道俗從化者眾，有誦彌陀經十萬至五十萬秄，日課佛名一萬至十萬者，其間得三昧，生淨土者，不可勝紀。忽謂人曰：「此身可厭，吾將西歸。」乃登寺前柳樹，向西祝曰：「願佛接我，菩薩助我，令我不失正念，得生安養。」端身立化。(佛祖統紀)

（按）大師係阿彌陀佛化身，為念佛示範，廣度眾生。願即效法，絕意名利，念佛不休。

誓取金臺

唐懷玉大師，姓高，丹邱人。執持律法，一食長坐，誦彌陀經三十萬秄，日課佛名五萬聲，常行懺悔。忽見西方聖眾滿虛空中，一持銀臺來迎。師曰：「吾一生念佛，誓取金臺，何為不然？」聖眾遂隱。乃倍加精進，至三七日，持臺者復來云：「師以精苦故，得升上品，宜趺坐以俟佛來。」越三日，異光滿室。師云：「若聞異香，我報將盡。」書偈云：「一生苦行超十劫，永離娑婆歸淨土。」即香氣盈空，聖眾秄滿，佛與二菩薩共御金臺來迎，含笑而逝。(高僧傳三集)

（按）觀經惟上品上生者乘金剛臺，如非倍加精苦，頓超十劫，何克臻此？足證有志竟成，有願必滿。願共效法精進，誓取金臺。

利物為先

唐自覺大師，博陵人。少出家，習經律論，勤瘁九年，皆造精微。嗣居平山重林山院，拾果采蔬，日唯一食。發心鑄大悲觀音像，並建佛寺。適大旱，恒陽節度使張公請祈雨，虔告龍神，大雨立下。於是施者駢集，鑄像高四十九尺，寺亦隨成。遂於壇前矢願，願承聖力，早生淨土。忽見金光二道，阿彌陀佛，與二大士，自光中下，垂金臂摩師頂曰：「守願勿易，利物為先，寶池生處，任從汝願。」後見雲中神人俯現半身曰：「師西歸之期至矣。」即於觀音像前，趺坐而化。(高僧傳三集)

（按）凡造像建寺，祈雨利物等，皆為淨業助緣，以此回向西方，固能如願，故佛誡守願勿易，利物為先。如非密行念佛，何能感佛摩頂耶？

苦行專念

唐承遠大師，蓮宗三祖也。學於玉泉真公，令居衡山設教。居山西南巖石下，人遺之食則食，不遺則食土泥，羸形垢面，躬負薪槱。凡化人，俾得疾至，故示專念。書塗巷，刻谿谷，丕勤誘掖，從而化者以萬計。人皆負布帛，斬木石，委之巖戶，不拒不營，祠宇既具，名彌陀寺。營造之餘，施與餓疾者。時法照大師居廬山，定中趨安樂國，見惡衣侍佛者。佛告曰：「此衡山承遠也。」出而求之，乃從之學，傳教天下。後終於寺，年九十一。(柳河東文集)　

（按）土食惡衣，苦行以消業也。餘即施與，不蓄物以累心也。示人專念，生即侍佛，其自行專精，往生上品無疑也。

福慧雙修

唐五會、法照大師，蓮宗四祖也。居衡州雲峰寺，勤修不懈，蒙文殊以威神力，攝入五臺聖境，禮問：「佛法浩瀚，修何法門，最為其要？」文殊告曰：「汝今念佛，今正是時。諸修行門，無過念佛，供養三寶，福慧雙修，此之二門，最為徑要。我於過去劫中，因念佛供養故，得一切種智。是故一切諸法，般若波羅蜜，甚深禪定，乃至諸佛，皆從念佛而生，故知念佛，諸法之王。汝當常念，令無休息。」問云何念？文殊言：「此世界西，有阿彌陀佛，彼佛願力，不可思議，汝當繼念，令無間斷，命終，決定往生，永不退轉。」並舒金臂摩頂授記：「汝以念佛故，不久證無上正等菩提。若善男女等願疾成佛者，無過念佛，則能速證菩提。」師歡喜作禮而退。於是篤志念佛，日夜無曠，誓生淨土。忽見梵僧佛陀波利曰：「汝華已就，後三年華開矣。」至期，謂眾曰：「吾行矣。」端坐而逝。(高僧傳三集樂邦文類)

（按）大師蒙文殊開示：念佛供養，福慧雙修，最為徑要。願即信受奉行，日夜無曠，誓生淨土，速證菩提。

誘兒念佛

唐臺巖、少康大師，蓮宗五祖也。姓周，縉雲人。幼出家，通經論，善毘尼。嗣詣洛陽白馬寺，見善導大師西方化導文放光，因至長安光明寺善導大師影堂瞻禮，感大師現身空中曰：「汝依吾教，廣化有情，他日功成，必生安養。」遂往新定，人無識者，乃乞錢誘小兒念佛一聲，即與一錢，月餘，念佛求錢者眾。師云：「念佛十聲，乃與汝錢。」如是年餘，凡男女少長見師者，皆云阿彌陀佛，念佛之聲，盈於道路。旋於烏龍山建淨土道場，築壇三級，每遇齋日，善信畢集，乃升座高聲念佛，眾共和之，見師念佛一聲，一佛從其口出，十聲十佛，若貫珠焉。師云：「汝等見佛者，必得往生。」眾皆欣慰。禮佛人數千，亦有竟不見者。忽囑道俗：「當於淨土起增進心，於閻浮提生厭離心，汝等此時見我光明，真我弟子。」遂放異光數道而逝。(高僧傳三集)

(按)乞錢誘小兒念佛，以財法二施，廣化有情也。佛從口出，放光而逝，乃念佛功成，必生安養也。

萬行莊嚴

宋永明、智覺、沖玄、延壽大師，蓮宗六祖也。錢塘王氏子，知稅務，多用官錢，買放生命，罪當死。臨刑，錢文穆王使人瞷之，色不變，命釋之。遂出家，參天臺韶國師，發明心要。以宿願未決，登智者巖，作「一心禪定」與「萬行莊嚴淨土」二鬮，冥心精禱，七拈皆淨土鬮。於是一意修淨業，蒙觀音以甘露灌口，獲大辯才，著宗鏡錄、及萬善同歸集，指歸淨土。後住永明寺，日行一百八件佛事，夜往別峰，行道念佛，人聞天樂鳴空。誦法華經積一萬三千卷，弟子一千七百人，常與眾授菩薩戒，施鬼神食，買贖生命，皆以回向淨土。忽焚香告眾，趺坐而化，年七十二。後有僧病入冥，見王供像殿左，勤致禮拜，詢知為師，已往生上上品矣，王重其德，故禮敬耳。(樂邦文類)

(按)大師係阿隬陀佛化身，猶七拈皆淨土鬮，始一意淨業，上品上生。為志在禪定，而行必捨禪修淨者示範也。

結社互勵

宋造微、省常大師，蓮宗七祖也。顏姓，錢塘人。七歲出家，十七受具戒，以堅持戒律，專稱名號，發菩提心，結社互勵，為淨土因行。住杭州昭慶寺，慕廬山遠公遺風，結淨行社，士大夫與會者，有相國王文正公旦等一百二十人，皆稱淨行弟子，與僧千人，同修淨業。刺血書華嚴淨行品，每書一字，三拜三圍繞，三稱佛名，刊行千卷，分施千人。以栴檀香刻無量壽佛像，跪前發願云：「我與大眾，始從今日，發菩提心，窮未來際，行菩薩行，願盡此報身，以生安養。」忽端坐念佛時，厲聲曰：「佛來也。」泊然而化，眾見地皆金色，年六十二。(佛祖統紀)

(按)結社互勵，固可自利利他，惟行於今日，須有德者率眾共修，切忌男女混雜。如無此機緣，不如閉戶潛修，較易精進。

以死自誓

宋慈雲、知白、遵式大師，寧海葉氏子。初學律，繼研臺教，勤苦自勵。嗣往寶雲寺行般舟三昧，積勞嘔血，兩足皮裂，以死自誓。夢觀音指其口，引出數蟲，灌以甘露，覺身心清涼，所患頓失，慧辯無礙。作誓生西方記，結緇素專修淨業。旋歸東掖，建精舍，率眾修念佛三昧。晚主杭州昭慶、靈山等寺，請州判王欣若，奏准以西湖為放生池。撰集諸懺法，圓融三觀，以淨土為歸，述淨土決疑行願二門、及晨朝十念、往生略傳等行世。忽作謝緣詩，與眾訣別，示將歸寂。尋示疾，卻醫藥，仍為眾略說法要，＊香禮佛，請佛證明，往生安養。或叩所歸，對以寂光淨土。至晚坐脫，年六十九。(佛祖統紀)

(按)欲求生富貴，須下死工夫，況欲了生脫死，超凡入聖耶？非以死自誓，安得即生坐脫，往生寂光淨土乎？

請僧助念

宋思照大師，姓陽，錢塘人。幼參神悟，大有契入。刺血書法華經十部，一字一禮。誦觀經五藏，彌陀經十藏，法華經一千部。禮華嚴、梵網、淨土七經等凡二百七十卷。專修念佛三昧，築小庵曰德雲，刻三聖像，每夜四更即起唱佛，懈怠比丘，聞聲悚愧。每月廿三日，率道俗繫念三聖，常及千眾，凡三十年。忽語其徒曰：「夢佛金身丈六，此往生之兆也。」乃日請七僧助念，至七日晚，涌身合掌，厲聲念佛，趺坐結印而化。闍維，齒瑩如玉。(佛祖統紀)

(按)大師專修念佛三昧三十年，臨終前夢佛，尚請僧助念。我輩凡夫，尤當注意及此。

經行成槽

明義秀大師，溫里人。居蒲之讚歎庵，日課阿彌陀佛十萬餘聲，朝夕無間，歷五十餘年。經行之所，磚砌成槽，或穿及底，人試補之，久復如故。初有不能自活之貧子來依，久不善其所為，呵曰：「汝真賊也。」旋果約其黨，乘夜擊師。初擊，念佛聲猶洪，再擊，念佛聲弗斷，氣盡乃寂。(紫柏老人集)

(按)紫柏大師贊其「垂絕之時，佛聲弗斷，至於股折，能跏趺而逝，非五十年志氣堅強勁正，烏能至此？」此殆多生業債，因緣會遇，於往生前酬償耳。慎勿誤以一生念佛，仍得惡報也。

廣修眾善

明蓮池、佛慧、宏大師，蓮宗八祖也。仁和沈氏子，年十七，補諸生，以學行稱。聞鄰人持佛名，無疾而終，知念佛功德不可思議，即棲心淨土，書「生死事大」四字於案頭以自策。三十二出家，謁秄融、笑巖諸大老，參念佛是誰有省。旋居雲棲，山故多虎，為誦經施食，虎患遂寧。歲旱，居民乞禱雨，循田念佛，雨隨足至。眾悅，相與庀材造屋，僧日歸附，遂成叢林。乃提倡淨土，痛斥狂禪，廣修眾善，以資淨業。時戒壇久禁，令求戒者，具三衣於佛前受之，為作證明。定水陸儀文，及瑜伽燄口，開放生池，著戒殺文，以拯冥陽之苦。著阿彌陀經疏鈔，及雲棲法彙，融會事理，統攝三根，從化者甚眾。忽遍別緇素，曰：「吾將他往。」至期，示諸弟子，老實念佛，向西念佛而逝。年八十一。(雲棲法彙)

(按)生死事大，無常迅速，一失人身，萬劫難復，常念及此，念佛自真切也。廣修眾善，老實念佛，淨宗法要，二語盡矣。

專心念佛

明憨山、澄印、德清大師，金陵蔡氏子。十九出家，專心念佛，夢阿彌陀佛現身空中，光相分明。自此聖相炳然，時時在目。旋至五臺習定，發明本有。刺血書華嚴經，每下一筆，念佛一聲，久之，動靜一如。嗣隱牢山，乃外道生長地，不聞三寶名，久之，皆知念佛。李太后命輸金造寺，賜額海印。上怒，遣戍雷州，因中興曹溪祖庭。後蒙恩詔還，結庵廬山，修淨業益精。忽往曹溪，示微疾，沐浴焚香，示眾曰：「當念生死事大，無常迅速。」端坐而逝，有光燭天，年七十八，肉身現存。(夢遊集)

(按)聖相常見，動靜一如，尤修淨業益精，當不以得少為足，故能肉身永存，諒必上品上生極樂世界之實報淨土、或常寂光淨土也。

捨禪修淨

清蕅益、智旭大師，蓮宗九祖也。姓鍾，吳縣人。少以聖學自任，著書闢佛，及閱雲棲竹窗隨筆，乃焚所著。年二十，讀地藏經，發出世志，日誦佛名。二十四，聽古德法師講經，疑情忽發，用心參究，已而豁然。尋掩關吳江，疾且殆，始一意求生淨土。疾少間，結壇持往生咒七日。後隱靈峰，著述宏博，闡揚淨宗。忽示疾，遺命闍維後，屑骨和粉，分施禽魚，結西方緣。旋病良已，趺坐向西舉手而逝，年五十七。閱三年啟龕，髮長覆耳，面如生，門人不忍從遺命，塔於靈峰。(靈峰宗論)

(按)遇疾且殆，始捨禪修淨。念佛直指云：「精進者，不為大小病緣而怠其行。若有宿業所使，當誦拔一切業障根本得生淨土陀羅尼，持一遍，即滅身中所有五逆十惡等罪，持三十萬遍，決生淨土。」拔一切業障根本得生淨土神咒云：「能誦此咒者，阿彌陀佛常住其頂，日夜擁護，無令怨家而得其便。現世常得安穩，臨命終時，任運往生。」故疾少間，即持此咒七日。好禪淨雙修者，願效法專修為要。

結庵專修

清截流、行策大師，蓮宗十祖也。宜興老儒蔣全昌之子，夢憨山大師入室而生，因名夢憨。年廿三，出家武林理安寺，脅不至席者五年，頓徹法源。旋住報恩寺，遇同參息庵瑛師勸修淨業，錢塘樵石法師引閱臺教，乃同入淨室，修法華三昧，宿慧頓通，窮徹教髓。嗣結庵杭州西溪，專修淨業，名所居曰蓮柎庵。後住虞山普仁院，倡興蓮社，弘化殊勝。著有蓮藏集、淨土警語等行世，卒年五十五。時有孫翰及吳姓子、病死復活，均云：「為冥司勾繫殿下，忽禝光明燭天，閻羅伏地，迎西歸大師，視即截公。以師光所照，遂得放還。」(淨土約說)

(按)頓徹法源，窮徹教髓，猶結庵專修後，始倡興蓮社，弘法利生。凡己未得度，先欲度人者，無有是處。

日課十萬

清省庵、思齊、實賢大師，蓮宗十一祖也。姓時，常熟人。少不茹葷，七歲出家，廿四圓具，嚴習毗尼，脅不帖席。尋入講筵，明性相之學。後參究有省，曰：「吾夢覺矣。」掩關三年，晝覽藏經，晚課佛號。禮育王塔，於佛涅槃日，大合緇白，廣修供養，然指佛前，發四十八大願，感舍利放光。撰涅槃懺，及勸發菩提心文，激勵四眾，誦多淚下。晚居杭州仙林寺，結蓮社，專修淨業，為文誓眾，以畢命為期。三根普攝，法化洋溢。雍正十一年冬，預示明年四月十四日西歸。遂掩關一室，日課佛名十萬聲。至期曰：「月朔以來，再見西方三聖，其將往生乎？」即偈辭眾，具沐更衣，面西寂然。送者至，忽張目曰：「我去即來。生死事大，各自淨心念佛可也。」合掌念佛而逝，年四十九。(淨土聖賢錄)

(按)記數持名，為防懈怠。大師預知時至，猶掩關精進，日課佛名十萬，真一息尚存，不容少懈，且為念佛示範耳。

病困益切

清道徹大師，錢塘人。出家參師，發明本有後，專修淨業。居杭州文殊庵，結期閉關，室無長物，唯一几一單而已。甫數日，得疾困甚，自奮曰：「念佛正為生死，奈何以病輟耶？」持佛名益切。俄而金光照室，佛為摩頂，病立癒，遂得念佛三昧，行住坐臥，了無異念。如是三年，於三月望日出關，升座說法畢，謂眾曰：「吾將於七月望後西歸，汝等可來送。」及期，方設盂蘭盆會，眾集，理前語，師曰：「有之，可少待。」次日，交卸住持，設齋別眾，入龕，暝坐氣絕。頃復蘇，曰：「與諸君遠別，可無一言，娑婆之苦不可說，極樂之樂不可說，倘蒙記憶，但念阿彌陀佛，不久當相見。錯過此生，輪轉長夜，痛哉痛哉！」語訖而逝！年四十八。(淨土聖賢錄)

(按)病困益切，故得念佛三昧，誠以病苦為良藥，居礙反通也。病中作得主，故死時亦能作主，來去自如也。

佛從意出

清慧明大師，鄞縣人，住杭州報國寺。性質直，唯知念佛，每執持洪名，聲如潮沸，香盡不知也。得施即放生，隨放隨稱佛名，回向西方。見人不作寒暄語，但云「死到哉，快些念佛。」或叩其所得？曰：「憶昔熱病日甚，幾不能支，幸意根中佛號一句頂一句而出，連綿不已，竟仗此癒。此後無論語默動靜，皆有一佛號從意根中一句頂一句而出也。」後患頸疽，知宿業現前，絕不呻吟。臨終色和悅，念佛而逝。(染香集)

(按)念佛如潮沸，香盡不知，見人不作寒暄語，故能功臻純熟，雖病危仍有一佛號從意根中滾滾而出，所謂無念而念，病不為礙也。

攝禪歸淨

清夢東、訥堂、徹悟、際醒大師，蓮宗十二祖也。姓馬，豐潤人。幼通經史，廿二歲病悟出家，秄歷講席，博通性相兩宗。參粹如禪師，明向上事，繼席京都廣通寺，領眾參禪，宗風大振。嗣以宿業深重，多諸病緣，因思教乘五停心觀，多障有情以念佛治，且此一門，文殊、普賢等諸大菩薩，馬鳴、龍樹等諸大祖師，智者、永明、楚石、蓮池等諸大善知識，皆悉歸心，我何人斯，敢不歸命。遂輟參念佛，專修淨業，日限尺香晤客，餘時禮念。晚居紅螺山資福寺，歸者日眾，遂成蓮宗道場。為法為人，心終無厭，一以淨土為歸。每演如來救苦與樂之恩，淚隨聲下，聽者亦未嘗不涕泗沾衣也。語錄二卷，尤為切至。臨終前十月，預告歸期，囑諸外護：「幻緣不久，虛生可惜，各宜努力念佛，他年淨土好相見也。」至期示疾，命眾助念，見空中幢旛無數，自西而來，告眾曰：「淨土相現，吾將西歸。」旋復曰：「蒙佛親來接引，吾去矣。」眾稱佛號愈厲，面西坐逝，年七十，眾聞異香浮空。露龕七日，貌如生。闍維，獲舍利百餘。(徹悟禪師語錄)

(按)通教通宗後，猶專修淨業，誠有禪有淨土，故獲為人師，作佛祖，但非禪淨雙修也。臨終命眾助念，為世示範耳。

禮念並行

清竺峰、圓融大師，姓姚，德清人。年三十，出家受具戒，持守無缺。篤好禮念，以往生淨土為決定志願。不畜徒，不自住庵，恒依人修，免雜用心。居無定所，合則留，不合則去，意氣灑落，不為膠執，亦不樂隨眾作務。常靜掩一關，禮念並行，不禮則念，不念則禮，無一時間斷，亦不參以他法，竟以此終其身。嘗於午間敲魚念佛，直至次日晡時，人見其終無休歇，大聲喚之，始止，自謂纔如半日耳。問其饑否？則曰：「我口甜水如蜜，常嚥常盈，受用無量，更不思食也。」脅不帖席者數十年，故少夢，偶有夢，亦不離禮念，更無異緣，夢中常見佛菩薩活動如生，間予獎勵，或導引念佛。忽自知時至，念佛而逝，年六十四，頂示煖相。(染香續集)

(按)不畜徒眾，居無定所，真清淨解脫也。念佛逾晝夜，不喚不止，不飢不渴，夢醒一如，非得念佛三昧者能如是耶？

不念自念

清默庵、真源、上仁大師，湖南衡州周氏子。幼穎捷，有出世想，父早逝，母為授室，潛出家，受具戒，精研三藏，深入教義。秄參南北後，葺精舍於南岳祝聖，戒律精嚴，苦切密修，每日念佛六萬，久之，不念自念，幾無間時。嗣居南岳大善寺，仿徹悟禪師遺規，十方來者，至不能容，以天台教觀為學者前導，以彌陀淨土為究竟指歸。忽以寺務付上首，曰：「吾將西歸。」旋舉佛七二週，定中見七寶池、八功德水。尋示微疾，卻醫藥，一心念佛，令徒屬輪念以助。禝阿彌陀佛白毫炯炯，遂西向端坐。時助念木魚聲急，令止，但同念佛至百餘聲，合掌而寂，年六十四。(近代往生傳)

(按) 不念自念，即念而無念，無念而念，非力極念熟而能若是耶？臨終前，猶舉佛七，令眾助念，以求決定往生。木魚聲濁，不宜助念，故令止勿用，但同聲念佛可也。

念必高聲

民國正誠大師，姓朱，江西弋陽人。家貧，常念佛求生西方。俟奉養無依外親喪葬畢，已六十八歲，始克攜子出家，修持益力，在山十三年，從不倒單。凡念佛必高聲，常念至通身流汗而後止。人嫌其噪，每呵之，同戒常勸小聲，免討人厭，雖含笑稱是，至念時，依然高聲而不自覺。常在寺旁松下念佛，或對山靜坐，每見佛像立山頂，呼人看，則不能見也。忽自知時至，說偈端坐念佛而化。(淨土聖賢錄三編)

(按)因念佛心專，已至一心境界，故念時祇知唯佛是念，更無別念，聲之大小，噪人與否，皆不知也。業報差別經、及大莊嚴論，皆以高聲念佛，有十種功德：一、能排睡障，二、天魔驚怖，三、聲徧十方，四、三途息苦，五、外聲不入，六、令心不散，七、勇猛精進，八、諸佛歡喜，九、三昧現前，十、往生淨土，益信而有徵也。

專念觀音

民國金濁大師，臺州人。八歲出家，旋受戒。其師教誦大悲咒及觀世音菩薩聖號，即每日誦咒四十八遍，餘時專持聖號，未嘗間斷。視名利如泡影，習氣嗜好，淨盡無餘。時與人治病，應手而癒，亦不受酬。住小廟，遇匪劫，除破衲，無餘物，匪恨，以槍擊之，右額中二，右臂中一，未死，旋即癒，槍痕宛然。忽至寧波阿育王寺暫住，管堂師催單，則云：「我住不久，即往生西方，請慈悲！」旋告眾云：「觀世音菩薩手執銀臺，時現我前，三日內即往生。奉勸同參，老實念佛，或念菩薩，一心稱名，必定生西，佛不妄語。」至期，向管堂師言：「午後一時，我即生西。」眾以為妄。午餐如常，各殿禮佛畢，面西坐化。(淨土聖賢錄三編)

(按)此專念觀音菩薩，得免死難，亦必生西之好榜樣。故不死於小廟，而坐化名剎阿育王寺，為眾現身說法也。

工念無間

民國具行、日辯大師，雲南會理人。幼失怙恃，贅鹽源曾氏，生二子，家貧，工雞足山祝聖寺。年二十一，率全家八人求出家，受具戒。虛雲和尚教以念佛求生淨土法門，遂屏息諸緣，一心繫念。耳聾貌醜，不識字，日種菜，夜禮拜念觀世音菩薩，間習坐，學課誦及諸經，自極精勤。旋參四大名山，回滇，適雲公重興雲棲寺，問往視眷屬否？曰：「吾不顧他矣。」問汝將何為？曰：「極勞瘁事，人不能任者，吾任之。」凡築牆、蓋房、種菜、植樹、挑石、挖土、洒掃、炊爨等苦行，工無一刻暇，念佛亦無一刻閒也。夜開靜，禮金剛、藥師、淨土諸經，一字一拜。黎明鳴大鐘，上殿課誦以為常，未嘗寢息。偶自縫衣，或代同參縫補，一針一佛號隨之。戒期請為尊證，售衣被用物盡，設齋供眾，問何往，但笑不語。期滿，密往殿後，向西趺坐念佛，以火自焚，年三十六，形狀如生，異香遠聞。迨眾往觀，取引磬，忽倒下成灰。(虛雲和尚年譜)

(按)一字不識，尚於苦工時念佛無間，我輩讀書識字者，若悠忽虛度，豈不愧煞。惟自焚，未得三昧者，切勿萌此妄念，以免著魔發狂，永墮惡道。

閉關精修

民國常慚愧僧，印光、聖量大師，蓮宗十三祖也。陝西郃陽趙氏子，少業儒，曾闢佛，病目幾喪明，始悟前非。年二十一，出家受具戒，讀龍舒淨土文，知念佛乃了生脫死之要道，即專念佛號，工作時心不離佛。旋往紅螺資福寺，專修淨土，並深入經藏，妙契佛心。朝五臺至京，隨化聞和尚請藏回普陀，住法雨寺，勵志精修，閉關六載，以期晝夜彌陀，早證念佛三昧。徐蔚如居士等以師文鈔印行，道化遂廣，自行化他，一以淨土為歸，不離因果，不涉玄妙。皈依者廿餘萬，依教奉行，得生西者亦多。且化及囹圄異類，常持大悲水米，救諸病危。嗣掩關蘇州報國寺，課餘重修普陀、清涼、峨眉、九華等山志。宿誓不作住持，不收徒眾，因緇素歸往者眾，創靈巖山淨宗道場，俾眾共修。設弘化社，印贈佛書五百萬部，佛像百餘萬幀。維護法門，中興淨宗，救濟饑貧，捐助急賑，功難思議。後移靈巖，預知時至，示眾云：「念佛見佛，決定生西。蒙佛接引，我去矣。」面西念佛坐化，年八十。荼毘，齒全存，五色舍利數千。(印光大師行業記)

(按)祖師係大勢至菩薩再來，中興淨宗，猶常閉關精修，晝夜彌陀！我輩凡夫，豈可悠忽懈怠而不勇猛精進耶？

常坐不臥

民國廣欽、照敬大師，福建惠安黃氏子。甫四歲，因家貧賣與晉江李姓為養子，體弱多病，隨養母奉佛茹素。十一歲因養父母去世，即投泉州承天寺出家，命作種菜除草等外坡職事。旋往南洋，至三十六歲，方返承天寺正式披剃，即專志苦修，常坐不臥，一心念佛。四十二歲受具戒後，決志潛修，往泉州清源山之半山岩壁石洞，坐禪念佛，惟以蕃薯野果充飢。山多猴虎，遂有猿猴獻果，猛虎皈依，而得伏虎師之雅號。師常入定，曾一定數月，不食不動。三十六年六月，五十六歲，渡海來台，於台北新店後山，鑿廣明岩石洞，隱居潛修，後擴建為廣明寺。於右後方大石壁，雕阿彌陀佛大石像，左下方鑿石洞，擴建為廣照寺。後覓居土城之天然石洞，忽得石湧清泉，蟒蛇皈依，又擴建為承天寺，接引弟子同修。五十八年，於土城鎮創建廣承岩。履應信眾之請，赴花蓮、台中、南投、嘉義、高雄等地，宏法度眾。續建天祥之祥德寺，龍井山之廣龍寺等，廣收徒眾。常趺坐念佛，曾入定三次，每次約一週以上。每日僅以水果維生，又得水果師之雅號。最後籌建高雄六龜鄉之妙通寺，傳授三壇大戒，求戒之四眾弟子，多達數千，皈依弟子尤多。有開示錄及傳奇事蹟等，付印行世。師身輕體健，行動敏捷，七十四年臘月二十六日，急返承天寺，次年正月初一日清晨，召集各分院負責弟子，及承天寺大眾，一一囑咐後，即回妙通寺，率眾日夜念佛，精神煥發。初五日午後二時，忽告眾曰：「無來亦無去，沒有事。」向眾頷首微笑，安詳坐化，年九十五。荼毘，所遺舍利甚多。(廣欽老和尚年譜及事略)

(按)大師雖未讀書，幼即體弱多病，隨養母奉佛茹素，出家後專志苦修，常坐不臥，一心念佛。來台後雖仍潛修，惟以水果維生，而身輕體健，獲享高壽，建寺傳戒，弘法度眾，忽率眾念佛，微笑坐化，必上品上生。

捨觀念佛

民國慧三、思元大師，河北宛平縣人。十七歲出家，旋受具戒，入安徽佛教校，精研內典。任北京崇壽寺及廣善寺住持，興建華嚴道場，每日上午誦華嚴經，歲末打華嚴佛七，領眾薰修真空法界觀。曾頓入法界定，開靜後，始悟虛空法界，理事無礙，法喜湧現，歎未曾有。自此更勤精進，修觀不退。三十七年十一月，四十八歲來台，任中壢圓光寺佛學院教席，次年至新竹佛學講習所講授佛學，及一同寺講經七年，常往台北、內湖、南投各寺講經，度眾無算。五十五歲興建台北樹林靈山福慧寺，每年七月啟建地藏法會七天，傳幽冥戒一堂，台灣每年傳三壇大戒及在家戒，大師常任三師，冥陽兩利，法亦無窮！六十六歲起更常精進，每日恒課念佛三萬聲。八十歲起念佛坐禪共修，並於寺內，辦貧民義診及施藥，創圖書室，供眾閱覽，興辦佛學講習，解行並重，福慧雙修。曾應邀往美弘法，赴韓傳戒，受戒者達五千餘眾。七十五年七月八日午飯後，忽云：「我要走了。」即召集寺內所有弟子，囑云：「我死後你們應合作。」晚餐後無疾立化，年八十六。(慈雲一二六期)

(按)大師每日誦華嚴經，修真空觀，曾入法界定，自此修觀不退。至六十六歲起，每日恒課念佛三萬聲，此捨觀念佛也。八十歲起，忽又念佛坐禪共修，此年老靜坐念佛，並非禪淨雙修。無疾立化，決定上品上生也。

精進佛七

民國煮雲、實泉、醒世大師，江蘇如皋縣人。弱冠出家受戒，先後畢業於國內各大佛學院，深入三藏，專攻淨土。三十九年隨軍來台，任陸軍後方醫院傳教師，接引無數傷患，皈依三寶。旋應台省佛教分會聘請，環島佈教，深入鄉野，弘揚淨土。先後飛錫海外，訪問美、加、日、韓、泰、越等國，宣揚佛法，慰問僑胞，為國為教，卓著勳勞！四十七年掩關潛修後，弘法利生，不遺餘力。六十一年初創辦精進佛七，每日念佛九枝香，禮佛一千拜，以身作則，化導四眾及大專學子，十五年如一日。並籌建台中蓮華山清涼護國寺，設淨宗佛學院，以為專弘精進佛七之淨土道場。著有「佛教與基督教之比較」，「南海普陀山傳奇異聞錄」，「佛門異記」，「煮雲法師講演集」，「精進佛七開示錄」等十餘種，風行海內外，廣接信眾。七十五年七月預知時至，自台北彌陀精舍，電話台中太平清涼寺慧法師云：「我要到鳳山蓮社小住二十天，就要走了。」果於二十日晚九時步入蓮社，每日念佛，兼持往生咒一百二十遍，至八月九日晚九時，剛二十天，仍吉祥臥，手撥念珠，唇微動念佛，忽囑隨侍弟子：「大家要好好念佛。」便安詳往生，年六十八。(煮雲和尚紀念專集)

(按)佛說：「聞說阿彌陀佛，執持名號，若一日至七日，一心不亂，臨命終時，即得往生極樂國土。」必須精進念佛七日，方得一心不亂。若一七不成，調養精神，再精進一七，二七，乃至七七。如仍不得一心，就要勇猛精進，常修佛七，一心不亂，久當自得，願共效法精進。

律淨雙弘

民國道源、中輪、能信大師，河南商水王氏子。幼即聰慧，七歲入塾讀書，二十歲出家，旋受具戒，親近江蘇慈舟大師，及靈巖印光大師，對於律淨二宗，深獲傳授及心得，遂閉關三年，潛修淨業，即以律淨二宗，自行化他，不遺餘力。朝禮普陀、九華、五臺等三大名山，歷任各佛學院教授及主講，連任六次戒壇教授，及河北兜率寺、張家口雲泉山、上海靜安寺等住持，皆講演戒律，弘揚淨土，解行並重，四眾景仰！三十八年三月來台，創建淨土宗海會寺於基隆八堵正道山。常主持佛七，專弘淨土。台灣每年傳三壇大戒一、二次，傳在家戒若干次，大師任三師之次數最多。被選為中國佛教會理事長時，召開世界華僧大會，被推為主席團主席，德望遍及全球。常遊化美、加、日、韓、印、泰、星、馬、高棉等國，香港尤為常往講經傳戒之地，法緣之勝，少有人及。晚年創辦能仁佛學院，培植弘揚淨宗之僧才。一生常往各寺院講經說法，專弘淨土五經一論，為應各方機緣，亦常講華嚴、法華、楞嚴、圓覺、地藏、起信等經論，皆指歸淨土，而聞法起信，持戒念佛，求生淨土者，不知其幾何也？所講經論，惜未紀錄，惟有彌陀經、觀經、金剛經等講錄，及佛堂講話五輯，刊行於世，亦足以為普度眾生同歸淨土之指南也。七十六年十二月二日忽示疾，住院療養，即預知時至，付囑後事。次年四月十五日夜忽囑徒眾隨侍回海會寺，端身正坐，率眾念佛，旋登榻右脅安臥，惟唇動念佛。至次晚七時半在大眾念佛聲中，捨報安詳，往生極樂。十八日大殮時，全身柔軟，面貌如生。五月十三日傳供後荼毘，獲五色舍利千餘顆，瑞相昭然，年八十九。(道源老法師紀念集)

(按)大師學出慈舟、印光二老之門，師承有自，即以律淨雙弘為務，普勸持戒念佛，化及中外。自淨宗十三祖印光大師歸安養後，專弘淨土者惟大師一人，眾望所歸，自應奉為淨宗十四祖，以承先啟後，而繼往開來，諒我淨宗四眾皆共贊同也。

見苦念佛

清朗然尼師，姓沈，嘉善人。幼見嫂產難之苦，誓不嫁。尋出家淨池庵，專修淨土，閒忙無間。年七十一，謂其徒曰：「吾三月中，三夢寶池，趺坐華中，往生有分矣。」遂無疾坐逝。(染香集)

(按)女人於八苦之外，多一產難之苦，身受者不覺，而見苦出家，專修淨土，即往生有分，離苦得樂，其為多善根也明矣。

息妄念佛

民國了定尼師，安徽崔氏子。幼隨父宦游吳，適黃氏，涉嫌大歸，父將處死，母私縱出家，以姿白自曬使黑，期毀容而謹行止。受戒後，閉關三年，專修淨業。壁書大紙云：「汝是何人？我是尼僧。既做尼僧，應息妄念佛。」每生妄念，及念佛倦時，便讀此紙，心即大定，念佛愈有精神。晚誨諸徒，恩威並濟，如母女焉，故皆持戒念佛甚勤謹。忽無疾而終，頗多瑞相，年七十六。(近代往生傳)

(按)念佛為息妄第一妙法，以一念抵制萬念，當妄念起時，高聲念佛，矻矻念，勿休歇，妄不息而自息也。

持戒念佛

晉劉遺民、仲思、程之居士，彭城人。少孤，事母孝，善老莊，為府參軍，力辭公卿引薦，往依廬山遠公。公曰：「官祿巍巍，云何不為？」曰：「晉室無磐石之固，物情有累卵之危，吾何為哉。」與清信士宗愨等百廿三人，建齋立社，同修淨業，鑱石為誓。精研玄理，兼持禁戒，著念佛三昧詩。居山纔半年，即於定中見佛金光照地。後十五年，正念佛時，見佛玉毫光照，垂手慰接。劉曰：「求佛為我摩頂，覆我以衣。」佛即為摩頂，並引袈裟以覆之。嗣又夢入七寶池，見青白蓮花，及項有圓光、胸有属字者，指池水曰：「八功德水，汝可飲之。」飲水甘美，寤即異香發於毛孔，乃曰：「此吾淨土之緣至矣。」焚香拜祝曰：「願令一切有情，俱生淨土。」即與眾別，面西坐化，年五十九。(東林傳)

(按)自遠公倡修淨土，依其結社念佛往生之居士，以此老為第一人，故列於居士之首，永為持戒念佛之模範。

獄中念佛

唐馬子雲居士，舉孝廉，任涇縣尉，督運糧米萬斛入京，舟沉繫獄，專心念佛，閱五年赦出，隱南陵山寺中，持一食齋。忽謂人曰：「吾因數奇，遂精持內教，今西方業成，當往生安樂世界。」沐浴更衣，端坐合掌曰：「佛來矣。」異香滿室，念佛而逝。(淨土聖賢錄)

(按)因數奇而念佛，淨業成而往生，是因禍而得福也，若更隨緣普度，化監獄為道場，則其往生品位尤高也。

珠不去手

宋王古、敏仲居士，東都人，文正公旦之曾孫也。因其先七世持殺戒，發心放生命百萬。初究宗門中事，旋作「直指淨土決疑集」，宏揚聖教。閒居，數珠不去手，行住坐臥，修行淨業，無有間歇。官戶部侍郎，以黨禍落職，尋化去。有僧神遊淨土，見與葛繁在焉。(宋史、法喜志)

(按)數珠功德經說：「若有人手持數珠，雖不念誦佛名及陀羅尼者，此人亦獲福無量。」況數珠不去手，念佛無間歇耶？觀經云：「慈心不殺，具諸戒行，當上品上生。」況放生百萬耶？

日行一善

宋葛繁居士，澄江人。始日行一利人事，次行二事、三事，或至十事，數十年未嘗一日廢。或問何以利人？時官鎮江太守，指坐間腳踏子云：「若此物置之不正，則蹙人足，予為正之，亦利人事也；若人渴，能飲以水，亦利人事也。惟隨事而利之。上至卿相，下至乞丐，皆可以行，惟在乎久而不廢耳。」官至朝散大夫，公第私居，必營淨室，設佛像。一日，方禮拜念佛時，舍利從空而下。後無疾，面西端坐而逝。(宋史、龍舒淨土文)

(按)隨事利人，淨業助行也。舍利空降，精誠所感也。人每言無錢不能做功德，或念佛無感應，可見功德不盡費錢，念佛功不唐捐，人自不關心力行耳。願即效法勉行，凡一切有利於人者，不論事之大小，身之閒忙，人之知否，力之繼否，皆當歡喜行持，委曲成全而後已。持之既熟，動即萬善相隨，無行而不善矣。以此念佛回向，往生品位必高也。

十念回向

宋馬玗、仲玉居士，合肥人。父忠肅公亮，守杭州，慈雲式公授以淨土法門，遂全家奉佛。居士遇僧廣初，得天臺十疑論，喜曰：「吾今得所歸矣。」遂依慈雲十念回向法，行之二十餘年。後與王古往還，益精進念佛，常以放生為佛事。歷守淄川、新定，以慈惠為政。課誦經咒，日有常法。時荊王夫人夢遊蓮池，見其朝服而坐華上。嗣得疾，盥沐易衣，端坐念佛而逝。家人同夢其告曰：「吾已得生淨土上品矣。」子永逸，亦行十念法，閱三十餘年。後得疾，見佛及二菩薩接引，結印示寂，香氣滿室。(樂邦文類)

(按)晨朝十念，雖業忙之人，亦易做到，能每日至誠如此，無不往生，於馬公父子可資證驗。因後精進念佛，且常放生，及以慈惠為政，福慧雙修，故生即神遊淨土，死得往生上品，誠居官者所宜效法也。

日課千拜

宋王日休、虛中居士，龍舒人。舉國學進士，棄官不就，博通經史，一旦捐之，曰：「是皆業習，非究竟法，吾其為西方之歸。」自是精進念佛。年六十，布衣蔬食，日課千拜，夜分乃寢。著龍舒淨土文，自王臣以至屠罪惡之屬，皆以持名念佛，普勸修持。卒前三日，秄別親友，勗以精進淨業，云將有行，不復相見。至期，與生徒講書畢，如常禮念，忽厲聲念佛數聲，曰：「佛來迎我」，屹然立化。(淨土文)

(按)業報差別經云：「禮佛一拜，獲十種功德：一、得妙色身，二、出言人信，三、處眾無畏，四、諸佛護念，五、具大威儀，六、眾人親附，七、諸天愛敬，八、具大福報，九、命終往生，十、速證涅槃。」況日課千拜耶？所著淨土文，淺說曲喻，皆從博通經論，及躬行有得而來；普勸修持，最為激切懇到，讀之而不起信發心者非人也。願廣印流通，普勸禮念，同生淨土。

絕葷西行

明周楚峰、廷璋居士，雲南人。性淳朴，好念佛，治家不計有無，有輒散諸貧乏。人與語，唯笑，或謔之，詈辱之，亦笑而已。晨起，必誦金剛、彌陀經及佛號，怡然自得！嘗曰：「吾不離日用，不涉貪愛，如是而已。」年八十九，於清明上冢，決辭祖考，還謂其婦曰：「吾將行矣，彌陀迎我，觀音勢至俱來也。」尋曰：「觀音謂我絕葷五日，可西行。」遂日食一粥一蔬。至期，沐而冠，令子弟誦佛名，自誦經畢，端坐而逝。香發於體，貌如生。(金剛靈異錄)

(按)與語唯笑，密行精進也，謔罵亦笑，瞋毒已盡也，有輒施散，貪毒亦盡也。佛與菩薩來迎，尚誡絕葷五日，方可西行。足證未有日啟鸞刀，口貪滋味，而能生西者也。願以戒殺素食為急務。

臨終勇猛

明聞仲子、子與、啟初、大晟居士，錢塘人。幼善病，志出生死，無意室家，歸依雲棲，受念佛法門，篤信力行。姊夫黃元孚、承惠、淨明居士，耿介違俗，孝而好施。聞奇其清苦，導歸雲棲。後嘔血，久且亟，聞又教之念佛，方苦痛，弗省，乃厲聲曰：「汝眼光落地，即今知痛者，畢竟落何處？」黃悚然曰：「將奈何？」曰：「莫如念佛。」黃曰：「汝教我念自性彌陀耶？念極樂彌陀耶？」曰：「汝將謂有二耶？」黃遽有省，即請僧設佛像，為說淨土因緣，剃髮，授沙彌戒，並為助念。自屏家屬，念佛七日，忽聞蓮華香，微笑說偈坐逝。迨憨山清公弔雲棲，聞亦禮請薙髮。公曰：「佛性四大不能拘，豈毛髮可礙。親在，佛子容為不孝乎？」遂已。後病篤，自恃信力強勝，往生無難。及臨危生死之際，積習現前，心神恍惚，方知淨業未純，往生不易，乃蹶起大呼曰：「亟請知識念佛助我。」知識既集，念佛連日，仍習境紛擾，乃復呼曰：「生死根株，非他人所能拔也。」立起，穿衣盥沐，對佛燒香煉臂，哀誠懺悔，念佛徹夜無少倦。自知夙障冰消，心安神逸，淨土現前，怡然靜定，急剃髮，披袈裟，為僧伽相，別眾端坐而逝。(夢遊集)

(按)黃子病久且亟，忽承開示有省，即以一念堅決，遂能放下萬緣，念佛七日，直往無礙也。聞子雖早篤信力行，而自恃信力強勝，往生無難。及臨危積習現前，方知淨業未純，往生不易；又恃知識助念，連日無效，始悉生死根株，非他人所能拔也。憨山大師以其「臨終習境現前，詎非惡道之先見歟？何其勇猛蹶起，大呼一怒，而拔歷劫生死之根，變苦趣為淨土，豈非烈丈夫哉！斯道也，又可以音聲笑貌為之耶？」蓋恃易則怠忽，知難則猛進也。

醫勸念佛

清沈啟白、中旭居士，吳縣人。少豪宕，急人之難。旋以醫名，益喜布施，貧者不取藥值，或與錢粟。年廿五，喪偶，不復娶。虔修淨業，所過僧坊、街頭、橋旁，秄書西方佛名及警策語，勸人念佛。遇病危者，輒蹙然曰：「孽深矣，力不能救，奈何！」病者涕泣固請。則曰：「惟有西方極樂世界阿彌陀佛，能至心稱念一聲者，滅八十億劫生死之罪，汝能信能念否？」其人唯唯。曰：「誠如是，疾可治也。」乃下藥，每有奇驗，從而歸佛者甚眾。七十餘念佛而逝。(二林居後集)

(按)布施為六度之首，勸人念佛為萬行之先，病危者尤易化導，以其有怖死求生之心也。王龍舒云：「醫當自念，人身疾苦，與我無異，勿問貴賤貧富，專以救人為心，以結人緣，而積己福，冥冥中自有祐之者。若常如是存心，回向淨土，必上品生。若因人疾苦而告以淨土，易生信心。使復發大願，以廣其傳，而贖宿譴，以期痊癒，必遂所願。若天年或盡，亦可乘此願力，徑生淨土。常如是以化人，非徒身後上品往生，現世亦福報無窮矣。」

居官奉佛

清張蘭渚、師誠、一西居士，湖洲歸安人。少登科第，歷任封疆。巡撫江蘇，見殺業甚夥，屢出示勸戒，遇放生河，嚴禁捕魚，署中不宴客，不殺生，長齋奉佛，棲心淨土。擇前賢淨土論說，輯「徑中徑又徑」一書，普勸念佛。六旬餘，乞假歸里，靜居斗室，一意西馳。臨終，誦彌陀經畢，纔舉佛號五聲，寂然而逝。(張蘭渚年譜)

(按)富貴學道難，急功名者，以進取為先，耽逸樂者，以靜修為苦，誰肯不捨塵勞，而棲心淨土，長齋奉佛耶？居官者願以此為範。

由道轉佛

清知歸子彭尺木、紹升、際清、二林居士，長洲人。年十八，連捷南宮，為名進士，忽自省曰：「吾未明吾心，奈何！」習道家修鍊法三年，無效。讀佛書，爽然曰：「道在是矣。」始信向佛乘，盡棄所習，專心念佛。旋受菩薩戒，斷肉食，不近婦人。嘗言志在西方，行在梵網。閉關文星閣，修一行三昧，顏曰一行居。令工繪極樂世界圖，悉本淨土三經依正莊嚴。著一乘決疑論，以通儒釋之閡。著華嚴念佛三昧論，以釋禪淨之諍。著淨土三經新論，以暢蓮宗未竟之旨。其居士傳、善女人傳、淨土聖賢錄等，隨機接引，世多傳誦。醵金萬兩，權出入息，以創佛寺，刊教典，飯僧眾，開近取堂以周窮乏，置潤族田以瞻貧族，舉恤嫠會以濟孀居，立放生會以全物命，各有發願文，回向淨土。屏居蘇杭僧舍十餘年，日有課程。偶下痢，預知時至，不立後，將諸善會貲，付姪祝華，令久勿替。作偈辭世，西向念佛坐脫，年五十七。(居士傳)

(按)少登高科，不戀世榮，惟求明心，由道轉佛，正助兼修，作偈坐脫，非夙具善根、深入三昧者能如斯耶？

佛聲不絕

清沈廷瑜居士，嘉興人。性端謹，事必躬親，而信口佛聲，滔滔不絕，人或笑之，皆所不顧，如是數十年，自云：「念佛愈能熟，處事愈詳明。」年七十三，示微疾，忽語家人曰：「佛來也，為我炳燭。」手自焚香而絕。(染香集)

(按)胡蓮歸居士以「念佛愈能熟，處事愈詳明，此真動靜一如，深入三昧者也。營心名利者，動云我處事紛心，無暇念佛，直至生死到來，放下空手，是誰之過與？」願猛省而急效法為要。

獨居念佛

清裴永度居士，江蘇泰州人。業耕稼，性恬淡，無所好，而見善必為。幼即篤信佛法，長齋課佛名無間。旋受歸戒，行持嚴潔，未嘗缺漏。妻亦念佛受戒，雖同居一室，履踐純白。惟一女，亦茹素奉佛，嗣許出家受具戒，捨宅為庵，令妻女同修淨業，別構靜室，獨居念佛數十年。年近七旬，忽告親族曰：「吾五日後當相別矣，幸以遺蛻焚化，此身如幻，勿錯愛惜也。」至期，持名坐逝。闍維，得舍利百餘，五色晶瑩。(染香續集)

(按)全家奉佛，本可同修，因女已出家，捨宅為庵，故別構靜室，獨居念佛，與妻女老死不相往來，是愛根已斷，身在家而心已出家矣。

身痛心念

清周光、西蓮居士，江寧諸生。性純厚，淡於名利，雖家世貴顯，無紈噑習。中年，長齋奉佛，日誦佛號萬聲，求生淨土。戚友相見，寒暄數語，即以淨土法門諄諄勸勉。集資重刊彌陀疏鈔，手自校讎，以廣流通。耄年，神氣矍鑠，念佛益銳。忽患疝疾甚危，而執持名號不輟。疾旋癒，人或以此稱之，則云：「我於爾時，初亦痛苦難忍，繼想身既是假，苦亦非真，況身之與心，精粗判然。彼身自痛苦，我無如彼何，我心自念佛，彼亦無如我何。始猶身心角立，漸漸只知有心，不知有身，而痛苦遂絕矣。」後念佛而逝。(染香集)

(按)念佛能治歷劫生死重病，況知身假苦非真，難忍能忍，不惟痛苦遂絕，且時至往生，因病危痛苦時作得主，臨終往生時自能作主耳。

覺照念佛

清范用和、元禮居士，錢塘人。幼習儒，事親孝，父母病，先後割肱和藥而癒。甫壯年，親歿妻亡，慨卻塵緣，習玄功十餘年，頗著效。後閱雲棲書有省，遂受歸戒，壹志堅持，乃至獸毛蠶絲，不以著體，盡棄所習，專修淨土。好善樂施，放生恤貧，不惜勞瘁。遇貧難僧眾，供養不缺。嗣掩念佛關百日，方靜息間，玄功忽現，覺天地之氣，於虛空中，縷縷然，汨汨然，從口鼻貫入，直至丹田，與己之元氣和合，輕安不可言喻。頃有嬰兒長數寸，由頂門出，游漾於前，經時許，仍由頂門入。此後，每至靜極忘念時，輒有嬰兒出入如前。初喜甚，繼轉念曰：「此非如楞嚴五十種陰魔之謂耶？若作奇特，將受群邪，念佛志在西方，聖境不現，奚以此為？」遂時覺照，正念現前，嬰兒不復出。於唯心之旨，深有契悟，信行願力，愈加純摯。常語人曰：「此生平第一險關，少不省覺，便墮旁門，故修行不可不慎也。」忽了結諸務，示子別友，念佛坐逝，殮猶頂溫，年六十三。(染香續集)

(按)曾習外道玄功者，願常覺照，免墮旁門，正念現前，群邪自息。

密行精進

清陳居士，遺其名，常熟世英茂才之從父也。每晨起，香默然，誦經課佛，風雨寒暑不間，歷有年所，家人莫之知，蓋密行也。逝前三月，自言歸期，家人以其無疾而弗信。三日前示微疾，起居如常。至期坐脫，家人環呼，乃開目略示數言。旋曰：「吾去矣。」遂瞑，體發異香三日。(往生近驗錄)

(按)古人密行，寒暑無間，雖家人亦不知。今則沽名釣譽，一暴十寒，故念佛者多，往生者少，戒之慎之。

用力猛厲

清錢翼山、萬鎰居士，常熟人，業酤善飲。旋修淨業，力改前行，戒殺斷葷酒，勸母長齋念佛。一子病瘵，念佛而終，人誹笑之，奉佛如故。妻亡，處之淡然，拒勸續娶者曰：「有子而殤，續復何為。吾志在出世，豈屑屑於嗣續哉。」店屋失火，望空祝曰：「吾業應焚燒，願勿傷鄰舍。」火滅，鄰果無恙。忽患咯血疾，生死心切，念佛益厲。尋病劇，進食輒吐，戚謝鳳梧告以古德斷食見佛事，欣然曰：「有此大便宜事，吾當勇為。」即盥沐，詣佛前拈香發誓，持七日齋，出資放生，求生淨土，日夜念佛不輟，渴則噉瓜而已。問徹夜不睡，得不疲乏耶？曰：「利其不睡，得多念佛。我無病時，不得安閒，今病得閒，正好著力，何疲乏之有。」期滿，神識昏亂，大懼，合掌枕上，命燃指，謝曰：「君此時，發此願，與燃指同，不如一意西方之為愈也。」遂閉目念佛，初若勉強，用力猛厲，漸神志安定。復得助緣十數人，晝夜佛聲相續。忽見西方三聖現前，光明相好，欲踴身金臺，聞空中言：「汝身未淨。」即命香湯浴畢，三聖現如故，謂家人曰：「吾已遊淨土，見無數蓮華，吾坐其中，樂不可言！」指自身曰：「此非吾身。」旋曰：「佛盈室矣。」面西坐逝，年三十八。(續淨土聖賢錄)

(按)葷酒能斷，貪毒盡也。誹笑不顧，瞋毒盡也。子殤妻亡，處之淡然，愛根斷也。拒勸續娶，不屑嗣續，癡毒盡也。故能遭逆境而初心不退，纏疾苦而正念堅持，雖猶業障現前，神識昏亂，而能用力猛厲，復得助緣，卒獲瑞感金臺，神遊蓮域，洵堪示範！

助念得力

民國楊蓮航居士，浙江餘姚人，家貧業商。聞童覺航修淨業，屢往就教，解悟超群。旋與蓮社念佛，因病殺生，漸遠蓮友。後病劇，蓮友告以必死，自審亦不起，乃憬然悔，力疾詣佛前，盡情披露，投誠懺悔，復守五戒，誓不再犯。從此放下萬緣，掃除愛欲，一心默持佛號，以待報盡。蓮友知其持名功淺，先為請人助念。後兩日，蓮友亦助念，忽覺神氣清爽，夢見光明。至二更，蓮友將回家，詎知此時助念已得力，便云：「我西方尚未到，須蓮友全夜高聲助念，不可輟。」眾復高聲念佛，並時時策勵。忽頻笑云：「西方今到矣，好蓮花！好寶池！好光明！」目注佛像而逝。仍助念至體冷為度，不令家人哭泣，迄午頂門猶溫，年三十。(近代往生傳)

(按)持名功淺，能獲往生者，得蓮友助念之力也。助念之緊要如此，願多提倡。如無蓮友，請用念佛錄音帶助念，較為方便，亦可得助念往生之大利也。

捨咒念佛

民國張珍午居士，旅日學醫，兼學密宗。後患腫病，業境現前，平日持咒靈驗，此時全不得力。乃轉而念佛，始業境消滅。遂屏醫藥，一心持名。其妻勸進飲食，曰：「汝勿擾我，但助我念佛，並集道友助念，我今日行矣。」道友至，同聲助念，自亦隨聲朗念，尋結印念佛而逝。(淨土聖賢錄三編)

(按)臨終業境現前，詎非惡道之先見耶？此時持咒全不得力，幸轉而念佛，並集道友助念，始業消往生。捨淨修密者，可為殷鑑！

別眾坐化

民國李鞾、濟華居士，江蘇如皋人。測繪學堂畢業，民初供職陸軍測量局，加入同盟會，因二次革命，事敗入獄，臨刑遇救獲釋。雖仍服務軍旅，而茹素念佛，寒暑無間。北伐後回籍，歷任縣議會議長、及建設、財政等局長。廿二年春皈依印光大師，法名智脫。從此精修淨業，早晚課各誦彌陀經一卷，佛號萬聲；深研大乘經典，行解並重，宏揚淨土，勸人念佛求生西方，終身不懈。來臺後，創辦臺北蓮友念佛團，撰普勸淨業同仁發起組織助念往生團文，提倡助念。五十一年二月廿五日念佛團定期法會，領眾念佛，午餐後講阿彌陀經大義，至二時五十分講畢，別眾云：「我要走了，大家好好念佛。」即於大眾佛號中念佛坐化，正三時五分，手結彌陀印，如入禪定。次日入殮，周身柔軟，面目如生。三月四日荼毘，獲舍利甚夥，年七十九。(李濟華居士遺集及聯合民族等報)

(按)印光大師云：「肯助人淨念往生，亦得人助念之報。」創辦蓮友念佛團，提倡助念，即獲蓮友大眾助念往生。言教不如身教，故選定期法會時坐化，俾眾共見共信，急起直追，同生西方也。

正助雙修

民國陳嗣鈞、子平居士，浙江定海人。肄業上海法政大學時，岳家為建天一紗廠於上海新龍華，令任董事長。十一年，二十三歲，畢業後，研究淨土經論，即決心戒絕煙、酒、賭、葷，長齋禮佛。廿七歲皈依天臺山興慈老法師，求受五戒，每日經商，夜即誦經念佛，求生淨土。憫眾貧病，無力醫治，即與叔父開設葆康齋，廣施醫藥；並發起成立上海貧病救濟會，代送醫院救治，期皆痊癒。廿一年故鄉大旱，即與同鄉籌運糧食，賑濟饑荒。次年颶風成災，屋多倒塌，即向救濟會請款救濟。三十八年潛離大陸，逃港轉臺。四十二年皈依道安大師，法名智乘，即為購地募建松山寺，請道公為住持，自任監院。至五十五年大殿落成，請靈根法師接任監院兼副住持，續建兩旁殿宇寮房，永為十方叢林。即自集資建淨蓮別墅於寺後，邀毛惕園居士等九人，同住共修，常領導精進佛七，求生極樂。毛為廣接初機，纂述念佛三要，即為徵印五版十萬二千冊，分贈中外，廣結淨緣。毛為自他普利，彙編淨土叢書，即為發動中外各大德、各寺廟、各大圖書館，踴躍助印或預約，盈餘之款及書，併交臺灣印經處流通續印，以廣弘揚。即於六十二年四月發心掩關三年，專修淨業，期滿出關，仍續精進。七十一年十二月四日忽示微疾，甫住醫院一週，即自回墅靜養，飲食如常。至七十二年一月四日忽停早餐，張口念佛，毛即率眾助念，至下午一時，口唇漸合，面現笑容，安詳西逝，年八十四。仍續輪流助念，迨遍身冷後，頂門猶溫。至次日下午大殮，全身柔軟。十日公祭，膚色光潤逾生，荼毘得舍利甚多。(獅子吼雜誌廿二卷九期)

(按)一生以信願念佛為正行，行善建寺為助行，所積善根福德因緣甚多也。捨報安詳，面現笑容，必見佛前來接引也。頂溫身軟，光潤逾生，舍利甚多，必上品往生，誠堪效法。

病益精進

民國鄔餘慶居士，浙江奉化人，忠厚淳樸。三十五年來臺，經營國光汽車材料行、及中立交通器材廠，頗有成就。五十六年，承同鄉導往臺北市法華寺，聽淨空法師講經，即入佛門，接受佛法薰陶，皈依土城廣欽老和尚及水里懺雲長老，受持三皈五戒。六十七年冬，赴陽明山永明寺，受在家菩薩戒，嚴持戒律，專修淨業，堅信切願，求生西方。常供養三寶，奉事師長，布施作福，不遺餘力。與蓮友等籌建佛教淨業林於三峽橫溪，被推為林長，領眾住林共修。七十年夏，因病回寓治療，念佛益精進不懈。七十二年三月初，突患便秘，醫治無效，即住永和市中興醫院就醫，雖甚痛苦，仍心中念佛不斷。三月廿一日忽告侍疾之長子云：「爾等明日不要離開。」次日上午醫師為作全身檢查，一切正常，囑好好休養。鄔云：「我現在很舒服，謝謝你！」少頃，命季女將床頭搖起，以枕靠背，問有無不舒服？答：「沒有。」時正中午十一時，忽含笑，兩腿內縮，雙手抬起，似作盤腿合掌狀，即張口念佛而逝，年七十四。全體眷屬，均在旁高聲助念，懺雲長老、與法師、居士、及淨業林導師、林友等，旋亦相繼而至，共四十餘人，輪班助念。至晚六時許，全身皆冷，惟頭頂尚溫。助念至九時半，始為沐浴更衣，因四肢僵硬，長女將以熱巾敷其兩肘，忽聞袖內放出清香。次日大殮，雙手柔軟，面黑全消，容顏悅豫，勝於生前。自此或晝或夜，各眷屬常聞空中念佛之聲，至七七念佛法會止靜時，仍共聞佛聲，來自西方。(慧炬雜誌二二九期)

(按)一聽講經，即入佛門，受持皈戒，專修淨業，歷劫善根成熟也。建林共修，自利利人也。病益精進，借病潛修也。忽囑明日勿離，預知時至也。含笑合掌，必見佛前來接引也。使眷屬常聞佛聲自西來，示知已上品往生，令皆信願生西也。凡年老多病者，願效法精進為要！

自行化他

民國李炳南、雪廬、雪僧居士，山東濟南人。自幼穎悟好學，專攻法政，兼習中醫，研究佛學，教禪密淨，皆嘗修持。曾管莒縣監獄，即格外施仁，決終身茹素。皈依淨宗十三祖印光大師，賜號德明，勉以自行化他，專修淨業。嗣應聘為大成至聖先師奉祀官府主任秘書，從奉祀官孔上公德成，隨政府遷渝，居歌樂山綺蘭別墅，每晨必登雲頂寺禮誦念佛；旋任寺設佛學講演會講席數年，信者甚眾。三十五年隨孔上公還南京，常在普濟寺及正因蓮社，講經說法。三十八年二月六十歲，隨孔上公來台，寓台中市內，甫安頓公務，即覓得法華寺為弘法之所，設中醫診所，菩提醫院，及施醫會等，布施翳藥；興辦弘化慈善等事業，接引群機，同修淨業。籌組及興建台中蓮社暨弘法團，講演儒釋經典，常集眾念佛，並派員弘法監獄及蓮友家庭；由是法緣日廣，經筵擴及靈山、寶覺、寶善等寺，並廣設佈教所，遍及三台，專弘淨土，普渡眾生。每年舉行佛七數次，皆親自主持，殷切訓示！常辦佛學函授及問答，精製廣播節目，免費供應各電台廣播；著有阿彌陀經摘注接蒙暨義蘊，大專學生佛學講座六種，佛學問答類編，弘護小品彙存等，化導人間。因此，地無遠近，人無差等，咸沾法益。後退公職，弘法時增，時時勉人深信因果，老實念佛。七十五年四月十二日語近侍弟子曰：「我要去了。」至次晨念佛，並以一心不亂，囑諸弟子，即吉祥臥逝，年九十七。荼毘得五色舍利千餘顆。(李公雪廬老居士事略)

(按)每晨必禮誦念佛，此自行專修也。常講經說法，籌組蓮社及弘法團，廣設佈教所，常集眾念佛，舉行佛七，此化他專修也。以一在家居士，能自行化他，專修淨業，同生極樂，誠堪示範！　

臨終十念

唐張善和，殺牛為業。臨終，見群牛競來索命，大恐，呼妻：「速請僧來救我。」僧至云：「經言：若有眾生，作不善業，應墮惡道，臨終至心具足十念稱阿彌陀佛者，除八十億劫生死之罪，即得往生極樂世界。」張云：「地獄至急，不暇取香爐矣。」即左手擎火，右手拈香，向西厲聲稱佛，未滿十聲，遽云：「牛去佛來，已與我寶座。」含笑而逝。(佛祖統紀)

清施靜巖，華亭人。性端謹，作事周密，為人謀，必盡心，親族多賴之。忽病劇苦甚，表兄鄭慧庵憫之曰：「弟病亟矣，何不念佛？經云：臨終十念，亦得往生。」施曰：「我恨平日未知念佛，今不能念矣，奈何！」遂大哭。鄭曰：「無妨，弟聽我念，心中想念可也。」即朗唱佛名，施亦高聲隨誦，纔數十聲，忽曰：「阿彌陀佛與諸菩薩，都在目前。」言畢而終。(染香集)

(按)念佛不在時之久，而在信之篤。法集要領經云：「若人百歲中，懈怠劣精進，不如一日中，勇猛行精進。」故無論善惡，皆可臨終十念往生無疑也。但此係宿種今熟，方遇善知識勸令念佛，亦由以怖苦心勇猛精進之信願行力，與佛慈願力，感應道交，親蒙接引耳。否則，恐為業障所牽，善友難值，病苦所逼，正念難成。十念雖易，實難倖致，願早辦資糧為要！

作務念佛

宋黃打鐵，潭州人，打鐵為生。見遊方僧至，請入奉茶，告以窮苦，求示修行之法。僧即授以「持名法門，可不花錢，不妨工作，能一生持念不輟，臨終，佛必接引往生其國，無有眾苦，但受諸樂。」黃甚喜，依教奉行，每打鐵時，念佛不絕聲。妻曰：「打鐵本辛苦，再加念佛，豈不更苦？」黃云：「是法極好，往日爐邊覺火熱，念佛則不熱，打鐵覺臂酸，念佛則不酸。」數年後，忽沐浴更衣，謂其妻曰：「我今天要回家去。」妻曰：「此非汝家，家在何處？」曰：「我家在西方。」妻笑曰：「汝去好了。」仍打鐵念佛如故。旋說偈曰：「釘釘鐺鐺，久鍊成鋼，太平將近，我往西方。」即執槌立亡，面不改容。異香芬郁，天樂鳴空，眾所共聞。(佛祖統紀)

明吳澆燭，居蘇州，澆燭為業。孑身無偶，長齋念佛，每傾油一杓，必念佛數聲，以為常。年七十餘，忽語主人曰：「吾積有薄資，本為身後計，今念佛功成，某日當往生善處，無用此矣，敬以相贈。」主人請為作福事，吳喜，引至一窖，出千金，主人為盡分諸大寺以飯僧。至期，合掌念佛坐逝。(現果隨錄)

清沈承先，崑山人，業木工。年七十餘，持齋念佛，專修淨土，手不停斧斤，口亦不絕佛聲。嗣知時至，三日前，秄別親友，謂將往西方，不復相見。後告家人曰：「明日當行矣。」次晨，沐浴更衣，向西趺坐念佛而終。(西歸直指)

清陳嫗，常熟人，以紡為業，篤信佛法，隨紡車聲念阿彌陀佛，終日不絕，如是三十年。忽呼其子，曰：「汝不見空中寶蓋幢旛乎？吾其逝矣。」因拍手大笑，即沐浴合掌坐化，香氣襲人。(淨土約說)

民國賴祥麟，江西興國人。務農嗜酒，年六十餘，子夭，仍領寡媳孤孫，躬耕自食。深厭人世煩苦，思念出離，聞賴禪融居士講淨土法門，遂長齋念佛，專志往生。久則念愈純熟，雖終日作務，而念佛無間，鄰人皆以阿彌陀佛呼之，亦隨聲應曰：「阿彌陀佛。」七十餘忽足稍腫，命孫向西陳列香供，云：「西方境界甚好，汝看許多蓮華，吾今日要到西方極樂世界去。」孫云：「祖足腫，如何得去？」曰：「非身去，乃心去。」正焚香時，面西趺坐念佛而逝。(淨土聖賢錄三編)

(按)修淨業者，不分男女貴賤，信深則入，誠積而通。二君雖各忙其業，未受歸戒，而作務時念佛無間，均獲功臻純熟，時至往生。凡謂事忙，無暇念佛者，願以此為法。

懺悔念佛

宋吳瓊，為僧還俗，而作屠沽庖人。每殺雞鴨等物命，先云：「阿彌陀佛子，好脫此身去。」連稱佛數聲，切肉時亦念佛不輟。常教人誦經念佛。忽眼上生瘤如雞卵，始惶怖，分遣妻子，造一草庵，晝夜念佛修懺。後告村人曰：「瓊來日戌時去也。」次晚，報諸道友曰：「時至矣，好來念佛相助。」寫頌端坐，合掌念佛，忽大聲曰：「佛來也。」即化去。(龍舒淨土文)

（按）還俗犯戒，豈堪示範，但因病惶怖，即分遣妻子，念佛修懺，仍獲往生。足證靈峰宗論云：「雖誤作惡行，速斷相續心，起殷重懺悔，懺悔之力，亦能往生。」益信而有徵。凡誤作惡行者，願急起效法，慎勿自甘墮落也。

修善念佛

清吳毛，青陽吳氏僕也。持齋念佛，兼修眾善。清兵渡江，吳氏合家逃避，毛獨居守，被兵七槍而死。亂定主返，毛復甦曰：「我以宿業，當受豬身七次，因齋戒念佛，以七槍散怨，今佛來接引往生西方矣。」語畢，合掌念佛而逝。(果報聞見錄)

（按）念佛修善而慘死，如非復活自言，安知其轉後報重報為現報輕報，蒙佛接引往生耶？凡行善念佛而遭逆境者，即應省悟慶幸而更精進也。

婢妾同修

宋越國夫人王氏，哲宗從父荊王之妻也。導諸婢妾同修淨土，晝夜無間。惟一妾懈慢被擯，悔憤精進，久之弗倦，忽謂他妾云：「吾今夜當生西。」夜聞異香滿室，無疾而終。越宿，他妾告夫人云：「夜夢亡妾，令謝夫人，幸蒙訓責，得生西方，感德無量。」夫人云：「使我亦夢，乃可信耳。」是夕，夢亡妾致謝如前，問西方可到否？妾曰：「可。」遂導前行，見一大池，紅白蓮華，大小間錯，或榮或悴。問其故？妾曰：「世間修西方者，纔發一念，此中便生一華，勤惰不同，榮悴遂異。精進者榮，至如車輪，怠廢者悴，以至殞滅。若歷久不息，念熟觀成，形消神謝，決生其中。」問我當生何處？導行數里，見一華臺，金碧照耀，妾曰：「此夫人生處，乃金臺上品上生也。」既覺，悲喜交至。後於生日，秉燭焚香，望觀音閣而立，眷屬方趨前為壽，已立化矣。(樂邦文類)

（按）念佛者纔發一念，西方便種蓮根，感應之捷如斯。人惟名利是求，念念不休，於此念佛一念，多不肯發，縱發亦易懈慢，惜無善知識隨時訓責，俾悔憤精進耳。

持齋念佛

宋廣平郡夫人馮氏，名法信。少多病，及歸鎮洮軍承宣使陳思恭，病益劇，向慈受深禪師求卻病方，教以持齋念佛，即信受奉行，屏葷血，去裝飾，衣掃塔衣，專修淨業。自誦經行道，起居動靜，及剎那之念，秋毫之善，一以西方為歸。旋病癒，理家事如初，亦不廢念佛。如是十年，無惰無矜，心安體健，神氣旺盛。忽書偈云：「隨緣任業許多年，枉作耕牛大可憐，打疊身心早脫去，免將鼻孔被人牽。」見者怪之，曰：「行即西歸，何怪之有。」尋臥疾，一夕，語侍者云：「吾已神遊淨土，面禮慈尊，觀音左顧，勢至右盼，百千萬億清淨佛子，稽首慶我得生其國。若宮殿林沼，光明神麗，與十六觀經所說無二無別，到者方知，非可以語汝曹也。」侍者呼思恭至，語其故，乃相與合掌念佛，至明晨，右脅而逝。三日含殮，家人輒聞妙香，及荼毘，啟視，面如生時，年三十六。(樂邦文類)

（按）吾人終日造業，故隨業流轉，不能自主。願速持齋念佛，早求解脫，免將鼻孔被人牽也。

勉強念佛

清余宗氏居士，徐州人。子昭月和尚，主揚州高旻寺，闢室迎居，思家頗切，與和尚言，輒道家事。為說苦空無常無我之法，勸母一心念佛，求生西方，弗省，遂匿不見，召之亦不往。無可奈何，遂勉強持名，苦不能繼，居三年，念稍熟，始發深信，受菩薩戒，晨夕禮拜甚虔。和尚往見，問思家否？曰：「念佛好，不思家也。」一日，坐庭前，面塔念佛，忽光開，見金色世界，光耀無際，牆壁樹林，廓然摧滅。大喜，踴身即之，倏無所禝。自此六根悄然，動靜起居，不生二念。久之，夢至一家，有婦坐蓐，驚曰：「何為至此，吾方求生西方，入胎出胎，大可畏也。」急出走，瞿然覺，晨起，以告和尚曰：「吾生緣殆盡矣，其為我集僧念佛，送我西行。」即西向坐逝。(善女人傳)

（按）吾人念佛生疏，必先勉強而行，人一己十，人百己千，久漸純熟，成功則一。臨終前夢婦坐蓐，如非六根悄然，驚畏急走，縱入人胎，仍墮輪迴，再求生西，其可得乎？險哉！

坐臥向西

民國周楊慧卿居士，皈依虛雲和尚，法名寬慧，字佛智，考選部政務次長周慶光邦道居士之夫人也。籍瑞金，隨宦南京，寓蘭園，有老僧自九華來，謂：「汝累世修持，四十後必學佛有成。」後聽地藏經，瞻畫像，始證其為地藏菩薩化身也。年四十，居黔東銅江，果發心學佛，不得師，夢兩巨僧允為紹介，旋於東嶽廟觀音會，聞空中云：「皈依三寶。」即見雲遊僧寬岸，求授三皈，教持觀音聖號及大悲咒，又夢九華老僧教念彌陀經，從是日有常課，咒水發光，飲猘犬而馴良，醫眾病輒愈，活人無數。且慈愛及物，感放鵒巢簷，赤螘聽經，貓鼠相狎，信及異類。常夢美姝，或引禮佛聽經，或啟示修持，或導遊極樂，或預示避秦方向等，多徵驗，故以夢為樂。來臺後，從李炳南老居士專修淨業。四十三年秋受菩薩戒，嚴淨毘尼，朝暮課畢方食寢，坐臥必西向，常見光見佛，愈高愈明，境界甚多，皆秘而不宣。五十一年秋發願誦地藏經，為母求壽，屢現燈花舍利。冬患肝癌，念佛益切。五十二年三月廿日病革，遺囑印經塑像、奉佛供養、無他語，隨眾默念洪名而逝，印堂放光冉冉上。殯時安詳柔軟。次夕即踐約，夢告同戒鄭姜性真：「已生極樂，覲見彌陀觀音。」荼毘得舍利三百餘，年六十三。三七設祭，現相空中，衣海青，履紅蓮，令眾共見。五男二女，皆學優而仕。(周楊慧卿居士紀念錄)

（按）夫榮子貴，累世修持之福報也。然富貴學道難，幸蒙地藏化身授記，示夢授經，夢巨僧介受三皈，夢美姝啟示修持，及導遊極樂等，善根福德因緣甚多也。光佛常見，舍利頻降，種種勝境，戒行精進所感也。而大悲水能愈眾病，竟不自醫，欲代眾生受苦，行菩薩道耶？抑令多生宿業，一生報盡，暫嬰小苦，永享極樂耶？觀其遺囑無他語，心不貪戀也，隨眾念佛，正念分明也，捨報安詳，病苦中能作主也，及放光、示夢、舍利、現相等瑞相，上品往生無疑也。

兒孫助念

民國劉李菊居士，台中市人。自幼聰穎，善體人意，及長與劉阿旺結婚，孝事翁姑，和睦鄰里，育五男六女，相夫教子，溫柔賢淑，心地善良，隨緣濟貧，人咸敬之。六十八年喪夫，備嘗愛別離之苦，幸其孫女劉孟真居士，因聞李炳南老師開示淨土法門，遂勸其念佛，即欣然信受，皈依三寶，晨昏念佛，求生西方，並隨緣供養三寶，布施放生。後更發願吃長素，每日念佛功課不斷，淨業精進，常能夢中念佛。往生前兩年，即依照印光祖師開示之臨終三大要：「一、善巧開導安慰，令生正信。二、大家換班念佛，以助淨念。三、切戒搬動哭泣，以防誤事。」詳囑全體兒媳，並錄音存證，盼能在其往生前後，妥善遵辦，以祈臨終無有障礙，決定往生西方。雖年逾八旬，身體康健。至七十八年十二月廿二日中午，沐浴更衣，晚課後，略現昏迷，不復言語，兒孫五十餘人，即遵遺囑，輪班念佛，蓮友聞訊，亦往助念。經念佛十二小時候，忽自清醒，手撥念珠，目視佛像，口中喃喃念佛，在全體兒孫及蓮友助念聲中，持續念佛不斷。至廿八日中午，正念分明，安詳含笑往生，年八十三。斯時異香滿室，聞皆讚嘆！眾續助念，至翌日沐浴更衣時，仍身體柔軟，相貌如生，入殮時又聞滿室異香，久久不散。兒孫感動，更續日夜念佛七日，荼毘後得舍利甚多。(近代往生錄)

（按）蓮池大師云：「人子於父母，服勞奉養以安之，孝也；立身行道以顯之，大孝也；勸以念佛法門，俾得生淨土，大孝之大孝也。」居士雖夙具善根，因年老喪夫之苦，得孫女勸其念佛，即信願力行，而臨終昏迷，賴兒孫輪班助念，復清醒念佛，含笑往生，異香滿室，瑞相昭然。願天下之為人兒孫者，見賢思齊，克盡大孝之大孝也。

百事不管

清百不管老媼，失其姓，杭州人。嘗問孝慈庵道源和尚，曰：「修何法門，一生決離苦海？」和尚曰：「無過念佛！然念佛不難，難於持久；持久不難，難於一心。若能一切不管，專心持名，至誠發願往生，臨終佛來接引，脫離苦海矣。」欣然拜謝！即將家事委子婦等，自闢淨室供佛，修持其中。年餘，復往問曰：「自蒙開示，弟子棄捨家務，專事念佛，自問亦可謂久而不懈，但苦一心之難，師當有以教我！」和尚曰：「汝雖拋卻家務，而兒孫眷屬，不無廑念，此則愛根未拔，如何一心？汝今加功，先拔去愛根，將一切放下，然後能得一心也。」歎曰：「師言是也，我雖不管於身，不能不管於心，從此真當百不管矣。」遂愈加精進，愛心偶動，即默持百不管三字，以自驅除。或咨以家事，亦以此三字拒之。於是百不管之名，播於親黨間。又年餘，詣庵謝曰：「師不我欺也，弟子西行有日矣。」數日後無疾而終。(染香集)

（按）胡蓮歸居士評云：「百不管，渾名也。推言之，由百至千，千至萬，皆所不管矣。約言之，一且不管，何有於百。能如是，而後塵緣可斷，淨業可成。嗚呼！安得世人咸如此百不管耶？」此法最妙，難得一心者，願即效法力行。

普願生西

清周汪氏，華亭人。夫周文榮，家貧，遊幕遠方，客死湖北，久無音信，女工自活，長齋奉佛，撫子成立，命尋父骨歸葬，旌表節孝。晚年，念佛益虔，願父母翁姑及夫，齊生蓮界。後得疾，閉戶念佛，不問家事。臨終謂子曰：「昨夢汝祖父母、外祖父母、及汝父，均住蓮華世界。現前有五色雲，擁一蓮如舟，我即乘此往生也。」言訖而逝，室香如蘭。(染香集)

（按）夫亡而修淨業，願夫及父母翁姑，同生極樂，卒滿其願。世有青年殉夫者，徒博節烈之虛名，而失同歸安養之實益，願以此為法。

專求脫苦

民國浙江慈溪一貧婦，忘其姓，家貧子逆。一日被子罵，心苦難忍，往訴鄰僧，僧曰：「汝已知苦，何不將苦賣去？」問：「如何賣得了？」僧曰：「汝專念阿彌陀佛，求生西方，臨終佛來接去，則永離眾苦，但受諸樂，便把苦賣了。」婦曰：「我母子共房，床灶同室，床下尚有豬圈，如此邋遢，何能念佛？」僧曰：「無妨，汝在家時，祗管常念，暇時可來寺拜佛。」即依教奉行，專求脫苦，念佛無間。三年後，於將終前數月，預示子云：「某月日我要生西，汝勿外出，為我料理後事，以盡子道。」子不信，旋又言，仍不信。前數日，忽聞異香，秄覓不知何來，始信母言是實。至期在家守候，見母沐浴更衣，端坐念佛而逝。(淨土聖賢錄三編)

（按）以怖苦心念佛，為出苦第一妙法。如非家貧子逆，心苦難忍，豈肯專求脫苦，念佛生西耶？順逆皆方便，逆尤勝於順也。

附錄　印光大師念佛秘訣

吾人心性，與佛同儔，祗因迷背，輪迴不休。如來慈憫，隨機說法，普令含識，就路還家。法門雖多，其要唯二：曰禪與淨，了脫最易。禪唯自力，淨兼佛力，二法相校，淨最契機。如人渡海，須仗舟船，速得到岸，身心坦然。末世眾生，唯此堪行，否則違機，勞而難成。發大菩提，生真信願，畢生堅持，唯佛是念。念極情忘，念即無念，禪教妙義，徹底顯現。待至臨終，蒙佛接引，直登上品，證無生忍。有一秘訣，剴切相告，竭誠盡敬，妙妙妙妙。

附錄　草庵禪師念佛訣

阿彌陀佛，誰不能念，而偏難念；西方極樂，誰不願生，而罕得生者，蓋念佛之人未得訣耳。教念佛而使之真切者，其唯死之一字乎。死之一字在念頭上，境緣自然冷淡，情愛亦自輕微，名利勢豪，向此處俱用不得，見聞知解，到此時卻使不行。四大各離，將何所靠，孤魂無主，安得自由。此時不見彌陀，恐逢羅剎，不生淨土，恐入驢胎。縱無惡業，亦不免人道往還。即有善因，其爭奈天福易盡。莫云自有主宰，業果所牽，誠難迴避。莫道本無生死，識心未盡，總屬輪迴。莫視此事為緩，明日之事，今日不知。莫將此事為輕，錯過此生，沉淪永劫。是一切事，無如生死大事，則事事皆不切之事。於一切時，總作臨命終時，即時時皆念佛之時。如是念佛，斯為切心，如是切心，方生淨土。須下死功夫，纔成淨業，常念死時節，方肯切心。此乃成佛之階梯，是誠念佛之妙訣也。

念佛法要卷二終

念佛法要卷三 念佛引證

淨業弟子惕園毛凌雲敬輯

念佛引證　持名法門，普攝上中下根，高超律教禪宗，偏圓頓漸一切法，無不從此法界流，大小權實一切行，無不還歸此法界，故九界咸歸，十方共讚，千經併闡，萬論均宣。凡與經意相違者，即是謗法，不得往生。後學機遲，卒難尋究。茲節引經論有關持名方法精華簡要之義，以便隨時印證，而免盲修自誤也。

佛說阿彌陀經節引

從是西方過十萬億佛土，有世界名曰極樂，其土有佛，號阿彌陀，今現在說法。其國眾生，無有眾苦，但受諸樂，故名極樂。

不可以少善根福德因緣，得生彼國。若有善男子、善女人，聞說阿彌陀佛，執持名號，若一日、若二日、若三日、若四日、若五日、若六日、若七日，一心不亂。其人臨命終時，阿彌陀佛與諸聖眾，現在其前。是人終時，心不顛倒，即得往生阿彌陀佛極樂國土。若有眾生聞是說者，應當發願，生彼國土。

若有善男子、善女人，聞是經受持者，及聞諸佛名者，皆為一切諸佛之所護念，皆得不退轉於阿耨多羅三藐三菩提。汝等皆當信受我語，及諸佛所說。

（按）此經的示持名妙行，故禪淨各宗，均列入朝暮課誦。淨土十要云：「佛法之妙，莫要於淨土；淨土之妙，莫要於持名；持名之妙，莫要於阿彌陀經及靈峰要解。」要解云：「信願執持名號，一聲悉具多善根福德。不論出家在家，貴賤老少，六趣四生，但聞佛名，即多劫善根成熟。五逆十惡，皆名善男女也。阿彌陀佛是萬德洪名，以名召德，罄無不盡，故即以執持名號為正行，不必更涉觀想、參究等行，至簡易，至直捷也。聞而信，信而願，乃肯執持。執持則念念憶佛名號，然有事持理持：事持者、信有西方阿彌陀佛，而未達是心作佛，是心是佛，但以決志願求生故，如子憶母，無時暫忘。理持者、信西方阿彌陀佛，是我心具，是我心造，即以自心所具所造洪名，為繫心之境，令不暫忘也。不論事持理持，持至伏除煩惱，乃至見思先盡，皆事一心。不為見思所亂，故感變化身佛、及諸聖眾現前，心不復起娑婆界中三有顛倒，往生同居、方便，二種極樂世界。不論事持理持，持至心開見本性佛，皆理一心。不為二邊所亂，故感受用身佛、及諸聖眾現前，心不復起生死、涅槃，二見顛倒，往生實報、寂光，二種極樂世界。」足證信願持名，定生極樂。

佛說無量壽經節引

過去久遠劫，錠光如來出世，次第至五十三佛，名世自在王。時有國王，聞佛說法，心懷悅豫，棄國出家，號法藏比丘。佛為廣說二百一十億諸佛剎土，天人善惡，國土麤妙。聞已，皆悉禝見，發大誓願：設我得佛，十方眾生，至心信樂，欲生我國，乃至十念，若不生者，不取正覺；惟除五逆，誹謗正法。設我得佛，十方眾生，發菩提心，修諸功德，至心發願，欲生我國，臨壽終時，假令不與大眾圍繞現其人前者，不取正覺。設我得佛，十方眾生，聞我名號，繫念我國，植眾德本，至心迴向，欲生我國，不果遂者，不取正覺。發如是等四十八願已，一向專志，莊嚴佛土，安立眾生，住於無上正真之道。今已成佛，現在西方極樂世界，號無量壽佛。諸有眾生，聞其名號，信心歡喜，乃至一念至心迴向，願生彼國，即得往生，住不退轉。

十方世界諸天人民，其有至心願生彼國，凡有三輩：其上輩者，捨家棄欲而作沙門，發菩提心，一向專念無量壽佛，修諸功德，願生彼國。此等眾生臨壽終時，無量壽佛、與諸大眾，現其人前，即隨彼佛往生其國，便於七寶華中自然化生，住不退轉，智慧勇猛，神通自在。其中輩者，雖不能行作沙門，大修功德，當發無上菩提之心，一向專念無量壽佛，多少修善，奉持齋戒，起立塔像，飯食沙門，懸繒然燈，散華燒香，以此迴向，願生彼國。其人臨終，無量壽佛化現其身，光明相好，具如真佛，與諸大眾，現其人前，即隨化佛往生其國，住不退轉，功德智慧，次如上輩者也。其下輩者，假使不能作諸功德，當發無上菩提之心，一向專意，乃至十念，念無量壽佛，願生其國。若聞深法，歡喜信樂，不生疑惑，乃至一念，念於彼佛，以至誠心，願生其國。此人臨終，夢見彼佛，亦得往生，功德智慧，次如中輩者也。

當來之世，經道滅盡，我以悲愍，特留此經，止住百歲。其有眾生，值斯經者，隨意所願，皆可得度。

（按）此經廣示彌陀因地願行，依正莊嚴，及三輩往生者、均以發心專念為正行。末示當來經滅，獨留此經百歲。大集經云：「過是以往，無量壽經亦滅，佛法全無，惟餘阿彌陀佛四字，廣度群生。」豈非以持名法門，下手易而攝機普，入道穩而得效速耶？足證其時愈後，此法愈契機也。

佛說觀無量壽佛經節引

欲生彼國者，當修三福：一者、孝養父母，奉事師長，慈心不殺，修十善業。二者、受持三歸，具足眾戒，不犯威儀。三者、發菩提心，深信因果，讀誦大乘，勸進行者。如此三事，名為淨業，乃三世諸佛淨業正因。

諸佛如來，是法界身，入一切眾生心想中。是故汝等心想佛時，是心即是三十二相，八十隨形好。是心作佛，是心是佛。諸佛正秄知海，從心想生。

上品上生者，若有眾生，願生彼國者，發三種心，即便往生：一者至誠心，二者深心，三者迴向發願心。具此三心者，必生彼國。復有三種眾生，當得往生：一者慈心不殺，具諸戒行。二者讀誦大乘方等經典。三者修行六念，迴向發願，願生彼國。具此功德，一日乃至七日，即得往生。生彼國時，此人精進勇猛故，阿彌陀如來、與觀世音、大勢至、無數化佛、百千比丘、聲聞大眾、無量諸天、七寶宮殿。觀世音菩薩執金剛臺，與大勢至菩薩至行者前，阿彌陀佛放大光明，照行者身，與諸菩薩授手迎接，讚歎行者，勸進其心。行者見已，歡喜踴躍，自見其身乘金剛臺，隨從佛後，如彈指頃，往生彼國。生彼國已，見佛色身，眾相具足，見諸菩薩，色相具足，光明寶林，演說妙法。聞已即悟無生法忍。經須臾間，歷事諸佛，秄十方界，於諸佛前，次第受記。還至本國，得無量百千陀羅尼門。是名上品上生者。

上品中生者，不必受持讀誦方等經典。善解義趣，於第一義，心不驚動。深信因果，不謗大乘。以此功德，迴向願求生極樂國。行此行者，命欲終時，阿彌陀佛、與觀世音、大勢至、無量大眾、眷屬圍繞，持紫金臺，至行者前，讚言：「法子，汝行大乘，解第一義，是故我今來迎接汝。」與千化佛一時授手。行者自見坐紫金臺，合掌叉手，讚歎諸佛。如一念頃，即生彼國七寶池中。此紫金臺，如大寶華，經宿則開。行者身作紫磨金色，足下亦有七寶蓮華。佛及菩薩俱時放光，照行者身，目即開明。因前宿習，普聞眾聲，純說甚深第一義諦。即下金臺，禮佛合掌，讚歎世尊。經於七日，應時即於阿耨多羅三藐三菩提，得不退轉。應時即能飛行，秄至十方，歷事諸佛，於諸佛所，修諸三昧。經一小劫，得無生忍，現前受記。是名上品中生者。

上品下生者，亦信因果，不謗大乘，但發無上道心，以此功德，迴向願求生極樂國。行者命欲終時，阿彌陀佛、及觀世音、大勢至、與諸菩薩，持金蓮華，化五百佛，來迎此人。五百化佛，一時授手，讚言：「法子，汝今清淨發無上道心，我來迎汝。」即自見身坐金蓮華，坐已華合，隨世尊後，即得往生七寶池中。一日一夜，蓮華乃開，七日之中，乃得見佛。雖見佛身，於眾相好，心不明了，於三七日後，乃了了見，聞眾音聲，皆演妙法。遊歷十方，供養諸佛，於諸佛前，聞甚深法。經三小劫，得百法明門，住歡喜地。是名上品下生者。是名上輩生想，名第十四觀。

中品上生者，若有眾生，受持五戒，持八戒齋，修行諸戒，不造五逆，無眾過患。以此善根，迴向願求生於極樂世界。臨命終時，阿彌陀佛、與諸比丘、眷屬圍繞，放金色光，至其人所；演說苦空無常無我，讚歎出家得離眾苦。行者見已，心大歡喜，自見己身坐蓮華臺，長跪合掌，為佛作禮。未舉頭頃，即得往生極樂世界，蓮華尋開。當華敷時，聞眾音聲讚歎四諦。應時即得阿羅漢道，三明六通，具八解脫。是名中品上生者。

中品中生者，若有眾生，若一日一夜持八戒齋，若一日一夜持沙彌戒，若一日一夜持具足戒，威儀無缺。以此功德，迴向願求生極樂國。戒香熏修，如此行者，命欲終時，見阿彌陀佛、與諸眷屬，放金色光，持七寶蓮華，至行者前。行者自聞空中有聲，讚言：「善男子，如汝善人，隨順三世諸佛教故，我來迎汝。」行者自見坐蓮華上，蓮華即合，生於西方極樂世界。在寶池中，經於七日，蓮華乃敷。華既敷已，開目合掌，讚歎世尊，聞法歡喜，得須陀洹。經半劫已，成阿羅漢。是名中品中生者。

中品下生者，若有善男子、善女人，孝養父母，行世仁慈。此人命欲終時，遇善知識，為其廣說阿彌陀佛國土樂事，亦說法藏比丘四十八願。聞此事已，尋即命終。譬如壯士屈伸臂頃，即生西方極樂世界。經七日已，遇觀世音及大勢至，聞法歡喜，得須陀洹。過一小劫，成阿羅漢。是名中品下生者。是名中輩生想，名第十五觀。

下品上生者，或有眾生，作眾惡業，雖不誹謗方等經典，多造惡法，無有慚愧。命欲終時，遇善知識，為說大乘十二部經首題名字，以聞如是諸經名故，除卻千劫極重惡業。智者復教合掌叉手，稱南無阿彌陀佛，稱佛名故，除五十億劫生死之罪。爾時彼佛，即遣化佛、化觀世音、化大勢至，至行者前，讚言：「善男子，以汝稱佛名故，諸罪消滅，我來迎汝。」作是語已，行者即見化佛光明，秄滿其室。見已歡喜，即便命終，乘寶蓮華，隨化佛後，生寶池中。經七七日，蓮華乃敷。當華敷時，大悲觀世音菩薩，及大勢至菩薩，放大光明，住其人前，為說甚深十二部經。聞已信解，發無上道心。經十小劫，具百法明門，得入初地。是名下品上生者。

下品中生者，或有眾生，毀犯五戒八戒，及具足戒。如此愚人，偷僧祇物，盜現前僧物，不淨說法，無有慚愧，以諸惡業而自莊嚴。如此罪人，以惡業故，應墮地獄。命欲終時，地獄眾火，一時俱至。遇善知識，以大慈悲，即為讚說阿彌陀佛十力威德，廣讚彼佛光明神力，亦讚戒定慧、解脫、解脫知見。此人聞已，除八十億劫生死之罪。地獄猛火，化為清涼風，吹諸天華。華上皆有化佛菩薩，迎接此人，如一念頃，即得往生七寶池中蓮華之內。經於六劫，蓮華乃敷，觀世音、大勢至，以梵音聲，安慰彼人，為說大乘甚深經典。聞此法已，應時即發無上道心。是名下品中生者。

下品下生者，或有眾生，作不善事，五逆十惡，具諸不善。如此愚人，以惡業故，應墮惡道，經歷多劫，受苦無窮。如此愚人，臨命終時，遇善知識，種種安慰，為說妙法，教令念佛。彼人苦逼，不遑念佛。善友告言：「汝若不能念彼佛者，應稱無量壽佛。」如是至心，令聲不絕，具足十念，稱南無阿彌陀佛。稱佛名故，於念念中，除八十億劫生死之罪。命終之時，見金蓮華，猶如日輪，住其人前，如一念頃，即得往生極樂世界。於蓮華中，滿十二大劫，蓮華方開。觀世音、大勢至，以大悲音聲，為其廣說諸法實相，除滅罪法。聞已歡喜，應時即發菩提之心。是名下品下生者。是名下輩生想，名第十六觀。

(按)此經首明修三福為淨業正因，發三心即便往生。末明九品往生之因果，令業障重者，以稱名為正行，由稱名故，能除罪多劫，即得往生。龍舒云：「至誠心者，至誠歸向，無苟且也。堅固心者，堅固修進，更不退轉也。深心者，用心深至，直透淨土，如探海底珠也。三世諸佛與法界眾生，皆由心造，吾心如是，焉得不上品上生。」靈峰云：「觀經專明作觀，因勝觀非凡夫心力所及，故於第十六大開稱名之門。當知人根雖鈍，而無量壽佛之名字，未嘗不心作心是，故稱名者，不勞觀想也。」心作、即心想念，心是、即心是佛也。印光大師云：「九品之觀，不過令人知往生之因果耳，但期了知即已，不必作觀。祈一心持名，待至心歸於一，淨境自會現前也。」不云具足十稱，而曰十念者，楊仁山居士以「稱名之時，一心專精，無他念間雜，惟有稱名之念，十念相續，即得往生。」足證末世眾生，多業深障重，應發三心，老實稱名，並隨緣兼修一福二福，或具修三福，迴向淨土，以期品位增高也。

大佛頂首楞嚴經大勢至菩薩念佛圓通章節引

我憶往昔恆河沙劫，有佛名超日月光，教我念佛三昧。譬如有人，一專為憶，一人專忘，如是二人，若逢不逢，或見非見。二人相憶，二憶念深，如是乃至從生至生，同於形影，不相乖異。十方如來，憐念眾生，如母憶子；若子逃逝，雖憶何為？子若憶母，如母憶時，母子歷生，不相違遠。若眾生心，憶佛念佛，現前當來，必定見佛，去佛不遠；不假方便，自得心開。我本因地，以念佛心，入無生忍；今於此界，攝念佛人，歸於淨土。佛問圓通，我無選擇；都攝六根，淨念相繼，得三摩地，斯為第一。

(按)此經的示念佛圓通，在都攝六根，淨念相繼，返流旋一，六用不行也。印光大師以此為「念佛用功最妙方法。都攝六根者，即是念佛之心，專注於佛名號，即攝意根。口須念得清清楚楚，即攝舌根。耳須聽得清清楚楚，即攝耳根。此三根攝於佛號，則眼決不會亂視。念佛時眼宜垂簾，即眼皮放下，不可睜大。眼既攝矣，鼻也不會亂嗅，則鼻亦攝矣。身須恭敬，則身亦攝矣。六根既攝而不散，則心無妄念，方為淨念。若能都攝六根而念，是名淨念相繼，能常淨念相繼，則一心不亂，與念佛三昧，均可漸得矣。三摩地，亦三昧之別名，此云正定，亦云正受。正定者，心安住於佛號中，不復外馳之謂。正受者，心所納受，唯佛號功德之境緣，一切境緣皆不可得也。」足證憶佛念佛，必定見佛，自得心開也。

阿彌陀鼓音聲王陀羅尼經節引

西方安樂世界，今現有佛，號阿彌陀。若有四眾，能正受持彼佛名號，堅固其心，憶念不忘，十日十夜除捨散亂，精勤修習念佛三昧。若能令心念念不絕，十日之中，必得見彼阿彌陀佛，並見十方世界如來及所住處。唯除重障鈍根之人，於今少時所不能禝。一切諸善，皆悉迴向，願得往生安樂世界。垂終之日，阿彌陀佛、與諸大眾，現其人前，安慰稱善，是人即得往生。

(按)依此經十日持名不絕，即能見佛。縱障重根鈍之人，今不能見，迴向願生，臨終必見，即得往生。足證信願行三資糧，以願為前導也。

稱揚諸佛功德經節引

若有得聞無量壽如來名者，一心信樂，持誦諷念，當起廣遠無量歡喜，安立其意，令使真諦十萬億信心，念斯如來，其人當得無量之福，永當遠離三塗之厄，命終之後，皆當往生彼佛剎土。命欲終時，一心信樂，念不忘捨，阿彌陀佛將諸比丘僧，住其人前，魔終不能壞毀斯等正覺之心。其有最後聞阿彌陀如來名號，讚說之者，信不狐疑，當相敬心，至意念之，如念父母，斯等普當於彼佛國，具滿眾願。其有不信讚歎稱揚阿彌陀佛名號功德，而謗毀者，五劫之中，當墮地獄，具受眾苦。

(按)依此經得聞佛名，信樂持念，皆生佛國。縱最後聞名，只要信念之切，亦得往生。不信而謗者，當墮地獄。足證持名法門，信尤為要。

佛說灌頂隨願往生十方淨土普廣所問經節引

普廣菩薩白佛言：「十方佛剎淨妙國土，有差別否？世尊何故讚歎阿彌陀剎，諸願生者，皆悉隨彼心中所願，應念而至？」佛言：「娑婆世界，人多貪濁，信向者少，習邪者多，不信正法，不能專一，心亂無志，實無差別，令諸眾生，專心有在，是故讚歎彼國土耳。諸往生者，悉隨彼願，無不獲果。」

(按)此經明示：眾生根鈍，濁亂者多，令專心一境，易得往生。足證淨業行人，首重專修。

大方廣佛華嚴經節引

寧受地獄苦，得聞諸佛名，不受無量樂，而不聞佛名。以佛為境界，專念而不息，此人得見佛，其數與心等。

普賢菩薩告諸菩薩、及善財言：「善男子，若欲成就此功德門，應修十種廣大行願：一者禮敬諸佛，二者稱讚如來，三者廣修供養，四者懺悔業障，五者隨喜功德，六者請轉法輪，七者請佛住世，八者常隨佛學，九者恒順眾生，十者普皆迴向。或復有人，以深信心，於此大願，受持讀誦，乃至書寫一四句偈，速能除滅五無間業。臨命終時，最後剎那，一切諸根，悉皆散壞，唯此願王，不相捨離，於一切時，引導其前，一剎那中，即得往生極樂世界。」偈曰：願我臨欲命終時，盡除一切諸障礙，面見彼佛阿彌陀，即得往生安樂剎。我既往生彼國已，現前成就此大願，一切圓滿盡無餘，利樂一切眾生界。彼佛眾會咸清淨，我時於勝蓮華生，親禝如來無量光，現前授我菩提記。

(按) 依此經得聞佛名，已植勝因，專念不息，更發廣大行願，決定見佛往生。足證名字功德，不可思議，行願功德，亦不可思議，故無量壽經首述普賢行願，勸進行者。願以持名為正行，信願為前導，一心專念，不雜餘業！

千手千眼觀世音菩薩廣大圓滿無礙大悲心陀羅尼經節引

佛言：「此觀世音菩薩，一切人天，常須供養，專稱名號，得無量福，滅無量罪，命終往生阿彌陀佛國。」

(按)此經明示：專稱觀音菩薩聖號，獲福滅罪，命終往生。足證與念佛功德無異，願於念佛之外兼念。若遇患難，宜專念觀音，以觀音悲心甚切，代佛垂慈救苦，感應甚速。

文殊師利發願經節引

願我命終時，滅除諸障礙，面見阿彌陀，往生安樂剎。生彼佛國已，成滿諸大願，阿彌陀如來，現前授我記。

(按)悲華經：文殊師利菩薩，蒙佛授記，於未來南方清淨無垢寶寘世界成佛，號普現。普賢菩薩，蒙佛授記，於未來北方知水善住淨功德世界成佛，號智剛吼自在相王。均發願往生極樂世界，足證發願往生之重要。我輩凡夫，應速發願追隨，不可怠忽！

文殊師利所說摩訶般若波羅蜜經節引

文殊師利白佛言：「世尊！當云何行，能速得阿耨菩提？」佛言：「一行三昧。善男子、善女人，修是三昧者，速得阿耨多羅三藐三菩提。」文殊師利言：「云何名一行三昧？」佛言：「法界一相，繫緣法界，是名一行三昧。若善男子、善女人，欲入一行三昧，應處空閑，捨諸亂意，不取相貌，繫心一佛，專稱名字，隨佛方所，端身正向。能於一佛念念相續，即是念中，能見過去未來現在諸佛。何以故？念一佛功德無量無邊，亦與無量諸佛功德無二。若得一行三昧，諸經法門，皆悉了知。」

(按)此經明示：欲速得無上佛果，應修一行三昧，不取相貌，專稱佛名，足證不勞觀想或參究也。

佛說觀普賢菩薩行法經節引

若王者、大臣、居士、宰官人等，懺悔罪法：一者、當正心不謗三寶，不障出家，不為梵行人作惡留難，應當繫念修六念法。二者、孝養父母，恭敬師長。三者、正法治國，不邪枉人民。四者、於六齋日，敕諸境內力所及處，令行不殺。五者、當深信因果，信一實道，知佛不滅。若有修習如此懺悔法，諸佛護助，不久當成阿耨菩提。

(按)此與觀經三福，大同小異。足證王臣修淨業者，當依此經修習懺悔，方成淨因。

禪宗秘密經節引

爾時淨法菩薩，重白佛言：「如來昔說法時，教諸眾生，惟淨其心，若人心淨，則佛土淨。又說一切眾生，念阿彌陀佛名號，決生淨土。若心淨則佛土淨者，則淨心立地成佛，何必念佛求生淨土？若淨土必須念佛，何以如來又說、一切心淨，則佛土淨？惟願說此二種法門，無使學禪那人，與念佛眾生，致起疑惑，互相詆謗，礙修行路。」佛言：「善男子，如來昔說法時，曾言如是兩種方便。然彼眾生，不解如來所說念佛之義，又不達如來所說心淨則佛土淨之旨。但執著文字，謂言：念佛係我口念。不知念由心念，念念不雜，念念不斷，念念是佛。佛在汝心，汝心作佛，即自己色身，成就慧身。生淨土者，亦當如是。今眾生顛倒，口雖念佛，心不契佛，我與佛殊，淨土遠矣。至於唯心淨土，原教諸眾生，修習禪定，一心不亂，利欲塵勞，煩惱妄想，一切棄捐，靈臺方寸，空空洞洞，渾渾默默，湛寂無物，是名心淨。心清淨故，則我本來真佛道場，不染不穢。如今眾生修習禪定，人我妄想，憧擾於心，貢己卑人，好諛趨利，倚大勢豪，結好貴人，其坐禪始念，不覺不知，流入俗網，從前苦行，皆作富貴根原，心則不淨，如何得佛土淨？故如來昔說莊嚴佛土者，即非莊嚴。善男子，若彼習禪定者，真能入佛知見，唯心淨土，佛知此人，決定成佛。彼念佛人，唯心念佛，決生淨土。二俱不然，菩提路遠，彼自失功德，勿謗如來。」

(按)依此經證明，禪淨均屬唯心，亦均入門方便，而念佛名號，尤方便中之最勝方便，較為契機。願一門深入，不必雙修，尤不可互相詆謗。

坐禪三昧法門經節引

菩薩坐禪，不念一切，惟念一佛，即得三昧。

(按)依此經坐禪惟念佛，足證禪淨不二。所不同者，禪重明心見性，淨重信願往生耳。

天親菩薩無量壽經論節引

若善男子、善女人，修五念門行成就，畢竟得生安樂國土，見彼阿彌陀佛。一禮拜門、身業禮拜阿彌陀如來，為生彼國意故。二讚歎門、口業讚歎，稱彼如來名，如彼如來光明智相，如彼名義，欲如實修行相應故。三作願門、心常作願，一心專念，畢竟往生安樂國土，欲如實修行奢摩他故。四觀察門、智慧觀察，正念觀彼，欲如實修行毗婆舍那故。彼觀察有三：一、觀察彼國土莊嚴功德，二、觀察阿彌陀佛莊嚴功德，三、觀察彼諸菩薩莊嚴功德。五迴向門、不捨一切苦惱眾生，心常作願，迴向為首，得成就大悲心故。

(按)菩薩宗無量壽經作願生偈論。凡見聞者，悉願往生，故又名往生論。與阿彌陀經、無量壽經、觀經，為淨宗三經一論。曇鸞大師註云：「彼無礙光如來名號，是智慧相，能破眾生一切無明，能滿眾生一切志願。然有稱名憶念，而無明猶在，不滿所願者，由不如實修行，與名義不相應故也。謂不知如來是實相身，有三種不相應：一、信心不淳，若存若亡故。二、信心不一，無決定故。三、信心不相續，餘念間故。此三句展轉相成，以信心不淳，故無決定，無決定，故念不相續。亦可念不相續，故不得決定信，不得決定信，故心不淳。與此相違，名與實修行相應。迴向有二：一、往相，以己功德，迴施一切眾生，願共往生阿彌陀如來安樂佛土。二、還相，生彼土已，得奢摩他毗婆舍那方便力成就，迴入生死稠林，教化一切眾生，共向佛道。若往若還，皆為拔眾生，渡生死海，故言迴向為首，得成就大悲心故。」註久失傳，清末楊仁山居士得自日本，始刻行於世，印光大師附印十要之後。足證早晚課，須禮佛讚佛，發願迴向。惟觀察門，係觀想念佛，持名者不必兼修也。

馬鳴菩薩大乘起信論節引

如來有勝方便，攝護信心，謂以專意念佛因緣，隨願得生他方佛土，常見於佛，永離惡道。如修多羅說：若人專念西方極樂世界阿彌陀佛，所修善根，迴向願求生彼世界，即得往生，常見佛故，終無有退。

(按)此以念佛為勝方便，隨願得生，引經為證。修多羅，此云契經也。

龍樹菩薩十住毘婆沙論節引

佛法有無量門，如世間道，有難有易，陸道步行則苦，水道乘船則樂。菩薩道亦如是，或有勤行精進，或有以信方便，易行疾至阿惟越致。若人欲疾至不退轉地者，應以恭敬心，執持稱名號。

(按)此論證明其他法門均難行道，惟信願持名為易行道。智者大師云：「難行者，在五濁惡世，於無佛時，求阿鞞跋致，甚難可得。如跛人步行，一日不過數里，極大辛苦，謂自力也。易行道者，謂信佛語，教念佛三昧，願生淨土，乘阿彌陀佛願力攝持，決定往生。如人水路行藉船力，須臾即至千里，謂他力也。」阿惟越致，即阿鞞跋致，譯曰不退轉。足證捨難就易，往生極樂，即得不退轉也。

覺明妙行菩薩西方確指節引

念佛不能一心，但息想定慮，徐徐念去，要使聲合乎心，心隨乎聲，念久自得諸念澄清，心境絕照，證入念佛三昧。然平日必須多念，從千至萬，心無間斷，則根器最易成熟。若強之使一，終不一也。偈曰：「少說一句話，多念一聲佛，打得念頭死，許汝法身活。」

心行處滅，是諸佛常住真心，心行處有，是眾生生死業心，其間不容絲髮。若能綿密加工，使此心無些空隙，方得幾分相應。莫略做半年十月，便謂我能苦心修道，不知此正障道處，切宜慎之！又工夫雖加，若未到銅山鐵壁，推不倒，移不動，猶未打成一片，切莫見些影響，便即歇手，是為半途而廢，必至棄其前功，毫無所益，此又學道人大病，不可不知。要知佛法大海，轉入轉深，斷非小小知見之所能盡，應盡形修習，造極為則，切莫作容易想。

念佛三昧，是汝心大勢力之所成，非由他致。今汝等念佛，晝夜不能如一，亂想猶復間真，皆是用心不得力處。

心本無念，念逐想生，此想虛妄，流轉生死。當知此一句阿彌陀佛，不從想生，不從念有，不住內外，無有相貌，即是盡諸妄想；諸佛如來清淨微妙真實之身，非一非二，不可分別。如是念者，煩惱塵勞，無斷無縛，止是一心。必得一心，方得名為執持名號，方得名為一心不亂。淨業功成，直趨上品。濁世凡夫，心智淺劣，未能深達至理，當發大願，願生極樂，然後至誠懇惻，稱念阿彌陀佛，必使聲緣於心，心緣於聲，聲心相依，如貓捕鼠，久久不失，則入正憶念三昧。

修淨業人，行住坐臥，起居飲食，俱宜西向，則機感易成，根境易熟。室中只供一佛、一經，一爐、一桌，一床、一椅，不得放一多餘物件，庭中亦掃除潔淨，使經行無礙。要使此心一絲不掛，萬慮俱忘，空洞洞地，不知有身，不知有世，並不知我今日所作是修行之事。如是則與道日親，與世日隔，可以趨向淨業。蓋汝生時撇得乾淨，拋得乾淨，念頭上不存一些子根節，大限到來，洒洒落落，不作兒女子顧戀身家子孫之態，豈不是大丈夫舉動。所以要汝一意修行，別無沾滯，正為此一大關目也。至於修淨之法，不出專勤二字，專則不別為一事，勤則不虛棄一時。汝今晨起，即誦彌陀經一卷，持阿彌陀佛一千聲，向佛前回向，念一心歸命文，以此文言簡而意備也，此為一時之課。若初起或身心未寧，日止四時，稍寧漸增至六時，又漸增至十二時，合經十二卷，佛名一萬二千聲，更於回向時禮佛百拜，亦可分作四時，此為每日常課。餘工不必計數，或默或聲，但攝心諦念而已。持名之法，必須字字句句，聲心相依，不雜分毫世念，久久成熟，決定得生極樂，坐寶蓮花，登不退地。若餘年未盡，猶得以其所證，為四眾向導，報佛深恩。

經要勻勻淨淨，不緩不急，不疾不徐；佛要聲聲心心，不澀不掉，不浮不沉念去。回向不是但誦舊文一過，須從自己心中，發出真正大菩提願，至誠懇切，普願一切眾生，同生極樂，而我心無所著，如虛空等，是名回向。靜坐時，當反觀深究，佛即我心，是心是佛，不假外求，如心而住，無能無所，如是諦觀，更無二念，是名修行三昧。慎勿忘形死心，又落外魔知見。如是坐一時，便起經行，又更持誦，有個次序，若忙忙促促，一氣趕去，謂可完卻一日課誦，便有苟且了局之念，非真修行矣。大抵學道人，不遵知識明誨，決定勞而無益，未久必敗，慎之慎之！又諸經中，所談淨土依正莊嚴，須講誦明白，倘坐中，或經行，或禮誦時，淨土現前，便可覺了，不為異境所惑。

凡世間一切人我相，名利相，嗔喜相等，不但在身上所行出來，始為牽連塵網，但心上略帶些子，即屬障道因緣，須要明白！當令身禮阿彌陀，口誦阿彌陀，心念阿彌陀，不涉分毫別念，便得洗滌乾淨，打破塵網，生極樂國。

若慮身纏世網，念頭不得乾淨，但發個遠離求度之願，將牢牢歸向極樂世界見阿彌陀佛之心，換卻奔走名利之心，便即塵勞而覺路矣。

大凡修淨土人，最忌是夾雜，即是又諷經，又持咒，又做會，又好說些沒要緊的禪，又要談些吉凶禍福、見神見鬼的話，卻是夾雜也。既夾雜，則心不專一，心不專一，則見佛往生難矣，卻不空費了一生的事。你如今一概莫做，只緊緊持一句阿彌陀佛，期生極樂，日久功成，方不錯卻。

有疾尚未即死，當息諸牽累，安心端坐，念身無常，念世無常，所有妄緣，一切放下。徐徐念一句阿彌陀佛，自然六塵不生，一心清淨。不唯愈汝今生之疾，即生死病根，亦從此拔出矣。

(按)菩薩明示：修淨之法，不出專勤二字，專則不別為一事，勤則不虛棄一時，久久成熟，決定得生極樂。足證能將歸向極樂之心，換卻奔走名利之心，放下萬緣，攝心多念，漸入念佛三昧，決生極樂。

魏曇鸞大師略論安樂淨土義節引

譬如有人，空曠迥處，值遇怨賊，拔刀奮勇，直來欲殺，其人勁走，視渡一河，若得渡河，首領可全。爾時但念渡河方便，我至河岸，為著衣渡，為脫衣渡，若著衣衲，恐不得過，若脫衣衲，恐無得暇，但有此念，更無他緣。唯念何當渡河，即是一念。如是不雜用心，名為十念相續。行者亦爾，念阿彌陀佛，如彼念渡，經於十念。若念佛名字，無他心間雜，心心相次，乃至十念相續，似若不難。然凡夫心猶野馬，識劇猿猴，馳騁六塵，不暫停息。宜至信心，預自剋念，使積習成性，善根堅固也。如佛告頻婆娑羅王：人積善行，死無惡念。如樹西傾，倒必隨西。若使風刀一至，百苦湊身，若前習不在懷，念何可辦。又宜同志五三，共結言要，垂命終時，迭相開曉，為稱阿彌陀佛名號，願生安樂，聲聲相次，使成十念，此命斷時，一入正定聚，更何所憂也。

(按)大師明示十念相續，便得往生。但須以至信心，預自剋念，使積習成性，善根堅固。並邀同志臨終助念，使成十念。足證十念之不易，願恪遵勿忽。

隋天台智者大師淨土十疑論節引

欲決定生西方者，具二種行，定得生彼：一者厭離行，凡夫無始已來，為五欲纏縛，輪迴五道，備受眾苦，不起心厭離五欲，未有出期。為此常觀此身，不淨臭穢，唯苦無樂，深生厭離。縱使妻房不能頓斷，漸漸生厭，作七種不淨觀，所愛境界男女等身，深生厭離。若能如此常觀不淨，淫欲煩惱，漸漸減少。又作十想等觀，廣如經說。又發願，願我永離三界雜食臭穢、膿血不淨、耽荒五欲、男女等身，願得淨土法性生身，此為厭離行。二者欣願行，復有二種：一、先明求生淨土，為欲拔一切眾生苦故。即自思忖，我今無力救苦眾生，為此求生淨土，親近諸佛，若證無生忍，方能於惡世救苦眾生。二、觀彼淨土莊嚴等事，欣心願求。常行念佛三昧、及施戒修等一切善行，悉以迴施一切眾生，同生彼國，決定得生，此謂欣願門也。

(按)聞古德有言：「若人臨終之際，有芥子許情識念娑婆世，斷不能生淨土。」大師為釋迦後身，所示厭欣二行，誠對治良方。願信娑婆眾苦，淨土極樂，熾然欣厭；臨終時，自無絲毫情識，念此身世，障礙往生也。

唐懷感大師釋淨土群疑論節引

至心念佛，即意業善行，稱佛名號，即口業善行，合掌禮佛，即身業善行。由此三業善行，能滅八十億劫生死重罪。行願相扶，即得往生。

闇室念佛，雖無聖教，初學之人，將斯闇室，絕諸視聽，心捨諸緣，專一念佛，易得三昧。如處室內，正念佛時，有少隙光，照斯闇室，心便緣此，浪起思惟。如絕斯明，一心不亂，此乃學者所知，非是浪為斯法。因初學之輩，馳心五欲，攀緣六塵，若不約斯闇室，無由得成三昧。後學成就，隨處遊行，不簡明闇，常能見佛，詎勞闇室而行念佛也。

觀經言：「是人苦逼，不遑念佛，善友教令，可稱阿彌陀佛，如是至心，令聲不絕。」豈非苦惱所逼，念想難成，令聲不絕，至心便得。今出聲學念佛定，亦復如是，令聲不絕，遂得三昧，見佛聖眾，常在目前。故大集經言：「大念見大佛，小念見小佛。」大念者大聲稱佛也，小念者小聲稱佛也。現今學者，唯須厲聲念佛，三昧易成。小聲稱佛，遂多馳散。此乃學者自知，非外人能曉。

(按)欲知山下路，須問過來人。大師精進三年，便證念佛三昧，此暗室厲聲念佛，三昧易成，係經驗所得，誠堪引證，願試行之。

唐迦才大師淨土論節引

修何行業，凡聖皆得往生，經論浩博，難以究尋。今撮其要二種：一、通因，如無量壽經三輩往生，皆須發菩提心，及觀經具修三福淨業，始得往生。二、別因有六：一須別念阿彌陀佛名號。一、心念，二、口念。心念有二：一、念佛色身。二、念佛智身。口念者，若心無力，須口來扶，將口引心，令不散亂。如經說：「若人念阿彌陀佛得百萬遍，決定得生極樂世界。」若能七日專心念佛，即得百萬遍也。由此義故，經中多道七日念佛。二須禮拜。正面西方，想阿彌陀佛，如對目前，嚴持香花，口稱佛名，五體投地，再三叩頭，願生彼土。三須讚歎阿彌陀佛，或色或心，或依報，或正報，或立或坐，直視西方，如對目前，一心讚歎，願生淨土。四須發願，求生極樂。或願眾生往生，或願釋迦遣送，或願彌陀來迎，或願常遊淨土，或願永離胎形，或願臨終安穩，或願正念現前，如是種種隨心發願。五須觀察西方依正兩報。如觀經十六觀中，一一觀察，隨得一觀成就，定得往生。六須迴向。一、將己功德迴向，與眾生同生淨土。二、將己無始已來所有功德，及一生已來所有功德，若多若少，若福若智，總願迴向，求生極樂。

通別二因，備上根者。若就中下之人，要唯有五：一須懺悔無始已來障道惡業，恐與淨土留難也。二須發菩提心，若不發菩提心，直自避苦逐樂，恐不得往生也。三須專念阿彌陀佛名號，須別莊嚴一道場，燒香散花，旛燈具足，請一阿彌陀佛，安道場內，像面向東，人面向西，或七日，或十日，減省睡眠，除去散亂，唯除大小便利及食時，一心專念，悶即立念，不須禮拜旋遶。但念佛七日滿，出道場後，行住坐臥，閒時即念。常念佛名有三種益：一、由常念故，諸惡覺觀，畢竟不生，亦得消業障。二、由常念故，善根增長，亦得種見佛因緣。三、由常念故，薰習熟利，臨命終時，正念現前也。四、須總相觀察極樂世界，如是地、池、樓閣、林樹，阿彌陀佛如是花坐、相好、徒眾，如是說法也。如是總觀，定得往生，由三界唯心故也。五、須所作功德，若過去，若今生，並願迴向生極樂國。若能具前五種行者，必往生，幸勿疑也。

（按）既如經說：若人念佛百萬遍，決定得生。不論上中下根，只要一心專念多念，不必兼修觀察也。

唐紫閣山飛錫大師念佛三昧寶王論節引

夫含齒戴髮，死生交際，未有無出入息焉。世人多以寶玉、水精、金剛、菩提、木等為數珠，吾則以出入息為念珠焉。稱佛名號，隨之於息，有大恃怙，安懼一息不還，即屬後世者哉！余行住坐臥，常用此珠，縱令昏昧，含佛而寢，覺即續之，必於夢中得見彼佛，夢之不已，三昧成焉，面禝玉毫，親蒙授記，則萬無一失也。

（按）印光大師明示：「寶王隨息法門，即勢至都攝六根法門，有肯心者，不依此法，難成三昧。但隨息不如靜聽，隨得不好會受病，靜聽決不會受病。」願力行之。

明四明妙叶大師寶王三昧念佛直指節引

念佛當乘功名富貴得志之時，一刀割斷，猛發大心，力行斯道，於世所有，妻子寶貨，頭目髓腦，乃至身命，不自吝惜，決志求生。豈可直待悔吝失節不得已之際，以苟且之心而欲修之，可傷甚矣！若能因是悔吝，一時放下，生大乘寶所之見，辦決定不退轉心，如隨風順流之舟，更加櫓棹，豈不疾至，何幸如之！放下者，但放下世間業緣耳，豈放下精進體道之心哉。

當正觀二土苦樂淨穢，於其境上生二種心：一者厭離心，二者忻樂心。於此娑婆生厭離故，則能隨順釋迦所說折門。於彼極樂生忻樂故，則能隨順彌陀所示攝門。於此二門，精進修習，日夜不休。隨順佛教。於此土聲色諸境，作地獄想，作苦海火宅想。於諸寶物，作苦具想。飲食衣服，如膿血鐵皮想。於諸眷屬，作夜叉羅剎噉人鬼想。此復生死不住，長劫奔跋，實可厭離。於知識經卷中，聞彼佛願力，國土莊嚴，於念念中，稱彼理趣，生安穩想，生寶所、家業、解脫處想。彌陀如來、菩薩聖眾，如慈父母想，生接引津梁想。於怖畏急難之中，稱名即應，速來救護想，應念出離想。如是功德無量，實可忻樂。若厭離不深，則娑婆業繫不脫，忻樂不切，則極樂勝境難躋。欲生淨土，成就念佛三昧，當齊修二門，為發行最初一步也。若能熾然忻厭，圓修觀慧，既生而復上品者矣。

若出家子，欲修念佛三昧，正欲清淨三業，解怨釋結，生於淨土，豈可不斷殺食，於臨終時而自障乎？經有具足眾戒之說，先令斷殺，庶可具乎眾戒。修三昧者，必眾戒清淨，乃可得成。縱宿業深厚，不能頓斷，亦當設諸方便而使必斷。戒德雖具，若不使身心澄定，息諸世間技能雜術，乃至一切若善若惡，能分念者，設不屏去，何能一心修此三昧？三昧不一，往生何由？

精進者，不為世間八風所退，又不為身心異見，一切大小病緣而怠其行。若宿業所使，願行有虧，常當一心誦拔一切業障根本得生淨土陀羅尼，持一遍，即滅身中所有一切五逆十惡等罪，持十萬遍，即得不忘廢菩提心，持二十萬遍，即感菩提芽生，持三十萬遍，阿彌陀佛常住其頂，決生淨土。

何謂正行？行者必使身心清淨，入於道場，先觀我及盡虛空界一切眾生，常在生死大海，無歸無救，若不令其普得解脫，何名正行。於是等觀怨親之境，起大悲心，如空普覆。然後審彼古賢念佛正行，擇自然寂靜之方，非先曾穢染之地，所費先當盡己所有，乃可丐人，如法建立道場，極令嚴淨。無始所有一切善根，普為眾生迴向淨土，莊嚴行願。於是三心圓發，五體投地，觀佛相好，胡跪合掌，運心普緣一切眾生、及我此身，自昔至今，流浪不返，深為可痛，涕淚悲泣，求佛垂慈，剖腹洗腸，發露過罪。晝夜六時，剋期練行。如障深未感，至死為期，於中不得剎那念世五欲，如是一心，必得往生。若根機不等，勝行難全，亦必處於淨室，使內外肅清，隨意立行，禮佛懺悔，日定幾程，精進一心，誓不中悔。或專誦經，或專持咒，或但執持名號，直求往生。若得見好相，即知罪滅緣深，亦生彼國。又有未能盡斷世緣，亦修世善，於極樂國，諦信不疑，念念戀慕不忘，於前行門，隨意修習，四威儀內，以此為歸，觸境則達彼淵源，臨事則力行方便，臨命終時，必生彼也。諸行雖有詳略，而其法力本等，但存心或有緩速，故佛應亦有遲疾，學者不可不知！

客途居處不一，不必莊嚴道場，但一清淨身心，服隨分淨勝之服，香燈有無，毋固必矣。若有像處，或有像隨身，當口誦身禮，對像而修。如無佛像，或對經卷，或但面西遙禮，或但除東向，隨方修禮。若在道登舟，及不得已一切治身動用之事，不可撥置，則佛事世事同運。所誦之音，雖隨人境好惡而輕重之，當令聲默相半，沈大雅重，俾兩肩之人隱聞，切不可與人多語。餘時惟宜獨坐獨行，遠離喧雜，及聚首閒談、戲笑歌詠，使人忘失正念等事。夜中人定境寂，正宜用功，既為生死大事，豈可懈怠而恣睡眠。縱歷寒暑之極，慎勿脫衣，法服數珠，宜置近處，手巾淨水，不離坐隅，或有所需，皆應預備。觀彼信根厚薄，不惱他人，不使人厭，於此無礙，當微出聲，使天神歡喜降護，鬼畜聞聲解脫，其功彌深。於淺信人，不可遽然勸修，於深信人，又不可不密啟之，使其自肯。不可使功化歸己，如春育物，不見其功。從客中修者，名逆中易行，其功益著。

或於念佛之際，雖運身口，而心念紛飛，不能自制。如何用心，得不散亂？答：能運身口之念，毋論其散，但不間不斷，自能一心，亦可即名一心。惟行之不休為度，固不必憂散亂矣。如母喪愛子，龍失命珠，不期心一而心自一，豈制之令一也。此心本不可制，實在行人勤怠耳。或有修而無效者，蓋彼信根淺薄，因地不真，未曾立行，先欲人知，內則自矜，外欲顯耀，使人恭敬供養，冀有所得。甚至妄言得見淨境，或見小境、及夢中善相，未識是非，先欲明說。此等卑下，必為魔侶所惑，願行退失，還隨生死苦趣，可不慎哉！雖有道場持誦懺願儀式，不得不被人知，蓋出於不得已，豈可特露其跡，使觀行傾敗哉。是當審諦，密實自行，內懷慚愧，勿露其德，至到家時，不被強軟二魔所惑可也。中有宿障欲滅，微見好相，如不能蘊德，聞人之耳，其行必覆。所以遠公三睹聖像，平日未嘗言也，但除臨終時耳。

念佛三昧，雖名一行，亦當以彼一切世出世間無量法門，諸功德行，以為助道，則往生行疾。是故一切諸行，悉為淨土而修，迴回極樂，皆得往生。又此三昧，體性雖圓，解宜廣大，行宜盡諸微細條章，革諸猥弊，乃至小罪，猶懷大懼。又當解隨大乘，行依小學。經云：「孝養父母，奉事師長，慈心不殺，修十善業。受持三歸，具足眾戒，不犯威儀。發菩提心，深信因果，讀誦大乘，勸進行者。」以上每句是一法行。又復當護人心，勿使誇嫌，親近善友，請問先覺，不執己見，不引己長，志存忍辱，行當依經，聽聞正法，不毀僧尼，息世雜善，不貪名利，遠離邪惡，處事必忠，將過歸己，深誡綺語，一心不亂，視人如佛，捐棄技能，唯求往生，身必清淨，如是等無量善行，悉宜修習，能助正道。更能割世染心，於憎愛二境，無諸留難，凝心如一，必生淨土。

方欲究道，魔境先彰，一事虧心，萬善俱失。故依經創立十大礙行，名十不求行：一、念身不求無病。身無病，則貪欲生，必破戒退道；知病性空，病不能惱，故以病苦為良藥。二、處世不求無難。世無難，則驕奢起，必欺壓一切；體難本妄，難亦奚傷，故以患難為解脫。三、究心不求無障。心無障，則學躐等，必未得謂得；解障無根，即障自寂，故以障礙為逍遙。四、立行不求無魔。行無魔，則願不堅，必未證謂證；達魔妄有，魔何能嬈，故以群魔為法侶。五、謀事不求易成。事易成則志輕慢，必稱我有能；了成事隨業，事不由能，故以事難為安樂。六、交情不求益我。情益我，則虧道義，必見人之非；察情有因，情乃依緣，故以弊交為資糧。七、於人不求順適。人順適，則內自矜，必執我之是；悟人處世，人但酬報，故以逆人為園林。八、施德不求望報。德望報，則意有圖，必華名欲揚；明德無性，德亦非實，故以施德為棄屣。九、見利不求霑分。利霑分，則癡心動，必貪利毀己；了利本空，利莫妄求，故以疏利為富貴。十、被抑不求申明。抑申明，則存人我，必怨恨滋生：忍抑為謙，抑何傷我，故以受抑為行門。如是居礙反通，求通反礙，於此障礙，皆成妙境。是以如來於障礙中得菩提道，若羅剎歌利之輩，央掘提婆之徒，皆來作逆，悉與其記，化令成佛，豈不以彼逆為吾之順，彼毀為吾之成也。況時薄世惡，人事異常，於學道人，豈無障礙。若不先居於礙，莫能排遣，使法王大寶，因茲而失，可不惜諸！

(按)此論世久失傳，雲棲每欲見而不可得，幸靈峰列入十要，始廣流布。願於此正助二行，受持勿忽；還須於此十大礙行，一一自驗，果於病時、難時、乃至被抑時，惟增念佛心，明苦空觀，不怨不尤，無罣無礙，庶得三昧寶王，決定生西。

明荷葉庵石頭道人袁宏道居士西方合論節引

欲一生超僧祇之果，十念攝億萬之程，豈是粗見浮思，結心塵口，所能超越？不拼一忍，空累多生，如法而修，免墮魔罥。

一、淨悟門　欲生淨土，當真實參究，如法了悟。一、了即穢恆淨，不捨淨故。二、聞淨土不可思議，不怯弱故。三、知畢竟空中，因果不失，止一切惡法，不更作故。四、知彼土不去不來，此亦不去不來故。五、悟佛身量秄滿虛空，眾生身量亦秄滿虛空故。六、聞阿僧祇劫無量諸行，不驚怖故。七、修十善三福，不住人天故。八、如覺後憶夢中事，不作有無解故。九、如眼見故鄉，信不信不可得故。十、知法無我，順性利生，直至成佛，無疲厭故。菩薩入此門已，成就白法，隨意得生。

二、淨信門　若修行未能頓悟，當深植信根，不驚不動。一、信金口誠言，決定當生故。二、信自心廣大，具有如是清淨功德故。三、信因果如形影，決定相隨故。四、信此身形識，及一切世界建立，如陽焰空華，無所有故。五、信五濁惡世，寒熱苦惱，穢相薰炙，不容一刻居住故。六、信一切法唯心，如憶梅舌酸故。七、信念力不可思議，如業力故。八、信蓮胞不可思議，如胞胎故。九、信佛無量身、無量壽、無量光，不可思議，如蟻子身、蜉蝣歲、螢火光，同一不思議故。十、信此身決定當死故。若具如是信根，舉足下足，無非念佛。

三、淨觀門　眾生無始垢穢，秄一切法，修淨業者，當加種種觀行，磨鍊習氣，作往生津梁。一、淨觀，觀佛相好，如觀經所說故。二、不淨觀，觀身心不淨，器世界不淨，生厭離故。三、無常觀，觀一切法無定，如一美色，淫人觀之為樂，妒婦觀之為苦，觀行人觀之種種惡露，異類觀之如土木故。四、和合觀，觀是身，是世界，是見聞覺知，如積木為屋，積彩為畫，無實體故。五、對治觀，觀自身何結最重，當用何法對治故。六、慚悔觀，觀一切眾生，無量劫來，與我互為父母、兄弟、姊妹、男女，遞相淫毒，曾不覺知，當生大悔恨故。七、念念觀，觀一切時中，幾許念佛心，幾許利生心，幾許垢淨沈掉心故。八、平等觀，觀一切色一色，無好醜故。一切聲一聲，無譽毀故。一切受一受，無恩仇故。一切義一義，無淺深故。九、微細觀，觀佛念法念，起於何來，去於何往故。十、法界觀，觀一毛、一塵、一草、一木，皆具有無量淨佛國土故。若行諸觀時，以第一淨觀為主，餘九為伴。

四、淨念門　念佛之法，名一行三昧，若念散漫，三昧不成。一、攝心念，於一切處，攝念不忘，縱令昏寐，亦繫念而寢，不隔念，不異念故。二、勇猛念，如好色人，聞淫女所在，高巖深澗，燐途鬼窟，必往不怯故。三、深心念，如大海深廣，必窮其底，覺路遙遙，不竟不休故。四、觀想念，念念中見三十二相，八十隨形好故。五、息心念，息一切名心、宦心、慾心、世間心、貪戀心、貢高心、遮護心、人我是非心，念佛故。六、悲啼念，每一想佛，身毛皆豎，五內若裂，如憶少背之慈母故。七、發憤念，如落第孤寒，負才寂寞，每一念及，殆不欲生故。八、一切念，見聞覺知，及毛孔骨髓，無一處不念佛故。九、參究念，念佛一聲，便念此聲落處故。十、實相念，不以有心念，不以無心念，不以有無心念，不以非有無心念故，是為上品念佛門。若如是念者，現生必得見佛。

五、淨懺門　欲除重障，當勤懺悔：一、內懺，懺心意識不淨因故。二、外懺，懺一切色聲不淨法故。三、事懺，懺十八界，二十五有，八萬四千種種塵勞結使，障學阿僧祗劫見佛利生諸行業故。四、理懺，懺入道以來，所得狂解，所學經論，所聞奧義，作止任滅等病，障佛無漏智故。五、過去懺，懺無始世來，所作黑業，殺盜淫妄，一一當懺悔故。六、未來懺，一切惡法，即今便止，盡未來世，永不相續故。七、現在懺，懺現在世，所有生老病死種種苦業，煩惱業，舉足下足業，起口動心業，一切微細不可稱量業故。八、剎那懺，一念中有九十剎那，一剎那有九百生滅，一生滅一懺故。九、究竟懺，等覺位中，有一分無明，究竟洗滌故。十、法界懺，法性中無我無人，普為十方過現未來一切眾生懺故。若能如是真實懺者，一切障礙悉得消滅，不離道場，得見諸佛。

六、淨願門　修淨土者，當發大願：一、不為福田故願，願為一切眾生蔭，生淨土故。二、不為眷屬故願，願治一切如來家，生淨土故。三、不為病苦故願，願醫一切世間無明等瘡，生淨土故。四、不為轉輪王故願，願轉諸佛如來法輪，作大法王，生淨土故。五、不為欲界故願，願離一切微妙五欲，生淨土故。六、不為色界故願，願離一切禪著，生淨土故。七、不為無色界故願，願盡種種微細流注，證無量相好身，生淨土故。八、不為聲聞辟支故願，願以福智二嚴，饒益一切眾生，生淨土故。九、不為一世界、千世界故願，願代無央數世界苦，拔一切世界眾生，生淨土故。十、不為一至千阿僧祗劫眾生故願，願代無量無數阿僧祗劫眾生苦，拔一切眾生，生淨土故。若能如是發大願者，最後剎那，決定當如普賢願中所說，當知願為導極樂之明師故。

七、淨戒門　一切淨法，以戒為址，戒為諸善法之首，入淨國之門。一、慳貪戒，行財命二施及法施，無愛惜故。二、毀禁戒，五戒、律儀戒、乃至無漏戒，滿足持故。三、瞋恚戒，以忍調心，及於身口，若遇惡口刀杖所加，但自思惟業因緣法，作償負想、導師想、風寒冷熱想故。四、放逸戒，生死險道，無放身處，如人持滿油姙，行懸繩上，不得左右顧視，及生第二念故。五、散亂戒，守攝諸根，息諸緣影，如護風燈，如防生鳥故。六、愚癡戒，以智慧破諸迷悶故。七、憍慢戒，不應以才辯、悟解、諍論故貢高，一切所得，如地上塵、鏡面垢，不應以此垢、驕彼垢故。八、覆藏戒，一切處諸佛、菩薩、神明，無可覆故。如日中逃影，波中逃濕，無可逃故。九、無益戒，一切嬉戲事、詩文、塵緣、口解脫無益，當遠離故。十、不住戒，如上持戒，但為生淨土，饒益眾生，不求聞譽法，及諸人天二乘果故。菩薩如是行於淨戒，能攝眾生，生於淨土。

八、淨處門　學道人既有志出塵，當捨諸惡處：一、繁華喧闐處。二、歌樓酒肆處。三、熱燄薰灼處。四、論朝事處。五、恩愛纏縛，及熟遊歷處。六、詩壇文社，鬥章摘句處。七、譏刺古今，較長競短處。八、講無義味道學處。九、義解家，鬥名相，矜小智處。十、宗乘狂解，妄談頓悟，輕視戒律處。是等撓道，與魔不異，是故當遠。若離是諸處，一切道業，即當成辦。

九、淨侶門　一切悟機，非友不發，一切惡法，非友不止。行道求友，當嚴別淨穢。當近：一、山林閒適之友，能止躁心故。二、嚴持戒律之友，能淡諸慾故。三、智慧廣大之友，能出迷津故。四、總持文字之友，能決疑難故。五、寂寞枯槁之友，能恬進取故。六、謙卑忍辱之友，能銷我慢故。七、直心忠告之友，能抑諸過故。八、勇猛精進之友，能速道果故。九、輕財好施之友，能破大慳故。十、仁慈覆物，不惜身命之友，能摧人我等執故。若無如是淨侶，即當屏人獨處，自辦道業，以像為師，以經論為侶。其他嬉戲之徒，寧絕勿通。

十、不定淨門 眾生根器，利鈍不同，如上諸法，上根利器，方得具足。如來有異方便，開九品之門，分上中下修習三等：一、或解義諦，未全伏惑，或不深解，但能誦讀諸經故。二、或但依語生信，或因他生信，或遇貧窮折辱生信故。三、或觀金像，或隨意觀一像故。四、或晨朝十念，百念，乃至千念故。五、或但懺諸粗重習氣，及十不善業故。六、或為怖生死，或遇苦難，發願往生，但不得作人天及諸福德願故。七、或但持八戒五戒，乃至但戒殺盜淫妄故。八、一切喧場，不能卒離，但時時生厭離心故。九、於諸世法中人，不能即斷，但不隨順故。十、或但臨終十念故。如上諸法，但能至心受持一法者，皆得往生，唯不得疑信相參。若有疑者，一切諸行，悉不成就。

(按)本論修持十門、攝盡一切念佛法門。寶王論云：「念佛名者，必成於三昧。」不必更求開悟，或涉觀想參究，亦不必勉求淨處淨侶，但息名利等心，於一切喧場，心生厭離，於諸世法中人，行勿隨順，生信發願，嚴持淨戒，攝心念佛，願拼一忍，頓超僧祇。

附錄　　蓮池大師普勸戒殺放生

人人愛命，物物貪生，何得殺彼形軀，充己口食。或利刃剖腹，或尖刀刺心，或剝皮刮鱗，或斷喉劈殼，或滾湯活煮鱉鱔，或鹽酒生醃蟹蝦，可憐大痛無伸，極苦難忍，造此彌天惡業，結成萬世深讎。一日無常，即墮地獄，鑊湯爐炭，劍樹刀山，受罪畢時，仍作畜類，怨怨對報，命命填還，還畢為人，多病壽夭，或死蛇虎，或死刀兵，或死官刑，或死毒藥，皆殺生所感也。我今泣血稽顙，哀告世人，不敢逼你喫齋，且先勸你戒殺。戒殺之家，善神守護，災橫消除，壽算綿長，子孫賢孝，吉祥種種，難可具陳。若更隨力放生，加持念佛，不但增崇福德，必當隨願往生，永脫輪迴，入不退地。諸仁者，有緣遇此，便請回心，決志受持，莫生疑悔。如不能行，即以轉施他人，亦功德無量。

(按)不結冤孽債，臨終無障礙。普勸念佛同道，戒殺放生，免為往生障緣也。

念佛法要卷三終

念佛法要卷四 念佛須知

                                                                        淨業弟子惕園毛凌雲敬輯

念佛須知　持名念佛，固甚簡易，而早晚功課及剋期精進，飭終助念等，亦須如法行持，以求必成。茲節錄其必須知行者，以為規範，而便修習。

一、早晚功課

出家五眾，有「靈巖山寺專修淨土道場念誦儀規」，可資遵行。惟在家二眾，閒忙不同，環境各異，茲節錄古德所定課程數則，由簡而繁，各隨所便，量力行持。

王龍舒居士修持法門一

阿彌陀佛四十八願中，有一願云：「我作佛時，十方眾生，至心信樂，欲生我國，十聲念我名號而不生者，我不作佛。」是佛有願度人，唯假人之十念，以表歸依之心。每晨合掌向西頂禮，念南無阿彌陀佛十聲，復頂禮念大慈菩薩發願偈一遍云：「願同念佛人，共生極樂國，見佛了生死，如佛度一切。」復頂禮而退。至誠如此，無不往生，但恐九品中不高耳。如不識字人，教念此偈，得大福報。

王龍舒居士修持法門二

每晨合掌向西頂禮，念南無阿彌陀佛，南無觀世音菩薩，南無大勢至菩薩，南無清淨大海眾菩薩，各十聲。復頂禮念大慈菩薩讚佛懺罪迴向發願全偈一遍云：「十方三世佛，阿彌陀第一，九品度眾生，威德無窮極，我今大皈依，懺悔三業罪，凡有諸福善，至心用迴向。願同念佛人，感應隨時現，臨終西方境，分明在目前，見聞皆精進，共生極樂國，見佛了生死，如佛度一切。」復頂禮而退。此偈有大威力，能滅一切罪，長一切福。凡頂禮時，燒香作拜尤佳。每日如是，必中品生。如教人念此偈，得大福報。

若念佛時，心想身在淨土，佛前合掌，恭敬念佛。念菩薩時亦如此。作拜及念偈時，亦想在淨土佛前恭敬作拜念偈。惟有佛菩薩像時，不須如此，然須想其像，如佛與菩薩現身在此，受我禮拜，聽我念誦。專志如此，其往生品第必高。如更加精進，每日念佛三次五次，或千聲萬聲，乃至晝夜念佛不輟，又以念佛法門，廣化世人，使更相勸化，必上品上生。

(按)此專為極忙或不識字人，所立簡易念佛法，及初學由簡易入，能擇一行持，日日志誠如此，無不往生。若加晚課，或有暇即念，或作務時念佛無間，並廣勸化，生品必高。

慈雲懺主晨朝十念法

每日清晨服飾後，面西正立，合掌連聲稱「阿彌陀佛」，盡一氣為一念，如是十氣，名為十念。但隨氣長短，不限佛數，惟長惟久，氣極為度。其佛聲不高不低，不緩不急，調停得中。如此十氣，連屬不斷，意在令心不散，專精為功。名為十念者，顯是藉氣束心也。作此念已，發願迴向云：

我弟子某甲，一心歸命極樂世界阿彌陀佛，願以淨光照我，慈誓攝我。我今正念，稱如來名，經十念頃，為菩提道，求生淨土。佛昔本誓：「若有眾生，欲生我國，至生信樂，乃至十念，若不生者，不取正覺。」以此念佛因緣，得入如來大誓海中，承佛慈力，眾罪消滅，淨因增長。若臨命終，自知時至，身無病苦，心不貪戀，意不顛倒，如入禪定。佛及聖眾，手執金臺，來迎接我，於一念頃，生極樂國，華開見佛，即聞佛乘，頓開佛慧，廣度眾生，滿菩提願。

作此願已，禮拜或不禮拜均可，但要盡此一生，不得一日暫廢，惟將不廢，自要其心，必生彼國。

(按)此為王臣政務繁劇，無暇修持者所立也。以眾生心散，又無暇專念，如此借氣攝心，心自不散。但須隨氣長短，不可強使多念，強則傷氣，只可十念，不可二十三十，多亦傷氣。如加每晚十念，或早午晚三次亦可。以散心念佛，難得往生，此法能令心歸一處，一心念佛，決定往生，念數雖少，功德頗深。故後此諸祖，均以此作為普攝群機之最勝方便，待其漸入漸深，如得嘉肴，既知其味，則日用云為，自能拳拳服膺，惟佛是念，非限於一茶之頃以為定章也。如家有淨室或佛堂，仍須對佛像焚香禮拜，立念跪念均可。

通行早晚功課儀式

一、供養　佛堂惟供西方三聖像，佛前供香、花、燈、果、水等，倘力不足，供清水一杯，上香三枝，燈花聽便。上香時，應雙手捧香默念或朗念香讚：

願此香華雲　秄滿十方界　供養一切佛　世間難信法

及諸上善人　普薰諸眾生　皆發菩提心　同生極樂國

南無香雲蓋菩薩摩訶薩 (三稱)

二、禮拜 拜時，應先合掌，誠懇立念或跪念：

一心頂禮，娑婆世界，大慈大悲，人天教主，本師釋迦牟尼佛。

弟子某某，普為四恩三有，法界眾生，至誠懺悔：我及眾生，

往昔所造諸惡業　皆由無始貪瞋癡　從身語意之所生　一切我今皆懺悔

罪從心起將心懺　心若空時罪亦亡　心亡罪滅兩俱空　是則名為真懺悔(一拜)

一心頂禮，西方極樂世界，大慈大悲，接引導師，阿彌陀佛。

弟子某某，普為四恩三有，法界眾生，誠發四宏誓願：

眾生無邊誓願度　煩惱無盡誓願斷　法門無量誓願學　佛道無上誓願成(一拜)

一心頂禮，西方極樂世界，大慈大悲，救苦救難，廣大靈感，觀世音菩薩摩訶薩。

弟子某某，普為四恩三有，法界眾生，誠發大願：願我及眾生，

宿世現生諸父母　歷劫祖宗及怨親　同仗如來慈悲力　接引往生安樂國(一拜)

一心頂禮，西方極樂世界，大慈大悲，大勢至菩薩摩訶薩。

弟子某某，普為四恩三有，法界眾生，誠發大願：願我及眾生，曠劫

所殺食衣諸冤命　十方被殺諸眾生　悉獲度脫生淨土　願佛慈悲普攝受(一拜)

一心頂禮，西方極樂世界，大慈大悲，清淨大海眾菩薩摩訶薩。

弟子某某，普為四恩三有，法界眾生，誠發大願：願我及眾生，

共以普賢殊勝行　無邊勝福皆回向　普願沉溺諸眾生　速往無量光佛剎(一拜)

一心頂禮，盡虛空，秄法界，十方常住，大慈大悲，一切諸佛，一切尊法，一切菩薩賢聖僧。

弟子某某，普為四恩三有，法界眾生，誠發大願：願我及眾生，

共消三障諸煩惱　共增福慧與壽考　普願災病悉消除　往生圓成菩薩道(一拜)

三、念誦　合掌坐念：

南無蓮池海會佛菩薩(三聲)

佛說阿彌陀經(一遍)

拔一切業障根本得生淨土陀羅尼即往生咒三遍接念讚佛偈(一遍)：

阿彌陀佛身金色　相好光明無等倫　白毫宛轉五須彌　紺目澄清四大海

光中化佛無數億　化菩薩眾亦無邊　四十八願度眾生　九品咸令登彼岸

南無西方極樂世界，大慈大悲，阿彌陀佛(一聲)

南無阿彌陀佛(數百聲或數千聲，初少定數，隨後漸增，但須持之以恆，不可或作或輟，忽多忽少。記數用念珠，或用香，或用鐘表記時亦可。不論高聲低聲或默念，必須口念耳聽，字字清晰，切忌視為具文，心求速了，難得實益。坐念或繞念均可。但繞念須由東至南，至西至北，順繞有功德。不可逆繞，有罪過。念畢再念：)

阿彌陀佛(坐念或止靜默念，百聲或千聲。念畢，再合掌跪念或立念)：

南無阿彌陀佛(三聲或十聲，拜三拜)

南無觀世音菩薩(以下跪念各三聲或十聲，或各合掌立念畢一拜)

南無大勢至菩薩(三聲或十聲一拜)

南無清淨大海眾菩薩(三聲或十聲一拜)

四、迴向 跪念回向偈：(或後附蓮池大師西方發願文，或前慈雲懺主發願回向文，刪「經十念頃」四字。隨各閒忙，擇一直念。但應懇切至誠，依文發心，句句從心中發出，方符發願本旨。)

願我臨終無障礙　阿彌陀佛遠相迎　觀音甘露灑吾頭　勢至金臺安我足

一剎那中離五濁　屈伸臂頃到蓮池　蓮華開後見慈尊　親聽法音可了了

聞已即悟無生忍　不違安養入娑婆　善知方便度眾生　巧把塵勞為佛事

我願如斯佛自知　畢竟當來得成就　(此文古今大有靈驗，或於願時見諸瑞相，或於夢中見佛放大光明，感應事繁，不能具述，唯勵意行之者，方信不虛矣。)

五、三皈依 對佛合掌念：

自皈依佛　當願眾生　體解大道　發無上心(一拜)

自皈依法　當願眾生　深入經藏　智慧如海(一拜)

自皈依僧　當願眾生　統理大眾　一切無礙(一拜)　和南聖眾(三拜，課畢。)

附錄　蓮池大師新定西方發願文

稽首西方安樂國　接引眾生大導師

我今發願願往生　惟願慈悲哀攝受

弟子某甲普為四恩三有，法界眾生，求於諸佛一乘無上菩提道故，專心持念阿彌陀佛萬德洪名，期生淨土。又以業重福輕，障深慧淺，染心易熾，淨德難成。今於佛前，翹勤五體，披瀝一心，投誠懺悔。我及眾生，曠劫至今，迷本淨心，縱貪瞋癡，染穢三業，無量無邊，所作罪垢，無量無邊，所結冤業，願悉消滅。從於今日，立深誓願，遠離惡法，誓不更造，勤修聖道，誓不退惰，誓成正覺，誓度眾生。阿彌陀佛，以慈悲願力，當證知我，當哀愍我，當加被我。願禪觀之中，夢寐之際，得見阿彌陀佛金色之身，得歷阿彌陀佛寶嚴之土，得蒙阿彌陀佛，甘露灌頂，光明照身，手摩我頭，衣覆我體。使我宿障自除，善根增長，疾空煩惱，頓破無明，圓覺妙心，廓然開悟，寂光真境，常得現前。至於臨欲命終，預知時至，身無一切病苦厄難，心無一切貪戀迷惑，諸根悅豫，正念分明，捨報安詳，如入禪定。阿彌陀佛、與觀音、勢至、諸聖賢眾，放光接引，垂手提攜。樓閣幢旛，異香天樂，西方聖境，昭示目前，令諸眾生，見者聞者，歡喜感歎，發菩提心。我於爾時，乘金剛臺，隨從佛後，如彈指頃，生極樂國，七寶池內，勝蓮華中，華開見佛，見諸菩薩，聞妙法音，獲無生忍。於須臾間，承事諸佛，親蒙授記，得授記已，三身四智，五眼六通，無量百千陀羅尼門，一切功德，皆悉成就。然後不違安養，回入娑婆，分身無數，徧十方剎，以不可思議自在神力，種種方便，度脫眾生，咸令離染，還得淨心，同生西方，入不退地。如是大願，世界無盡，眾生無盡，業及煩惱，一切無盡，我願無盡，願今禮佛發願、修持功德，回施有情，四恩總報，三有齊資，法界眾生，同圓種智。(印光大師以此文詞理周到，為古今冠。惟為念佛之行願專一，謹改文中「願禪觀」為「願憶念」，楞嚴經云：「憶佛念佛，現前當來，必定見佛。」不必禪淨兼修也。李圓淨居士有白話解，附印於「阿彌陀經白話解釋」後，請查閱。)

(按)初學佛者，功課繁簡，可依閒忙酌定，茲舉一例，非定規也。如課畢，「代為父母師長，暨歷劫怨親，禮佛三拜，求生淨土。」並加念大悲咒一至七遍，觀音菩薩聖號百至千聲，祈禱：「干戈永息，國運昌隆，眾生安樂，世界和平，化娑婆世界為極樂世界。」更佳。因大劫當前，危難莫測，常志誠念觀音菩薩，必蒙尋聲救苦，轉危為安。縱定業難轉，亦可仗菩薩及佛力，往生西方，而出苦海也。如有所求，隨意祈禱，只要心誠，有求必應。

善導大師臨睡入觀法

修淨土人，凡欲入觀，及臨睡時，一心合掌，正面西向，若坐、若立、若跪，十聲念阿彌陀佛、觀音、勢至，清淨海眾竟，發願云：

弟子某甲，現是生死凡夫，罪障深重，輪迴六道，苦不可言。今遇知識，得聞彌陀名號，本願功德，一心稱念，求願往生，願佛慈悲不捨，哀憐攝受。弟子某甲、不識佛身相好光明，願佛示現，令我得見，及見觀音、勢至、諸菩薩眾，彼世界中，清淨莊嚴，光明妙相等，令我了了得見。

發願已，正念入觀，或臨睡正念而寢，不得雜語，不得雜想。或正發願時即得見之，或睡夢中得見，但辦專志，必如所願。

(按)蓮池大師云：「善導大師古稱阿彌陀佛化身，今此願文，修淨土人所宜深信，慎勿以暫時無驗而輒廢惰，務在久遠行持，必於淨土，功不唐捐。」願於每日晚課後，或臨睡時行之。

何顯慈居士睡眠攝心法

睡眠念佛，固不恭敬，宜右側臥，右手枕頭，左手安左股上，此名吉祥臥。觀想自身跪在佛前，兩手合掌，恭敬默念，不可出聲。床頭倘有時鐘，借以助念更妙，直念到昏睡為止，夜醒亦然。一生睡眠，耗去光陰大半，如此攝心念佛，是廢時利用，功效最大。倘提神久念失眠，可令心止息，修臥禪法。臥禪者，放下身心，一念不生，與坐禪同。久習此定，雖睡眠而不顛倒。在家人事務繁多，此時自由，可力修此法，無上功夫，即於睡眠中得之。

(按)東坡云：「唯五更可勾當自家事。」無論在家、出家、均宜力修此法，久則睡眠中亦能念佛不斷。但不可提神過甚，只要心念心聽，即易入睡，不致久念失眠也。

二、剋期精進

得生與否，全由信願之有無，品位高下，全由持名之深淺，佛示一至七日持名，一心不亂，乃剋期取證也。末法眾生，修諸功德，信願不堅，廢弛恒易，尤應剋期，方發勝心，以成勝行。茲節錄古德精進法要、及佛七規式，以便遵循，而期現證。

三峰大師追頂念佛法節錄

念佛要一心不亂，只以一句佛名，極力追頂，猛之又猛，情識一斷，則過去事思量不來，未來事卜度不著，現在境心識不攬，三心斷絕，謂之前後際斷。此因追極念極，一聞一見，觸境遇緣，逗斷心路，直到虛空粉碎，大地平沈，物我同消，一法不立，目前如大圓鏡中所現森羅萬象，了無一點可指擬分別，蕩然身心，如雲去來，此個光景，名為一心不亂，到此便無心可亂故也。若不到此境界，雖有暫時清淨，亦是小歇場，清淨時便有，動亂時便失，動亂且失，況臨終極痛苦悶絕時耶？可見平生小小靜境，是心意識邊事，至悶絕時，則意識聰明主宰，都用不著也。經云一心不亂，蓋我佛親指極則工夫，不過執持四字佛名，一句頂一句，一聲追一聲，如猛將提刀捉賊，努力直前，無少憩息，如此兼程，定能射馬擒王。此等工夫，不是窮年累月寬做得來的，亦非做到老死方纔著緊成的，只在健時一日間一做，做斷心識，得前光境，便可放下休歇，即到悶絕時極痛極苦，正與當初前後際斷時一樣，歸根貼體，如水歸水，似空合空，豈不自在？應自知功夫不在佛名功德上著腳，只在追頂極力四字上成功耳。勸同門善友，依法念一日看，若一日不成，將養一日再念。或連念二日，稍停再念。或連念三日四日以至七日，或一月中猛念一日，七日者，我佛寬約程期者也。若念處不緊，致一七不成，調養精神，七之再七，以必得一心不亂為期。

凡做追頂念佛工夫，不論僧、尼、道、俗，皆可勇為，但須男女分壇，不得溷濫。入期之先隔宿，夫婦分單，小床清臥，五更沐洗入壇，放空心識，關閉外緣，杜門絕事，作禮三拜後，不須多禮。推一有智者為首領，調理大眾，提起阿彌陀佛四字，一追一頂緊緊念去，不可高聲傷氣，不可逼氣動火，不可默努傷血，不可輕鬆養識，不可沉靜墮昏，坐、立、行，各半枝小香，週而復始，均勻不斷。飲食、入廁、更衣等，一例是佛，不得說話。早粥小食，中齋夜粥，隨時腐菜，勿得繁費生心。但只四字佛，如高山放水，洶湧有力，遮攔不住，放捨不得，自然意地流注，心識無從棲泊。念至二更時分，若倦極，不妨各就單睡一覺，起來依舊再念，一日或兩日，若身心俱倦，不妨大放一日一夜，沉睡到醒，如覺精神抖擻，重新念起，再一日二日，稍息行之，念念相應，心心不換，如直念到七日，或覺厭倦，不妨出期，俟健再起。蓋以做工夫法，不可與昏沉散亂、或掉舉打攪，若怕昏散、掉舉，只管排遣，正與昏散、掉舉作對，轉鬥轉多，不如放身一睡，昏散、或掉舉自滅，精神倍旺，拈起洪名，十分精彩，目前雪淨，一聲一色，正是打斷心識處，妙不可言，但不可藉此貪睡耳。須知做工夫到極處，若不放歇，生起陰魔，或生病苦，皆為太執不會調攝之過，主事者須細思之！

(按)念佛貴在平時用功，先有歇手處，落得畢生作快活人，臨終決定往生。此法最妙最穩，願趁健康時拼猛做到，免至臨終時手忙腳亂也。雖年老身衰，氣力不足，亦宜善自調攝而試行之。但追頂易受病，若念一日或二日不成，須稍停再念，或改用攝心念法，免生病苦為要。

憨山大師十二時念佛規制節錄

凡念佛會建立，隨人隨願，廣狹不一，若力大則堂多，力微則堂一，人亦如之。但人不論多少，均分六班，晝夜班各二時，照香輪流出班禮念，餘皆靜坐隨聞默念。此則靜多動少，不繁不亂，而佛聲不斷，則妄想不生，如相呼相喚，不昏不散，動靜一如，自他不二，寤寐恆常，是為第一如意妙行。飲食亦宜如法調之，務使內外一如，人我兩忘，是非俱泯，而道場之安恬寂靜，亦無如此之妙者。

(按)此日夜念佛不斷之第一精進妙法。若人少不能分為六班，或在家一人精進，晝夜各念二時，餘時可放念佛錄音帶或電子念佛機以代之，隨聞默念，較念佛會尤寂靜也。

妙空大師結期持名法節錄

結期者，結七日之期也。若獨自結期，可用乾糧、水果、生薑、麻油，四種為食物，爐香、燈油、蒲團、坐椅、棉衣、風帽、淨桶、草紙，八種為用物，此外一概不留，便可七日中不與人來往，暢然念佛。當知念佛之境，孤寂最佳，高低隨宜，緩急隨分，打成一片，正在此時。若四五人偶然同聚，作念佛會，務先約束，而後開口，單念四字，一字一魚，用小引磬專擊陀字，不得參差錯落，反致紛心。

(按)真正打七，因緣難遇，獨自結期，或邀三五淨友結期精進，可隨時隨地自由發心，縱軍公人員忙碌，亦可將慰勞假，廢時利用。

截流大師一心精進念佛七期規式節錄

擇清淨廣廈為七堂，中奉彌陀聖像，懸諸華旛，然燈燒香，七日不絕，但以香光供養，不用蔬、果、讚、吹等。左右各設長桌一張，亦用香爐供具嚴飾。桌外各設坐椅四張，中央向佛設長桌一張，與左右桌齊，各離二尺許，可通出入。桌上供疏文一道，大爐一座，華燭供具，須令相稱。桌外放蒲墩四個，左右近壁，若無禪床，則多設坐位，以便隨班退坐。同行淨侶，定十二人，分為三班，每班四人。首位司引磬，記持佛號，以千聲為度。次位司小魚，後二位司巡察，見班中昏散者警之。中央面佛為第一班，近西一人為班首，即是七主。右邊東向為第二班，近上一人為班首。左邊西向為第三班，近下一人為班首。佛前上下兩長桌上，各置引磬、小魚一副，用過隨放桌上。凡七堂施設，須於隔宿事事周備。同七緇素，亦須隔日齊集，沐浴已，預請主七師分班定位，教示演習，每班繞佛百聲，即歸位換班，於旋繞中間，驀鳴大魚六下，以代食梆，三班如法出堂，至齋堂繞念，魚止接板，結板接佛，歸堂旋坐，一一指教明白，令眾委悉，以期中戒語，不便指授，故須預習也。習已，各自至誠禮佛，求佛加被，令七晝夜中所作成辦，不起內外魔障。事畢早息，毋致疲勞。

第一日五更報鐘鳴，眾起盥漱畢，用湯點，入堂，主七師鳴引磬，禮佛三拜，各依位立定，舉香讚，誦阿彌陀經，聲須和緩，往生咒三秄，起讚佛偈，即稱佛名。中班鳴引磬二下，問訊旋繞。左右班端坐默隨，若昏散重者，當微動唇齒，免坐忘間斷，並落昏沉無記性中。神氣清明者，當閉目靜聽，一心緣佛，使心中佛號，朗如貫珠，不雜不斷。首班繞畢，立於下邊，於陀字上鳴引磬一下，次班即從座起，從容出位，於佛桌邊一行立定。首班復鳴引磬一下，又四五聲佛後，於陀佛二字上連鳴引磬兩下，即止佛問訊，就右邊空位坐。次班接佛問訊，旋繞如前，佛號畢仍立於上邊，三鳴引磬，末班起座出位，於下邊接佛旋繞，一如前式。次班復就左邊空位坐，默隨佛號。如是三班，周而復始，從旦至暮，佛聲不絕。每稱念一千，默隨二千，繞行一千，安坐兩千，庶身口不疲，勞逸均等，凡旋繞畢，但看無小魚桌邊，方乃就立，則上下永無差誤矣。十二人外，不論緇素多寡，亦分三班，行則隨行，坐則退坐。

齋堂鋪設圓位，三面長桌相接，惟下方中央少空通行。四面近壁皆可回繞。三時粥飯外，午前加食一餐，蔬菜止二簋，兩人共之。每餐行食畢，鳴梆六下，(表南無阿彌陀佛。)堂中聞梆聲，不論何班，繞念如常，至疏桌邊，班首置數珠於桌上，取引磬鳴二下，問訊。(若佛聲太急，即于此時改木魚緩念。)左右班起立，同聲稱念，班首帶引磬，從中路向佛繞行，仍從中路出堂，待本班緇素行盡，餘兩班次第隨行，不得越亂。到齋堂右繞一匝，候末班到齊，班首即鳴引磬一下，止魚停佛，各隨所到處就坐，不得推前遜後，或抽身離位，隨坐隨食，不用問訊念誦出聲等。旁懸板椎一副，預令沙彌立板椎邊，候小魚停止，接板念佛，每聲鳴板二下，眾等食時，一心緣佛，不可須臾放逸。食訖，班首於南字上鳴引磬一下，沙彌即於陀佛二字上連擊二下，結板。眾齊出位，亦不問訊，即起佛右繞歸堂，一依前次，班首行至本立處，鳴引磬二下，問訊，置於桌上，仍取數珠繞佛，餘班歸原位坐。其左班西向者，須順旋至桌邊，從末位進，毋直歸，毋逆行。凡歸位出班，及有事出入，須安詳徐步，不得踉蹌疾走。入夜日光初暝，供疏桌上亦燃長燭，此後約每班兩回繞念六千佛竟，俟下班接佛繞行時，七主出位鳴引磬一下，堂眾皆起同聲繞念，約十數匝後，七主於下方中央面佛立定，三鳴引磬，結小魚一陣，止佛，眾皆面佛，鳴引磬，同念發願偈云，弟子眾等至心發願：

願命終時神不亂　　正念直往生安養

面奉彌陀值眾聖　　修行十地勝常樂

於末三字緩鳴引磬三下，即禮佛三拜，歸單就寢。宜防三業，正念寢息，不得作餘事，說餘語，起餘雜想。亦不得禮餘佛，誦餘經咒，縱有恆課終身不缺者，亦皆停止，寧於七日後追補，以免間斷夾雜，烏得稱為七日持名，一心不亂乎？寢息後，兩柱官香將盡，香燈師預通廚房辦面水湯點，即鳴報鐘。此後六日入堂，禮佛已，即起讚佛偈，不誦經咒，餘如初日行持。

期中請護七師二人，為一期外護，凡緇素隨喜，毋令入堂，惟專為念佛來者，乃導入禮佛三拜，即送隨班繞念，或送左右班後，不得揖眾共語。若未滿期欲去，但禮佛而出，不用別眾。緇素於七前預到，發願終七者，必須終竟一期，不同隨喜之例。倘年高有疾，力難支遣，可密啟護七師，乞其寫帖轉達七主，或繞行時少坐，或入夜後早息，當破格方便之。次安香燈一人，司爐火香燭之事，遇燭暗則剪，香盡則換，眾赴齋，則守堂不出，眾就寢，則看香定夜，須老成者充之。若疲乏時，與護七師更換寢息，不可失事誤眾。行者二人，司茶水洗沐等事，午前行茶兩次，午後不拘次數，入夜復行一次。每行畢，隨收器盪滌，俟繞念班坐定，還須補行。凡盆水浣濯，眾所需待者，皆當盡心供辦。護七師須隨時經理，毋令懈廢。

滿七之日，入夜六千佛竟，俟下班接佛後，主七師如常鳴引磬，三班同起，繞念五百聲佛，主七師於佛桌東首向佛立定，鳴大磬一下，眾皆面佛，鳴第三下時，隨接鐘鼓一通，鳴大魚，跪稱觀音、勢至、大海眾、各十聲，如晚課例，小淨土文回向，禮佛十二拜，菩薩三拜，三自歸畢，隨鳴大磬一下，眾相向側立，主七師至下方中央，展具禮佛長跪，眾稱「南無大乘常住三寶」，護七師宣疏畢，仍鳴小魚，誦往生咒送疏，不拘遍數，結咒已，念發願偈，問訊，回至佛前，眾同展具作禮，三拜收具，問訊，鳴引磬，引眾出堂，詣主七師室中禮謝。主七師同眾至護七師處、及諸執事師處，巡寮敘謝訖，然後歸堂圓禮，為一期事竟。

(按)此係事例，凡參加打七者，功夫先已純熟，七日加工，剋期取證，不須開示，講開示，即打閒岔。道場共修規矩，必曾隨喜，況又預習，無庸罰例，恐嚴罰徒資紛擾也。若以勝緣難遇，必須嚴罰，方能制止放逸，助成勝行，有原規式罰例在，請參酌行之可也。

王耕心居士剋期求證閉關專念十法節錄

專念之法，有五要五戒。五要者：

一擇地　當以叢林古剎、及僻靜園林為得所，必外遠市囂，內絕賓客。行道之室，當以三楹獨院為率。以西楹供佛，宜東向懸西方三聖像，或供阿彌陀佛金像，惟設香案、香爐、蒲團各一，設坐必倚東壁西向，別無餘物，所以淨心目，絕外緣也。東為臥室，惟置臥榻衾枕及必用衣服、筆墨紙硯茶具、行廁虎子之屬，餘皆屏棄。

二擇人　護關服役，必擇篤實之人，乃無忘忽之慮。須囑其屏絕外人，不得闌入關室，及禁絕附近喧擾，剋時傳送飲食盥湯、衣服溺器、洒掃下鑰等。如有意外之事，當寫簡付之。必終日不離，不得或勤或惰。

三預約　當入關之前，宜預囑家人及護關之人，設遇父母、師長，或自染危疾，及意外之事，必須出關者，方得寄書專請出關，餘事不得妄請。必俟期滿之次日，書請出關，俾一心念佛，庶無計日之擾。

四剋期　初學慮有差誤，先剋小期以習之，少則十日，多則二三十日不等，修習純熟，再剋大期，當以百二十日為定程，春夏以正二三四、或二三四五月為節，秋冬以七八九十、或八九十十一月為節，以避嚴寒溽暑，裸袒圍爐之擾。此為中下立說，若上根求道之士，不顧身命，遑恤寒暑，勇猛直前，決無退惰，以現證為期，非此所能限制。

五儀軌　一、回向發願：入關之第一日，先以黃紙莊書願文，焚香禮佛如常課儀畢，誦願文一秄，即於佛前火化，退坐念佛。此後百二十日內，惟專念阿彌陀佛四字名號，不復再縈念他事，直至出關而後已。願文有雲棲大師西方發願文，但刪去願禪觀之中，夢寐之際九字，別增伏願百二十關期之內，徑獲一心，遂證三昧。若不通文義之人，只禮佛默禱，惟求一心不亂，及當面見佛，不必執著願文也。二、執持勿失：口惟誦佛，誦不得住；心惟憶佛，憶不得住；耳惟聽佛，聽不得住。飲食便溺時，口雖不得誦佛，心可憶佛。既臥亦然，及寐乃已，已醒復續，此專念之定法也。口不誦佛，是為外斷，心不憶佛，是為內斷，外斷猶有不得已時，如有內斷，是心不在佛，尚何專念之有？佛室內惟行人得入，跏趺平坐皆可，不得傾側忘敬。倦即經行，當緩步安詳。不得短衣，夜臥惟解長衣，不得去內衣。早則五更，遲則黎明，好睡者無妨早眠，不得遲起晝寢。入關前當沐浴更衣，關內不得再浴廢事。不得觀書、寫字，或流連外庭臥室。早起入佛堂時，禮佛一次，餘時禮佛，雖無定次，皆不焚香，亦不持珠記數，惟期滿焚香禮佛始退。

五戒者：入關後，一禁語　此口捨念佛外，不得復作他語。二屏事　此身捨念佛外，不得復營他事。三持齋　食皆純素，不得少雜葷酒。四謝客　捨執役人外，不得復見一客。五防退　捨父母、師長、及自身危疾、或意外禍患外，不得無故出關。

以上五要五戒，總為專念十法，是為真修實證念佛三昧之正訣。一期未證，可訂續期，果能終身不懈，必有現證之日。

(按)如照此法七之再七，仍未得一心不亂，惟有閉關專念，一期未證，繼以二三四期，必獲現證而後已。弘一大師云：「掩關應專念佛，每日須禮佛若干拜，既有功德，亦可運動身體。念佛時亦宜數數經行，因關中運動太少，食物不易消化，故宜禮拜經行也。晚間可不點燈，惟佛前供琉璃燈可耳。閉關時，不談話，不晤客，不通信，有十分要事，寫一紙條交護關者，凡一切事，儘可俟出關後再料理也。」亦可併供參考！

三、飭終助念

凡人臨命終時，四大分張，眾苦畢集，非三昧久證，不易得力。況眷屬不諳利害，每以世情破壞正念，功敗垂成，惜哉痛哉！若當此時，得人開導助念，雖平生未曾念佛者，亦易生信，耳聞佛名，心緣佛境，一心正念，即可感佛接引，往生西方。此最緊要關頭，必須特別注意！茲節錄古德飭終法要及助念儀式，普勸遵循，期皆往生。

善道大師臨終正念往生文節錄

凡人命終欲生淨土，不得怕死。常念此身多苦，不淨惡業，種種交纏，若得捨此穢形，超生淨土，受無量樂，脫生死苦，乃稱意事，如脫敝衣，得換珍服，當放下身心，莫生戀著。凡遇病時，便念無常，一心待死。須囑家人，及看病問候人，凡來我前，為我念佛，不得說眼前閑雜話，家中短長事，亦不須軟語安慰，祝願安樂，此皆虛華無益。若病重將終，親屬不得垂淚哭泣，及發嗟歎懊惱聲，惑亂心神，失其正念。但當同聲念佛，助其往生。待氣盡多時，方可哀泣。纔有絲毫戀世間心，便成罣礙，不得解脫。若得明曉淨土之人，頻來策勵，極為大幸！若依此者，決定超生。醫藥初不相妨，若殺物命，為藥求安，祭神祈福，但增罪業，反損壽矣。此法僧俗男女，未念佛人，用之皆得往生。死生事大，須自家著力始得，一念差錯，歷劫受苦，誰能相代，思之思之！

(按)此文見善道大師念佛鏡後，文首明書「知歸子問善道和尚」而非善導，遍查善導大師全集，並無此文，世傳為善導大師者誤也。願以此法精進受持，並以此文貼向目前，令時時見之，免至臨終忘失也。

慈照宗主臨終三疑四關節錄

三疑者：一疑我生業重，修行日淺，恐不得生。二疑心願未了，貪瞋癡未息，恐不得生。三疑我雖念佛，臨命終時，恐佛不來迎接。有此三疑，因疑成障，失其正念，不得往生。故念佛人要諦信佛經明旨，勿生疑心。經云：念阿彌陀佛一聲，滅八十億劫生死重罪。上至一心不亂，下至十念成功，接向九蓮，令辭五濁。苟能心心不昧，念念無差，則疑情永斷，決定往生矣。今以三說，消彼三疑：一、業本虛妄，心淨即空。二、情同夢幻，醒歸何有，自肯息機，貪瞋隨斷。三、功專念切，自心佛現，皆不必疑也。

四關者：凡夫雖有信心念佛，或宿業障重，合墮地獄，承佛力故，將輕換重。若因病苦，悔悟身心，投誠歸佛，當生淨土。無智之人，不了此事，卻言我今念佛，而有病苦，反謗彌陀，因此一念惡心，徑入地獄，一關也。雖持戒念佛，而口談淨土，心戀娑婆，不種出世善根，惟求俗緣利益，致臨終遭病，怕死貪生，妄信師巫，殺戮生命，祈禱神鬼。緣此心邪，無佛攝護，流落三途，二關也。或因服藥，或被勸逼，破戒用葷，喪失善根，臨終追赴王前，任王判斷，三關也。臨終繫念家財，愛戀眷屬，心放不下，失卻正念，致墮鬼趣，或為蛇犬，守護家庭，宛如存日，四關也。故楊提刑言：「愛不重，不生娑婆；念不一，不生淨土。」修淨業者，要當酌實蠲浮，思專想寂，念念彌陀，全身放下，但能堅此一念，便可碎彼四關，則淨土蓮臺，的非遙矣。

(按)三疑四關，確為往生障礙，但能深信切願，一心念佛，則三疑斷而四關破矣。

優曇大師臨終警策節錄

凡念佛人欲生淨土，每念世間一切無常，成必有壞，生必有死，若不親聞佛法，則捨身受身，輪轉三界，四生六道，無解脫期。我今有緣，得聞正法，得修淨業，惟佛是念，捨此報身，當生淨土，入彼蓮胎，受諸快樂，永脫生死，不退菩提，此乃大丈夫平生之能事也。纔有疾病，正要向前，坦蕩身心，莫生疑慮。直須西向正坐，專想阿彌陀佛、與觀世音、大勢至菩薩、及無數化佛，現在其前，一心念佛，聲聲不絕。於諸世間一切事務，不得思念貪戀，若或心念起來，急稱佛號，於念念中除滅罪障。若病人昏困，不能自念，看病人當方便警策，勸而諭之。如此用心，助令命盡，只此一念，決定往生淨土，命若未盡，自得安寧。慎勿妄起留戀之心，當存自存，當死須死，但辦往生，何須疑慮？

(按)死生有命，當於病中，一心念佛，求生淨土，慎勿留戀疑慮，致失正念，仍墮輪迴。

印光大師臨終三大要節錄

世間最慘者，莫甚於死，而舉世無一能倖免者，故有心自利利人者，不可不早為之計也。不知佛法者，任隨業流轉，直無法可設。今既得聞如來普度眾生之淨土法門，固當信願念佛，預備往生資糧，期免生死輪迴之幻苦，證涅槃常住之真樂。其有父、母、兄、弟及諸眷屬，重病難痊者，宜發孝順慈悲心，勸彼念佛求生西方，併為助念，俾死已即生淨土，其為利益，何能名焉。今列三要，以為成就臨終往生之據，意本佛經，願見聞者，遇此因緣，悉能依此三法以行，決可消除宿業，增長淨因，蒙佛接引，往生西方，漸至圓成佛果而後已。此全仗眷屬助念之力，為真孝悌慈惠，以此培己淨因，啟人信嚮，久久何難相習成風乎。今為條陳，庶不致臨時無所適從耳。

第一善巧開導安慰，令生正信。切勸病人，放下一切，一心念佛。如有應交代事，速交代後，便置之度外，即作我今將隨佛往生佛國，世間所有富樂、眷屬、種種塵境，皆為障礙，致受禍害，不應生一念繫戀之心。須知自己一念真性，本無有死，所言死者，乃是假名，以宿生所感一期之報盡，故捨此身復受別種之身耳。若不念佛，則隨善惡業力，復受生於善惡道中。若臨終時，一心念南無阿彌陀佛，以此志誠念佛之心，必感佛發大慈悲，親垂接引，令得往生。莫疑我係業力凡夫，何能以少時念佛，便可出離生死，往生西方。當知佛大慈悲，即十惡五逆之極惡罪人，臨終地獄相現，若有善知識教以念佛，或念十聲，或止一聲，亦得蒙佛接引往生，何得以業力重、念佛少而生疑乎？須知吾人本具真性，與佛無二，但以惑業深重，不得受用。今既歸命於佛，如子就父，還我本有，豈是分外之事。佛昔發願，若有眾生，聞我名號，志心信樂，乃至十念，若不生者，不取正覺。故一切眾生，臨終發心念佛，求生西方者，無一不垂慈接引也。萬不可疑，疑即自誤，其禍非小。況離此苦世，生彼樂世，是極快意之事，當生喜心，萬不可怕死，怕死仍不能不死，反致了無生西之分矣，以自心與佛相違反故，佛雖具大慈悲，亦無奈不依佛教之眾生何。阿彌陀佛萬德洪名，如大冶洪爐，吾人多生罪業，如空中片雪，業力凡夫，由念佛故，業便消滅，如片雪近於洪爐，了不可得。業力既消，所有善根，自然增長殊勝，又何疑其不得生，與佛不來接引乎？如此委婉開導安慰，病人自生正信。切不可隨順俗情，求神靠醫，大命將盡，鬼神醫藥，豈能令其不死乎？既役情於此無益之事，於念佛便紛其誠懇，而莫由感通矣。

第二大家換班念佛，以助淨念。前已開導病人，令生正信，而病人心力孱弱，勿道平素絕不念佛之人，不易相繼長念，即向以念佛為事者，至此亦全仗他人相助，方能得力。家中眷屬，應同發孝順慈悲之心，為其助念佛號。若病未至將終，當分班念，每班限定幾人，頭班出聲念，二三班默持，若有小事，當於默持時辦，值班時斷不可走去。二班念畢，三班接念，終而復始，念一點鐘，歇兩點鐘，縱經晝夜，亦不甚辛苦。須知肯助人淨念往生，亦得人助念之報。莫說為父母盡孝應如是，即為平人，亦培己福田，長己善根，實為自利之道，不徒為人而已。成就一人往生淨土，即成就一眾生作佛，其功德何可思議。三班相續，佛聲不斷，病人力能念，則隨之小聲念，不能念，則攝耳諦聽，心無二念，自可與佛相應矣。念佛聲不可太高，高則傷氣，難以持久。亦不可太低，使病人聽不明白，太快則病人不能隨，太慢則氣接不上，亦難獲益。須不高不低，不緩不急，字字分明，句句清楚，令病者字字句句，入耳經心，斯為得力。念佛法器，唯用引磬，其餘概不宜用。引磬聲清，聽之令人心地清淨，木魚聲濁，故不宜於臨終助念。初起念幾句六字，以後專念阿彌陀佛四字，以字少易念，病人或隨之念，或攝心聽，皆省心力。家中眷屬如此念，外請善友亦如此念，人多人少，皆當如此。不可念一起，歇歇又念，致令病人佛念間斷。若值飯時，當換班吃，勿斷佛聲。若病人將欲斷氣，宜三班同念，直至氣斷以後，又分班念三點鐘，(時間愈多愈妙)然後歇氣，以便料理安置等事。當念佛時，不得令親友來病人前問訊諭慰，當隨眾念佛。若用世間俗情，是推人下海，情雖可感，事甚可痛，全在主事者明道理，預令人說之，免致有礙情面，貽害病人分心耳。

第三切戒搬動哭泣，以防誤事。病人將終之時，正是凡聖人鬼分判之際，一髮千鈞，要緊之極。只可以佛號開導彼之神識，斷斷不可洗澡換衣，或移寢處，任彼如何坐臥，只可順彼之勢，不可稍有移動，亦不可對之悲痛哭泣。以此時身不自主，一動則手足身體，均受拗折扭曲之痛，痛則瞋心生，而佛念息，隨瞋心去，多墮毒類，可怖之至。若見悲痛哭泣，則情愛心生，佛念息矣，隨情愛心去，致生生世世，不得解脫。此時所最得益者，莫過如一心念佛，所最貽害者，莫過於妄動哭泣，致生瞋恨及情愛心，欲生西方，萬無有一矣。又人之將死，熱氣自下至上者為超生相，自上至下者為墮落相，故有頂聖眼天生，人心餓鬼腹，畜生膝蓋離，地獄腳板出之說。果大家至誠助念，自可直下往生西方，切不可屢屢探之，以神識未離，或有刺激，心生煩痛，致不得生，此之罪過，實無量無邊。願各懇切念佛，不須探彼熱氣後冷於何處也。為人子者，於此留心，乃為真孝。若依世間種種俗情，即是推親下苦海，邀一般無知識者讚其能盡孝也。

(按)臨終三要，確為成就往生之依據。頂聖眼天生等，謂人氣已斷，生善道者，熱氣由下而上昇，生惡道者，由上而下降。如通身冷透，唯頭頂獨熱者，必超凡入聖，了生脫死也。若眼處獨熱，則升天道。心處獨熱，則生人道。肚腹獨熱，墮餓鬼道。膝蓋獨熱，生畜生道。腳板獨熱，墮地獄道。此由人生時所造善惡二業，至此感現如是，非可以勢假為也。若病人能志誠念佛，再加眷屬善友助念之力，決可帶業往生，切勿屢探冷熱，以致誤事為要。

弘一大師人生之最後節錄

病未重時可服藥，但須精進念佛，勿作服藥愈病之想。病重時可不服藥，應將一切家事及自身，悉皆放下，專意念佛，一心求生西方。能如是者，如壽已盡，決定往生，如壽未盡，病反速愈，因心專誠，能滅除宿世惡業也。若痛苦甚劇，切勿驚惶，因此病苦，乃宿世業障，或轉未來三途惡道之苦，於今輕受，以速了償也。若神識猶清，應請善知識為之說法，盡力安慰，舉病者今生所修善業，一一詳言而讚歎之，令心生歡喜，無有疑慮，自知命終之後，承斯善業，決定生西。

遺囑應於健康時書寫，付人保藏，臨終之際，切勿詢問遺囑，亦勿閒談雜話，恐牽動愛情，貪戀世間，有礙往生耳。或坐或臥，皆隨其意，若自覺氣力衰弱，儘可臥床，本應面西右脅側臥，若因痛苦，任其自然，不可勉強。倘自言欲沐浴更衣，可順其所欲而試為之，否則，皆勿強為，免加劇痛苦，破壞正念，不能往生。大眾助念佛時，應請阿彌陀佛接引像，供於病人臥室，令彼瞻視。以余經驗，神經衰弱者，病時甚畏引磬及小木魚聲，因聲尖銳，刺激神經，反令心神不寧，儘用音聲助念，最為妥當。或改為大鐘磬、大木魚，其聲宏壯，能起肅敬之念。或念六字四字，或快或慢，皆須預問病人，隨其平日習慣及好樂而試行之，或有未宜，儘可隨時改變，萬勿固執。

命終前後，家人萬不可哭，能盡力助念，乃於亡者有益。若必欲哭者，須俟命終八小時後。命終念佛畢，即鎖房門，防人誤觸亡者。須經八小時後，乃能浴身更衣，若手足關節硬，不能轉動者，應以熱水淋洗，用布攪熱水圍於臂肘膝灣，不久即可活動如生人。殮衣宜用舊物，新衣布施他人，能令亡者獲福。不宜用好棺，做大墳，此皆不利亡人。七七日內延僧薦亡，以念佛為宜，若誦經、拜懺、焰口、水陸等事，雖有不可思議功德，然現今僧眾視為具文，敷衍了事，不能如法，罕有實益，印光大師文鈔中，屢斥誡之！若專念佛，則人人能念，最為切實，能獲大利。家族亦應隨念，但女眾宜在自室或布帳之內，免生譏議。開弔宜用素齋，萬勿用葷，致殺生命，不利亡人。出喪儀文，切勿鋪張，應為亡者惜福。七七以後，亦應常行追薦，以盡孝思。臨命終時，為人生之最後，若未將往生資糧，預備穩妥，必致手忙腳亂，多生惡業，一齊現前，如何擺脫？雖恃他人助念，諸事如法，亦須自己平日修持，乃可臨終自在，勸早預備才好。

(按)修持固在平日，而喫緊尤在最後，此大師摘錄古今嘉言及經驗之談，應預囑家屬切實遵循，並願早備資糧為要！

飭終津梁助念儀節錄

接引佛像面東，全眾坐佛案兩旁，家屬代行人拈香禮拜，行人面西，坐臥不拘，合掌聽念跟念，聲默均可。

一、先總念：照前章通行早晚功課儀式三四兩項念誦。

二、分班念：初念從讚佛偈起，以後換班，但念一句佛號。

三、最後休止時：即行人全捨煖覺以後，全體齊念佛號、三菩薩名號，及回向偈畢，加念：

助念功德殊勝行 無邊勝福皆回向

普願沉溺諸眾生 速往無量光佛剎

十方三世一切佛 一切菩薩摩訶薩 摩訶般若波羅密

(按)印光大師云：「此係未至臨終時之儀，若至臨終，即從讚佛偈起，接念佛號。」惟行人念佛工夫，深淺不同，難皆預知時至，若病重時長，請人助念，既難持久，直待臨終時方請助念，又恐耽誤。且屋小或住醫院，不便助念，或住鄉村，念佛人少，家屬助念，亦或少或無，助念因緣，難遭難遇。如用念佛錄音片、或念佛錄音帶、電子念佛機助念，較為方便，可日夜續放，不慮間斷，既持久，又省力，倘無道友助念時，此片即助念良友，與緇素助念，無二無別。如遇重病，即於床前常作助念往生之演習，以免臨終時手忙腳亂也。願多提倡，普徧推行，實為保護成就行人往生之方便中最勝方便。如輾轉倡導，俾普天之下，咸知其益，各皆依行，則所有亡人，皆能神超淨域，永離苦海，功德無量！

念佛法要卷四終